text:
ኣብ ኤርትራ ዝፍጸም ግህሰት ሰብኣዊ መሰላት ልዕሊ’ቲ ዝዝረበሉ’ዩ፡፡
ኣብ ዓለምለኸ ሰነድ ንሰብኣዊ መሰላት ኣመልኪቱ ብግልጺ ካብ ዝተቐመጡ ኣንቀጻት፡ ኣብ ኣንቀጽ ክልተ ዝሰፈረ ጽሑፍ ’’ብዘርኢ/ዓሌት/ ሕብሪ ቋንቋ፡ ሃይማኖት፡ ብፖለቲካዊ መርገጽ ብካልእ መልክዓት ድማ ብማሕበረሰባዊ መቦቆል፡ ብሃብቲ፡ ብትውልዲ ወይ ከኣ ብካልእ መትከል ዝኾነ ይኹን ኣፈላላይ ይሃሉ ብኣፈላላያት ተጽዕኖ ክፍጠር ከምዘይግባእ እዚ ናጽነታዊ መሰል ኮይኑ ክኽበር ኣለዎ ይብል፡፡
ኣብ ኣንቀጽ 9 እቲ ሰነድ ድማ ዝኾነ ሰብ ብኢድ ወነን ዝኾነ ሓይሊ ክእሰር፡ ክዕገት የብሉን’’ ብዝብል ንጹር ቋንቋ ኣቐሚጥዎ ኣሎ፡፡
ቀንድን መሰረታውን ኣንቀጽ ኣብ ዓለምለኸ ሰነድ ብንጹር ዝተቐመጠ ድማ ኣንቀጽ 4 ዘሰፈሮ’ዩ፡፡ እዚ ኣንቀጽ’ዚ ዝኾነ ሰብኣዊ ፍጡር ብባርነት ወይ ብኣስገዳድ ብጊላነት ክትሓዝ የብሉን ባርነትን ንግዲ ደቂሰባትን ብዝኾነ ይኹን መልክዓት ክፍጸም ዘይግባእ ክልኩል’ዩ ክብል ዓለምለኸ ሰነድ ሰብኣዊ መሰል ኣነጺርዎ’ሎ፡፡
ምስዚ ዓለምለኸ ሕጊ ዝጻባእ ፋሉል ምሕደራ ኣብ ኤርትራ ሳዕሪሩ ዜጋታት ኣብ ባርነት ተቖሪኖም ከቢድ ሕሰም ይወርዶም ምህላዉ ኣብ ዓለምለኸ ሰብኣዊ መሰላት ዘውጽኣቶ ተቖጻጻሪት ኮምሽን ወግዓዊ መግለጺ ዝሃበትሉ ጉዳይ’ዩ፡፡
ኤርትራውያን ኢሳይያስ ብዝመርሖ ውልቀምልካዊ መሪሕነት ግህሰት ሰብኣዊ መሰላት ብቃላት ዝግለጽ ኣይኮነን፡፡ መንእሰያት መወዳእታ ኣብ ዘይብሉ ግዱድ ዕስክርና ጅሆ ተታሒዞም ኣብ ባርነት ከምዘለዉ ዜጋታት ብዘይ ሕጊ ብወፍሪ እንዳተገፈፉ ኣብ ሲኦል ዝኾነ ኣብያተ ማእሰርቲ ተዳጕኖም ግዳይ ህልቂትን መግረፍትን ይኾኑ ከምዘለዉ ንልዕሊ 26 ዓመታት ዝተዘርበሉን ክሳብ ሕጂ ዝንገረሉን ዘሎ ከቢድ ጸገም’ዩ፡፡
ኣብ ኤርትራ ዝፍጸም ግህሰት ሰብኣዊ መሰላት ልዕሊ’ቲ ዝዝረበሉ’ዩ ብቃላት ዘርዚርካ ዝውዳእ ኣይኮነን፡፡ ኣፍሪቃውያን ኣብ ሊብያ ብቕሉዕ ንጨረታ ቀሪቦም ይሽየጡ ከምዘለዉ ዓቢ መዘራረቢ ኣጀንዳ ዓለም ኮይኑ’ሎ፡፡ ኣብዚ ዓለም ዝኾነነቶን ዘውገዘቶን ተግባር ኤርትራውያን ግዳይ ኮይኖም ኣለዉ፡፡ ነዚ ዘሳጠሖም ኣብ ሃገሮም ምንባር ስለዝተኸልከሉ ንዝሓሸ ህይወት ካብ ባርነት ሃዲሞም ኣብ ባርነት ዝወደቑ’ዮም
ዓለምለኸ ሰብኣዊ መሰላት ኣብ ዝኽበረሉ ዘሎ ስልጡን ዘመን ደቂሰባት ኣብ ኣደባባይ ንጊላነት ብጨረታ ይሽየጡ ኣለዉ፡፡ ሓደ ክቡር ፍጡር ወዲሰብ ክሳብ 400 ናይ ኣሜሪካ ዶላር ብቕሉዕ ብጨረታ ክሽየጡ ተዓዚብና፡፡ ኣብዚ ክንደይ ኤርትራውያን ግዳይ ኮይኖም ከምዘለዉ ኤርትራውያን ንገዛእ ርእስና ንሕተት፡፡
ኣብ ኣሜሪካ ንሓደ ፈረስ ክሳብ 1200 ናይ ኣሜሪካ ዶላር ይሽየጥ፡፡ ኣብ ሊብያ ድማ ሓደ ሰብኣዊ ፍጡር ብ400 ዶላር ይሽየጥ’ሎ፡፡ ካብ ወዲ ሰብ እንስሳ ዝኸብረሉ እዋን ተበጺሑ ከምዘሎ’ዩ እቲ ኩነታት ዘመላኽት ዘሎ፡፡ ንዕዳጋ ባርነት ዝያዳ ዝተሳጣሕና ኤርትራውያን ምዃና’ዩ፡፡ ዘይርጉእ ፖለቲካዊ ኩነታት ዝወለዶ ምሕደራ ኤርትራ ሃገርና ራሕሪሕና ሃጽ ኢልና ንጠፍእን ንበታተንን ስለዘሎና ካብ ኣፍ ሓርገጽ ኢሳይያስ እንተምለጥና ኣብ ጨካናት ሓራግጽ ሊብያውያን ንወድቕ ከምዘለና ኣይንዘንግዕ፡፡ ካብ ባርነት ሃዲምካ ኣብ ባርነት ካብ ምውዳቕ ኣብ ውሽጢ ገጢሙና ዘሎ ባርነታዊ መግዛእቲ ስዒርና ሓርነትና ክነረጋግጽ ይግባእ፡፡ እዚ ድማ ብምህልላን ጸሎትን ዘይኮነ ብህዝባዊ ሰውራ ኣቢልካ ምእንቲ ሓርነት ዋጋ ከፊልካ ዝርከብ ራህዋ ከምዝኾነ ክነስምረሉ ዘለና ጉዳይ’ዩ፡፡ ኣብ ኤርትራ ዝፍጸም ግህሰት ሰብኣዊ መሰላት ልዕሊ’ቲ ዝዝረበሉ ስለዝኾነ፡፡


c: text/html

text:
ብኣባል ዴምህት( ደንደን )
Nov 28, 2014
ሳላ’ቲ ዘይሕለልን ዘይፅዓድን ሓያል መሪሕነት ዴምህትን ተጋደልትን፣ ዝምድናታት እዚ ሓው ዝኾነ ህዝቢ ኤርትራን ትግራይን እናተኾልዐን እናደልደለን ክኸይድ ፀኒሑን ኣሎን፣፣ አቶም ብዘይካ ንህዝቢ ኢትዮጵያን ጎሮባብቱን፣ ኣብ ፅልእን ቅርሕንትን ሸሚሞም፣ ዕድመ ስልጣኖም ከናዉሑ ዝፅዕሩ ጠላማት መራሕቲ ወያነ፣ በዚ ኣብ መንጎ ኤርትራን ትግራይን ተፈትጢሩ ዘሎ ሓያል ሕዉነታዊ ዝምድና፣ ክሰግኡ ግድን ስለዝኾነ፣ ብመንፅሩ ድማ ዕንቅፋታት ክፈጥሩ ዘይንፅበዮ ነገር ኣይኮነን፣፣
ደላይ ሰላም ዝኮነ ህዝቢ ኤርትራን ትግራይን ግን፣ ናይ ጠላማት መራሕቲ ወያነ ሰይጣናዊ ስራሕ፣ ብኣጋ ስለዝነቅሓሉ፣ ነቲ ኩሉ መሰረት ዘይብሉ ሓሶታቶም፣ ክኣምኖም ይትረፍ፣ ንክሰምዖ’ዉን ወርቃዊ ጊዚኡ ዘጥፋኣሉ ኣይኮነን፣፣
ስለዝኾነ ድማ ጠላማት መራሕቲ ወያነ፣ ዝበሉ እንተበሉ ህዝቢ ከምዘይ ኣምኖም ስለዝተሶቆሮም፣ ዝኣረገን ርካሽ ዝኾነ ስልቲ ተጠቂሞም፣ ከም ንናይ መንግስቲ ኤርትራ ዝቃወሙ ኤርትራዉያን ተመሲሎም፣ ኣብ መንጎ እዚ ሓው ዝኾነ ህዝቢታት ፅልኢ ንምፍጣር፣ ብፍላይ ድማ፣ ኣብ ልዕሊ ዉድብና ዴምህትን መራሕትናን፣ ዝቐንዐ፣ ቀፃሊ ናይ ጠቐነን ፀለመን ዘመተ፣ በታ “ሬድዮ ወጋሕታ” ኢሎም ዝሰምይዋ፣ ናይ ሓሶት መናፍሕ ካብ ዘጋዉሑ፣ ድሮ ዓመታት ኣቑፂሩ ኣሎ፣፣
“ኣናፍራ ቆቃሕ ዘይፈልጥ’ሲ ኣይሃዳናይን” ከምዝብሃል፣ እቲ ባዕልና ዘዕበናዮ ቆልዓ፤ ዉሽጣ ዉሽጡ ኣፀቢቅና ስለአንፈልጦ፣ ንዓና ብዙሕ ዝገርመና ኣይኮነን፣፣ ብተወሳኺ’ዉን፣ ካብ ዉድብና ዴምህትን ዉፁዕ ህዝብናን ዝሕባእ ነገር እኳ እንተዘየለ፣ ንዝያዳ መብራህርሂ ግን፣ ናይ ረድዮ ወጋሕታ ኣባላት ዝርዝር ስምን መበቆል ዓዲን ንምቕራብ ኣገዳሲ ኮይኑ ረኺብናዮ ኣለና፣፣
1. ኣበራ ተስፋይ ናይ ህወሓት ኣባል ማእከላይ ሽማግለን ዋና ኣካያዲ ሬድዮ ወጋሕታ፤ መበቆል ዓዱ ትግራይ ማእኸላይ ዞባ ከተማ ዓድዋ
2. ሰለሙን ይሕደጎ፣ ኣብ ኤርትራ ዝነብር ዝነበረ፣ ሰራሕተኛ ወይን ጋዜጣ፣ መበቆል ዓዱ፣ ዶግዓ ተምቤን- ሃገረ ሰላም ትግራይ
3. ገ/መድህን ገ/ትንሳኤ፣ ኣብ ኤርትራ ዝነብር ዝነበረ፤ መበቆል ዓዱ ቆላ ተምቤን ትግራይ
4. ኣታኽልቲ ታፈረ፤ ኣብ ኣስመራ ዝነብር ዝነበረ፤ መበቆል ዓዱ ምብራቓዊ ዞባ ትግራይ ከተማ ብዘት
5. መረሳ ሕሉፍ፤ ኣብ ሰንዓፈ ኤርትራ ዝነብር ዝነበረ፤ መበቆል ዓዱ ምብራቓዊ ዞባ ትግራይ ከተማ ዓዲ-ግራት
6. ኔትዎርክ ብዝብል ሳጓ ዝፍለጥ ሰሎሙን ኣብ ኣስመራ ዝነብር ዝነበረ ኣብ መቐለ ዩንቨርስቲ ብትምህርቲ ጋዜጠኛን ኮሚኒኬሽንን ብ1999 ዓ.ም ዝተመረቐ ናይ ድምፂ-ወያነ ሰራሕተኛ
7. ትዕግስቲ ኣብ ኣስመራ ትነብር ዝነበረት ኣብ ስነጥበባዊ ስራሕቲ (ፊልም) ትዋሳእ ዝነበረት ፤መበቆል ዓዳ ትግራይ ማእኸላይ ዞባ ከተማ ኣኽሱም፤ ሐዚ ትንብረሉ ዘላ ኣድራሻ ድማ ኣብ ከተማ መቐለ ከባቢያዊ ምምሕዳር ዓይደር ፍሉይ ቦታ ቁጠባ ኣባይቲ
ካብ ዉድብና ዴምህትን ዉፁዕ ህዝብናን ዝሕባእ ነገር የለን!
ብኣባል ዴምህት( ደንደን )
Nov 28, 2014

robotstxt: allowed

filter: keep


text:
ነቲ ዘይርአ ኣምላኽ ክትርእዮ ትኽእልዶ፧
“ኣምላኽ መንፈስ እዩ።” መንፈስ ከኣ ብኣዒንቲ ሰባት ኣይርአን እዩ። (ዮሃንስ 4:24) ይኹን እምበር፡ መጽሓፍ ቅዱስ፡ ገሊኦም ሰባት ንኣምላኽ ከም ዝረኣይዎ ይገልጽ እዩ። (እብራውያን 11:27) እዚ ብኸመይ እዩ ዚከኣል፧ ነቲ “ዘይርአ ኣምላኽ” ብሓቂዶ ኽትርእዮ ትኽእል ኢኻ፧—ቈሎሴ 1:15።
ንዅነታትና ምስ ኵነታት ሓደ ብዕውሩ እተወልደ ሰብ እስከ ነመሳስሎ። እቲ ብዕውሩ እተወልደ ሰብ፡ ዑረቱ ኣብ ከባቢኡ ንዘሎ ነገራት ምሉእ ብምሉእ ከም ዘይርድኦ ድዩ ዚገብሮ፧ ኣይፋሉን። ኣብ ከባቢኡ ንዘሎ ሰብን ነገርን ንጥፈትን ኪርድኣሉ ዜኽእሎ ሓበሬታ ብእተፈላለየ መገድታት ይቕበል እዩ። ሓደ ዓይነ ስዉር፡ “ርእየት ኣብ ኣዒንቲ ዘይኰነስ፡ ኣብ ኣእምሮ እዩ ዘሎ” በለ።
ብተመሳሳሊ፡ ንኣምላኽ ብስጋዊ ኣዒንትኻ ኽትርእዮ ዘይትኽእል እኳ እንተ ዀንካ፡ ‘ብኣዒንቲ ልብኻ’ ግና ክትርእዮ ትኽእል ኢኻ። (ኤፌሶን 1:18) ነዚ ንምግባር ኪሕግዘካ ዚኽእል ሰለስተ መገድታት ንርአ።
“ካብ ፍጥረት ዓለም ኣትሒዙ ብንጹር ይርአ”
ሓደ ዓይነ ስዉር፡ መብዛሕትኡ ግዜ ናይ ምስማዕን ምድህሳስን ክእለቱ ልዕል ዝበለ ስለ ዝዀነ፡ ነዚ ህዋሳት እዚ ነቲ ኺርእዮ ዘይክእል ነገራት ንኺፈልጦ ኺጥቀመሉ ይኽእል እዩ። ብተመሳሳሊ፡ ንህዋሳትካ ኣብ ከባቢኻ ንዘሎ ነገራት ንምምርማርን ነቲ ዘይርአ ፈጣሪ ንምፍላጥን ክትጥቀመሉ ትኽእል ኢኻ፧ “እቲ ብግብሩ ዚፍለጥ ዘይርአ ባህርዩ . . . ካብ ፍጥረት ዓለም ኣትሒዙ ብንጹር ይርአ እዩ።”—ሮሜ 1:20።
ንኣብነት፡ ብዛዕባ ምድርና እሞ ንሕሰብ። ምድሪ ንዘለኣለም ንኽንነብረላ ጥራይ ዘይኰነስ፡ ተሓጒስና ንኽንነብረላ እውን እያ ተፈጢራ። ህዱእ ንፋስ ኪነፍስ ከሎ፡ ጸሓይ ክንጽሎ ኸለና፡ ምዑዝ ፍረ ኽንጥዕም ከለና፡ ወይ ከኣ ባህ ዜብል ድምጺ ኣዕዋፍ ክንሰምዕ ከለና ንሕጐስ ኢና። እዚ ውህበት እዚ፡ ፈጣሪና ሓላይን ለዋህን ለጋስን ከም ዝዀነ ዚገልጽዶ ኣይኰነን፧
ካብቲ ኣብ ዩኒቨርስ እትርእዮ ነገራት ብዛዕባ ኣምላኽ እንታይ ክትመሃር ትኽእል፧ ሓደ ኻብቲ እትመሃሮ ትምህርቲ፡ ሰማያት ሓይሊ ኣምላኽ ዚገልጽ ምዃኑ እዩ። ዩኒቨርስ ካብ ቅድሚ ሕጂ ብዝያዳ ብፍጥነት ይዝርጋሕ ከም ዘሎ፡ ኣብ ቀረባ ግዜ ብስነ ፍልጠት እተረኽበ መርትዖ ይሕብር። ለይቲ ናብ ሰማይ ክትጥምት ከለኻ፡ ‘ምንጪ እቲ ዩኒቨርስ ብፍጥነት ከም ዚዝርጋሕ ዚገብሮ ዘሎ ሓይሊ እንታይ እዩ፧’ ኢልካ ሕሰብ። መጽሓፍ ቅዱስ፡ ፈጣሪ፡ ‘ዕቤት ምልኪ’ ኸም ዘለዎ ይነግረና እዩ። (ኢሳይያስ 40:26) እቲ ኣምላኽ ዝፈጠሮ ነገራት፡ ፈጣሪ ‘ዅሉ ዚኽእልን ብሓይሊ ዓብይን’ ከም ዝዀነ የርእየና።—እዮብ 37:23።
“ንሱ ገለጾ”
ናይ ምርኣይ ጸገም ዘለዎም ክልተ ቘልዑ ዘለዉዋ ሓንቲ ኣደ፡ “ሓደ ኻብቲ ኺመሃሩሉ ዚኽእሉ ኣዝዩ ኣገዳሲ መዳይ ዘረባ እዩ። ስለዚ፡ ንዅሉ እትርእዮን እትሰምዖን ነገራት ንገሮም፡ ንኽትገልጸሎም ከኣ ተዳሎ። ኣዒንቶም ንስኻ ኢኻ” በለት። ብተመሳሳሊ፡ “ንኣምላኽ ዝረኣዮ ሓደ እኳ የልቦን።” ይኹን እምበር፡ “እቲ ኣብ ሕቝፊ ኣቦ ዘሎ” ወዲ ኣምላኽ ዝዀነ የሱስ፡ “ንሱ ገለጾ።” (ዮሃንስ 1:18) እቲ ናይ መጀመርታ ፍጥረትን ሓደ ወዲ ኣምላኽን ዝዀነ የሱስ፡ ኣብ ሰማይ ዘሎ ንኽንርኢ ዚሕግዘና “ኣዒንትና” ዀይኑ እዩ። ነቲ ዘይርአ ኣምላኽ፡ ከም የሱስ ገይሩ ኺገልጾ ዚኽእል ካልእ ኣካል የለን።
እቲ ምስ ኣቦኡ ማእለያ ንዘይብሉ እዋናት ዝነበረ የሱስ፡ ብዛዕባ ኣምላኽ ብመጠኑ እንታይ ኢሉ ኸም ዝገለጸ ንርአ፦
ኣምላኽ ብትግሃት ይዓዪ። “ኣቦይ ክሳዕ ሕጂ ይዓዪ ኣሎ።”—ዮሃንስ 5:17።
ኣምላኽ እንታይ ከም ዜድልየና ይፈልጥ። “ኣቦኹም ገና ኸይለመንኩምዎ ዜድልየኩም ይፈልጥ እዩ።”—ማቴዎስ 6:8።
ኣምላኽ ዜድልየና ዘበለ ብጸጋ ይህበና። “እቲ ኣብ ሰማያት ዘሎ ኣቦኹም . . . ንእኩያትን ንሕያዎትን ጸሓይ የብርቕ፡ ንጻድቃንን ንሓጥኣንን ከኣ ዝናም የዝንም እዩ።”—ማቴዎስ 5:45።
ኣምላኽ ብደረጃ ውልቀ ሰብ ኣኽቢሩ ይርእየና። “ክልተ ጨራሩ ብዘይትረብሕ ሳንቲም ደይኰናን ዚሽየጣ፧ ሓንቲ ኻባታተን እኳ፡ ኣቦኹም ከይፈለጠ ኣብ ምድሪ ኣይትወድቕን እያ። ኵለን ጸጕሪ ርእስኹም እኳ ተቘጺረን እየን። እምበኣር፡ ንስኻትኩም ካብ ብዙሓት ጨራሩ ትበልጹ ኢኹም እሞ፡ ኣይትፍርሁ።”—ማቴዎስ 10:29-31።
ነቲ ዘይርአ ኣምላኽ ዘንጸባረቖ ሰብ
ዓይነ ስዉራን ንነገራት ካብቶም ኪርእዩ ዚኽእሉ ሰባት ብእተፈልየ መገዲ እዮም ዚርድእዎ። ሓደ ዓይነ ስዉር፡ ንጽላሎት ከም ሓደ ብርሃን ዘይብሉ ጸልማት ቦታ ገይሩ ዘይኰነስ፡ ከም ሓደ ሙቐት ዘይብሉ ዝሑል ቦታ ገይሩ እዩ ዚርድኦ። ልክዕ ከምቲ ሓደ ምሉእ ብምሉእ ዝዓወረ ሰብ፡ ጽላሎት ኰነ ብርሃን ኪርኢ ዘይክእል፡ ንየሆዋ ብገዛእ ርእስና ኽንርድኦ ኣይንኽእልን ኢና። ስለዚ፡ የሆዋ ንባህርያቱ ምሉእ ብምሉእ ዘንጸባረቖ ሰብ ኣዳለወልና።
እቲ ሰብ እቲ ድማ የሱስ እዩ። (ፊልጲ 2:7) ንሱ ብዛዕባ ኣቦኡ ተዛሪቡ ጥራይ ዘይኰነስ፡ ኣቦኡ ኸመይ ከም ዚመስል እውን ኣርእዩና እዩ። እቲ ወደ መዝሙር የሱስ ዝነበረ ፊልጶስ፡ “ንኣቦ ኣርእየና” ኢሉ ሓተተ። የሱስ ከኣ፡ “እቲ ንዓይ ዝረኣየ፡ ንኣቦ እውን ርእይዎ እዩ” ኢሉ መለሰሉ። (ዮሃንስ 14:8, 9) በቲ የሱስ ዝገበሮ ተግባራት ብዛዕባ ኣቦ እንታይ ኢኻ “ኽትርኢ” እትኽእል፧
የሱስ ርሕሩሕን ትሑትን ተቐራብን እዩ ነይሩ። (ማቴዎስ 11:28-30) እቲ ባህ ዜብል ባህርያቱ፡ ንሰባት ንዕኡ ኸም ዚቐርብዎ ገይርዎም እዩ። ከመይሲ፡ ኪጕህዩ ኸለዉ ይጕሂ፡ ኪሕጐሱ ኸለዉ ኸኣ ይሕጐስ ነበረ። (ሉቃስ 10:17, 21፣ ዮሃንስ 11:32-35) ብዛዕባ የሱስ ዚገልጽ ጸብጻብ ከተንብብ ወይ ክትሰምዕ ከለኻ፡ ንህዋሳትካ ተጠቐመሉ፡ ነቲ ፍጻመታት ከኣ ኣብ ኣእምሮኻ ህያው ጌርካ ስኣሎ። ነቲ የሱስ ንሰባት ዝሓዘሉ መገዲ ተስተንትነሉ እንተ ዄንካ፡ ነቲ ዜደንቕ ባህርያት ኣምላኽ ብዝያዳ ኣነጺርካ ኽትርእዮን ንኣምላኽ ክትቀርቦን ኢኻ።
ገጣጢምካ ምሉእ ስእሊ ምስኣል
ሓደ ደራሲ፡ ብዛዕባ እቲ ሓደ ዓይነ ስዉር ኣብ ከባቢኡ ንዘሎ ነገራት ዚፈልጠሉ መገዲ፡ ከምዚ ብምባል ይገልጾ፦ “ካብ እተፈላለየ ምንጭታት (ምድህሳስ፡ ምሽታት፡ ምስማዕ፡ ካልእ ከምኡ ዝኣመሰለ) ንኣሽቱ ሓበሬታታት ይኣኻኽብ እሞ ኣብ ሓደ ብምጥርናፍ ምሉእ ሓበሬታ ይገብሮ” በለ። ብተመሳሳሊ፡ ፍጥረታት ኣምላኽ ክትዕዘብ ከለኻ፡ ነቲ የሱስ ብዛዕባ ኣቦኡ እተዛረቦ ነገራት ከተንብቦ ኸለኻ፡ ከምኡ እውን ነቲ ንባህርያት ኣምላኽ ዘንጸባረቐሉ መገዲ ኽትምርምሮ ኸለኻ ኣብ ኣእምሮኻ ጽቡቕ ስእሊ የሆዋ እዩ ዚስኣል። እወ፡ የሆዋ ብዝያዳ ንጹር እዩ ዚዀነልካ።
እቲ ጥንቲ ዚነብር ዝነበረ እዮብ ከምዚ ዝኣመሰለ ተመክሮ እዩ ኣሕሊፉ። እዮብ ኣብ ፈለማ፡ “ብዘይ ፍልጠት” ተዛረበ። (እዮብ 42:3) ነቲ ዜደንቕ ፍጥረት ኣምላኽ ብጥንቃቐ ምስ መርመሮ ግና፡ “ብሰማዒት እዝኒ ብዛዕባኻ ሰሚዔ ነይረ፡ ሕጂ ግና ዓይነይ ርእያትካ” በለ።—እዮብ 42:5።
‘ንየሆዋ እንተ ደሌኻዮስ፡ ኪርከበልካ እዩ’
ንዓኻ እውን ከምኡ ኼጋጥመካ ይኽእል እዩ። ንየሆዋ “እንተ ደሌኻዮስ፡ ኪርከበልካ እዩ።” (1 ዜና መዋእል 28:9) ናይ የሆዋ መሰኻኽር ነቲ ዘይርአ ኣምላኽ ንኽትደልዮን ንኽትረኽቦን ተሓጒሶም ኪሕግዙኻ ይኽእሉ እዮም።


text:
ትርጉም ምድረ ባሕሪ (ምድረ ኣግኣዝያን)፣
ምድረ ባሕረ-ነጋሲ፣ ከምኡውን ምድረ ሓማሴን ማለት እንታይ እዩ ትርጉሙ ?
1ይ) ብቀይሕ ባሕሪ ዝተኸበን ኣብ ገማግም ቀይሕ ባሕሪ ዝርከብን መሬት እዩ።
እቲ ሃገር በቲ ዝዓበየ ቀይሕ ባሕሪ ዝብሃል ባሕሪ ተኸቢቡ ስለዝርከብን፣ ካብ ጥንቲ ጀሚሩ ድማ፣ እቶም ትግሪኛ ተዛራረብት ህዝቢ ኣጋእዝያን ዝነብሩሉ ዝነበሩ፣ መኣዛ ዘለዎ ኣየር ዘለዎን፣ ብባህርያዊ ጸጋ ዝተዓደለን ብኤሮጳውያን ዝተባህገን ሃገር እዩ። እወ፣ ህዝቢ ኣገኣዝያን ክሳብ ወራር ቱርኪ ንገማግም ቀይሕ ባሕሪ ዝተቐልቀለሉ ዘመን፣ 15 ክፍለ ዘመን ማለትዩ፣ ኣብ ከባቢ ቀይሕ ባሕሪ እዮም ንመዋእል ሓራ ኮይኖም ዝነብሩ ዝነበሩ። ግዝኣት ቱርኪ ኦቶማን ሞናርኪ፣ ንከባቢ ዓሰብን ኣዱሊስን ባጽዕን ምስ ወረረ ግና፣ ኩሎም ትግራዎት ዝኹኑ እዞም ሎሚ ኤርትራውያ ዝብሃሉን፣ ካብቲ ገምገም ባሕሪ ኣብቲ ሎሚ ሓማሴንን ኣከለጉዛይን፣ ሰራየን ዝብሃልዘሎ ምድሪ ከበስን፣ ኣብቲ ጎቦታት ሳሕልን ምድረ መንሳዕን፣ ትግራዎት ድማ ንጎቦታት ተንቤንን ሽረን ዓድዋን ዋልቃይት ጸገደን ወዘተ….፣ ዘሎ ቦታታት ክግዕዙ ተገደዱ። ህዝቢ ኣገኣዝያን፣ ኣብ ዘመነ ሮማውያን ብስርዓት ኣብ ንግዲ ተዋፊሮም ዝነግዱ ዝነበሩ ምዕቡላት ህዝቢ እዮም ዝነበሩ። ብፍላይ እኳድኣ ኣብ ግዜ ንግስነት ኣኽሱም፣ ምዕባሌ ደቂ ኣገኣዝያን ምስ ሮማውያን ዝወዳደር እዩ ዝነበረ። ስለዚ በዚ መኽንያት እዚ እቲ ህዝቢ፣ ኣብ ገማግም ባሕሪ ይንብር ስለ ዝነበረ፣ እቲ ምሬት ምድረባሕሪ ክስመ ባህርያዊን መጎታዊን እኳድኣ ታሪኻዊን መርትዖን መሰረታዊ ሓቂ ዘለዎ ስም እዩ።
2ይ) ባሕሪ ዘለዎ ሃገር ዘመሓድር ንጉስ
እቶም ኣመሓደርቲ ነገስታት ምድረ-ባሕሪ (ሎሚ ኤርትራ)፣ ባሕረ-ነጋሲ (ባህረ-ነጋሽ) እቶም ኩሎም ኣመሓደርቲ ምድረ-ባሕሪ ካብ ጥንቲ ጀሚሮም ክሳብ 16 ክፍለዘመን ብባሕረ ነገስታት እዮም ዝጽውዑ ነይሮም። እዚ ከኣ መጎታዊን ሓቀኛ መርትዖን (ፕላውዚብሊቲ) ዘለዎ እዩ።
3ይ) መሬት ሓማሴን፣
እዚ ስም እዚ መጸውዒ መላእ ምድረ-ባሕሪ ድኣ እምበር፣ ነዛ ክሳብ ህግደፍ ዝኣቱ “ኣውራጃ ሓማሴን” ትብሃል ዝነበረት ጥራይ ኣይኮነን።ሎሚ እዛ ጥንታዊት ኣውራኋ እዚኣ ግና፣ ካብቲ ሕገ እልቦ ጭፍራ ህግደፍ ካብ ዱርን በረኻ ነኣስመራ ዝኣተውሉ ግዜ ጀሚራ ስም ኣልቦ ኮይና ኣላ። ብርግጽ ካብ ጥንቲ ጀሚሩ ኩሉ እቲ ዓዲ ጀጋኑ ዝነበረ ኣውራጃታት፣ክሳብ ህግደፍ ብዘይ ሕጊ ኣብ ስልጣን ዝውጣሕ፣በስማት ጀጋኑ ኣቦታት እዩ ክጽዋዕ ጸኒሑ። ንመረዳእታ፣ ኣውራጃ ኣከለጉዛይ፣ ብስም ኣከለን ጉዛይን ተጸዊዑ። ወረዳ ጽንዓደግለ ድማ ብስም ጽንዓይን ደግለልን ተሰዪሙ። ወረዳ ድንበዛን ብስም ኣባሓጎና ልኡል ወደባት ድንበዛን ተጸዊዑ። ኣብ 7 ደቀተሽም 8ናዮም ሙሳን ድማ ብስም ኣባኻጉኦም ተሽም እዩ ተጸዊዑ። ምለዛናይ ብስም ዛኖይ ተጸዊዑ። ዓዲ ንኣምን ድማ ብስም ኣቦኻጎና ንኣምን ብዓል ሓለንጊ እዩ ተጸዊዑ። ንመረዳእታ፣ ሎሚ ንኣውራጃ ሓማሴን ህግደፍ ተማሲሖማ ኣለው። ማለት ደቂ ወሰን ዝነበሩ ብኢድሰወነኖም ደቂ ማእከል ኮይኖም ይላገጹ ኣለው ንግዜኡ። እወ እቲ ፍርቂ ሓማሴን ኣውራጃ እምብኣር፣ ብዞባ ዓንሰባ፣ ዞባ ሰሜናዊ ባሕርን፣ ደቡብን ዝብል ብመሰረት ዘይብሉን ኣስማት፣ ግንከኣ መደብ ኮሎንያል ጣልያን ዝነበረ ውዲታዊ ፕሮጀክት እዩ ኮይኑ ዘሎ። ሎሚ ኣውራጃ ሓማሴን ተቆራሪጻ መሃነና ጠፊኡ ዘላ ኣውራጃ እያ። ዘሎ ቦታ ኮይና ኣላ። ሊቃውንቲ እቶም ትኖሎጂካዊ መጽናዕቲ፣ ትምህርቲ ወለዶን መበቆልን ህዝብታትን ዓሌታትን መጽናዕቲ ዘካይዱ ሊቃውንቲ፣ ንሓማሴን ክገልጹዋ ከለው፣ ካብ ዓሌት ወይ ዘርኢ ሓማውያንን ሴማውያንን (ካብ ዘርኢ ኩሽን ሴምን ዝተሓናፈጹ ህዝቢ እዮም ይብሉ። ሓያሎ ተማራመርቲ ታሪኽ ምድረ ባሕሪ ድማ፣ ካብ ዘመነ ዘጽኣት ወይ ዘመን ሙሴ ጀሚሮም፣ እብ ገማግም ባሕሪ ስለዝነብሩ፣ ካብ ሓምበሰ ዝብል ቃል ዝተፈጥረ ስም እዩ ይብሉ። እቲ ቀንዲ ክእመን ዝክኣል ግና እቲ ካብ ዘርኢ ሐሚቲክን ሴሚትክንወይከኣ ሰማውያንን ሓማውያንን (ኩሽ)ዝብል ቃል እዩ።
እምብኣር ኣቲ ታሪኽ ከምዚ ኣብ ላዕሊ ዝተገልጸ ኣብ ቦትኡ ከሎ እዩ፣ ብኮሎንያል ጣልያን ኣልዕል ኣቢልካ ዝተሰንዐ ባዕዳዊ ግሪኻዊ ቃል “ኤርትራ” ተባሂላ ተጠሚቓ። እቲ ካብ ኩሉ ዘስደምም ድማ፣ እቲ ሕብሪ ኣግኣዝያን ዘለዎም መሃንሳት ህግደፍ ከኣ ነቲ ኮሎንያል ጣልያን ዝመሃዞ ስም ኩሓሒሎም ይኣይ “ሓዳስ አርትራ” ዝብል መቐጸልታ ኮሎንያል ጣልያን ካልእይ ጥምቀት ራዛ ናየብኡ ሓዛ። ብቐደሙስ ካብ aእንዳ ህግደፍ እንታይ ትጽበ። ካብ ዝብኢዶ ዕጽሚ እንድዩ እቲ ጉዳይ። ክንድይኳ፣ እዛ ብባህርያዊ ጸጋ ዝተዓደለት መሬት ከነኣን፣ ካብ ድሕሪ ሙሴ ንባሕሪ ጨዲዱ ንምድረባሕር ዝኣተወሉ እዋን ጀሚራ ጥንታዊት ምድረ-ባሕሪ፣ ወይ ድማ ምድረ-ኣገኣዝያን ተባሂላ ትስመ ዝነበረት ስትራተጃዊት ሃገር ጀጋኑ ክነሳ፣ ኮሎንያል ጣልያን ብውዲት ስለላን ኮለላን ዓባይ ብሪጣንያ ተደጊፉ በከመይ ከምዝወረራ ኣብ ዝቕጽል ክግለጽ እዩ። ፋሺስታዊ ኮሎንያል ጣልያን ስለምንታይከ ስማ ቀዪሩዎ ንዝብል ሕቶውን ገና ከነብርሆ ኢና። ህግደፍከ ድሕሪ 30 ዓመታት “ሰውራ” ምክያድ ስለምንታይ ነቲ መለለዪ መንነትን ዝኾነ ጥንታዊን ስም ምድረ-ባሕሪ ረሲዑ፣ እኳድኣ ነቲ ብኮሎንያል ጣልያን ዝትጸውዐ “አርትራ” ዝብሃል ስም ከም መቐጸልታ ኮሎንያል መግዛእቲ ጣልያን ተቐቢሉ፣ “ሓዳስ ኤርትራ” ኢሉ ጸዊዑዋ። ዘበን ገበል ዝበሉኽ ተቐበል እዩ እቲ ጉዳይ። ኮሎንያል ጣልያን ንህዝቢ ምድረ-ባሕሪ ኣብ ዶብ ከሰላ ዘሪዑ ከም ግልያ ክገዝኦ፣ንመላእ ምድረባ ባሕሪ ግና፣ መሬታን ባሕራን ብስራሕ-ኣልቦ ኢጣልያውያን ክትህዘብ እዩ ዝነበረ ሕልሙ። ንህዝቢ ኤርትራ ንኸጽንት ወጢኑዎ ዝነበረ ውጥን ግና ብ1945 ዓ.ም.ፈ.ፈሺሉ ተሪፉ። ስለምንታይ ግና ፈሽሉ? ሎሚኸ እቲ ብልኡኽ መላኺ ኢሰያስ ኣፈወርቂ ዝምራሕ ዘሎ ጭፍራ ህግደፍ ግንከኣ መቐጸልታ ኮሎንያል ጣልያን ዝኾነ፣ ንኹሎም ኤርትራውያን መንእሰያት ከካብ ዓራቶምን ንእዶምን ብቐስብ እንዳገፈፈ፣ ንዶብ ሱዳን ኣብ ኮንሰንትረሽን ካምፕ ብስም ፍሹልን ስኑዕን “ሃገራዊ ኣገልግሎ” ዝብሃል፣ ብግብሪ ግና ዘመናዊ ግልያነት ዝኾነ፣ ዝዳጉኖም ዘሎስ፣ መቐጸልታ መደብ ዕዮ ኮሎንያል ጣልያን ደይኮነን? ከመይድኣ! ይገድድ እምበር!!! ብኻልእ ኣገላልጻ፣ነቲ ፋሽቲ ኮሎንያል ጣልያን ኣብ ልዕሊ ህዝቢ ምድረ-ባሕሪ ከተግብሮ ዝወጠኖ ውጥን እሞ ሽዑ እዋን ብኮሎንያል ዓባይ ብሪጣንያ ዝፈሸለ፣ ሎሚ ግና ልኡኽ ባዕዳውያን ኢሰያስ ኣፈወርቂ ምስቶም ካብ ብኣእምርኦም ብሕምብርቶም ዝሓስቡ መንነቶም ዝኽሓዱን ጭፍራ ህግደፍ ኣዳዕዲዑ የተግብሮ ኣሎ።ስለምንታይ ? ንዝብል ሕቶ ግና፣ ኢሰያስ ኣፈወርቂ ጽሩይ ንዋት ጽዮናውያን፣ ንሕልሚ ኮሎንያል ጣልያን ንምትግብር ጥራይ ዘይኮነስ ፣ ንሕልምን መደብ ዕዮን ጽዮናውያንን ዓለምለኽ-ኤሊትን፣ ብኻልእ ኣገላልጻ ድማ ልኡኽ ሰላዪ ኢሰያስ ዋላኳ እቲ ተልእኾኡ ዓሻ መሲልካ ድራሮም ወድኣሎም እንተኾነ፣ግንከኣ ንመደብ ሓዲሽ ዓለማዊ ስርዓት ንምትግባር እዩ። እወ ንውዕል ቪየና ንምትግባር ከምዝኾነ፣ ነቲ ከስተብህል ዝኽእልን ታሪኽ ኮሎንያል ገዛእቲ ዝከታተልን፣ብፍላይ እኳድኣ፣ ነቲ ምሽማው ሃገራት ኣፍሪቃ (The “Scramble for Africa” was the invasion, occupation, division, colonization and annexation of African territory by European powers during the period of New Imperialism, between 1881 and 1914. It is also called the Partition of Africa and the Conquest of Africa.) ዝብል ኣጀንዳ ቭየና ዝተኻታተሉ ሃገራውያን፣ንምትግባር ህርድግ ይብል ከምዘሎ ክስሓት ኣይክእልንዩ። ብፍላይ እኳድኣ ነት ዘስተብህል ወዲ ኣግኣዝያን ከቶ ስዉር ኣይኮነን። (እንታሞ ይገበር ምሁራት ደቂ ኣግኣዝያን እንድዮም መብዛሕትኦም ካብ ካብ ባaእምርኦም ብሕምብርቶም ዝሕስቡ ኮይኖም ) እወ፣ እቲ መንነቱ ክሒዱ ንመደብ ዕዮ ሃጸይነት ወይ ጽዮንነት ሓደ ብሓደ የተግብሮ ከምዘሎ ድማ ንብዙሕ ሰብ ምርምር ዘድልዮ ጉዳይ ኣይኮነን። ኮሎንያል ጣልያን ንአርትራ ክወርር ከሎ፣ብዲሕሪኡ ኮይኖም ዘዋፈርዎ ዝነበሩ መሃንድሳት ስዉራት ሓይልታት መን ምኻኖም ትፈልጡዎምዶ? ሎሚኸ ንኢሰያስ መልሚሎምን ብስለላ ኣሰልጢኖምን ኣዋውፊሮም፣ ንህዝቢ እንዳንጸንተ ገና ዓገብ ዘይብሉዎ ዘለው ንሶም እዮም እቶም ደቂደቆም ነቶም ኣብ ውዕል ቪየና ዝነበሩ ጽዮናውያንን፣ ሃጸያውያንን። ብኣንጻሩ እኳድኣ ዝሕግዙዎ ዘለው ግሁዳትን ስዉራት ሓይልታት ንሶም እዮም። ንሶም ክንብል ከሎናስ ብዓል መን ምኻኖምከ ትፈልጡዎምዶ? ኣብ ዝቕጽል እዋን ኣብዘን ኣብ ላዕሊ ቀሪበን ዘለዋ ሕቶታት ተመርኲስና፣ብታሪኻዊን ስነመጎታዊን ኣገባብ መግለጺ ብዝርዝር ከነቕርብ ኢና እሞ ሰናይ ንባብ።
መዘክር
ንቀርኒ እፍሪቃ፣ኢትዮጵያን ኤርትራን፣ ብፍላይ እኳድኣ ነቲ ቅይሕ ባሕርን ፈለግ ኒልን፣ ተከዘን ንምቁጽጻር፣ ብሓፈሻ ድማ ንመላእ ኣፍሪቃ ሕዛእቲ ኢምፐርያሊዝምን ዚዮኒዝምን ንኽኸውንን፣ ብ1814 ክሳብ 1845 ዓ.ም.ፈ. እዩ ተወሲኑ። ኤውሮጳውያን ግና ብኣካል ወይ ብድሎ ከይትዕሎ ክሳብ ሎሚ ነዚ ከባቢ እዚ ክዕወትሉ ኣይከኣሉን። ብሓዲሽ ፍልስፍናን ስትራተጂካዊን ስነኣእምራዊን ሜላ፣ ማለት ብረቂቕ ስለላን ኮለላን ግና፣ ኣብ ዝተናውሐ እዋን ንኸተግብሩዎ፣ ከድዓት ኣፍሪቃውያን ከም ኣቐዲሞም ከም ንጉስ ሃይለስላስየን ጸኒሖም ድማ መተካእታ ንጉስ ሃይለስላሴ ንሰላዪ ኢሰያስ ኣፈወርቂ መልሚሎም ኣዋፊሮም። እንሆ ድማ ሎሚ ኤርትራን ኢትዮጵያን ላቦራቶሪ ሓዲሽ ዓለማዊ ስርዓት ኮይነን ንዕዘብ ኣሎና። እወ ዘመትን ገበትን ምዕራባውያን፣ብዘገምታዊ መስርሕ ዓላኦም ንምትግባር ከደምቲ ኮይኖም ዘገልግሉዎም ኣንጊሆም ንደቂ ኣፍሪቃ ግንከኣ ቅልውላው መበቆል ዘለዎም ኣፍሪቃውያን ካብ 1960 ዓ.ም.ፈ. ጀሚሮም እዮም መልሚሎም። ኢሰያስ ኣፈወርቂ ብ1969 ዓ.ም.ፈ. እዩ ግዳይ ጽዮናውያን ንኽኸውን ተመልሚሉ ንሱዳን ተላኢኹ። ቅድም ኣብ ጀብሃ ከምዝሰሉኽ ተገሩ። ጸኒሑ ድማ ትካል ሲኣይኤ ዝኾነ ውድብ ህዝባዊ ግንባር ንኽምስርት(ሰልፊ ህዝባዊ ግንባር ሰልፊ ሲኣይኤ እያ) ተላኢኹ። እንሆ ድማ ኣስታት ፍርቂ ዘመን ኮይኑ ሎሚ ህዝቢ ኣግኣዝያን፣ ብፍላይ ህዝቢ ትግራይን ህዝቢ ኤርትራን፣ ብሰንኪ ልኡኽ ባዕዳውያን ኢሰያስ ኣፈወርቂ ዘይ ኣመሉ ኣብ ኣላሽ ዝብለሉ ስዓት በጺሑ ይርከብ ኣሎ። እስከ ብኽብረትኩም እቶም ደቂ ኣግኣዝያን ነዚ ኣብ ታሕቲ ዘሎ ሰነድ ተኸታተልዎ።
CONFERENCE OF BERLIN, 1884-1885 CARVING UP AFRICA
European powers knew that the tensions that were mounting, so to avoid war, they came together in Berlin. Made an agreement to end slavery and allow for free trade in Africa. BUT, also drew lines on the map. They decided who would get what parts of Africa.
ውዲት ምሽማዎ ንኣፍሪቃ ብሃጸያውያን ዓሻ መሲልካ ድራሮም ወድኣሎም እዩ ዝነበረ
ውዲት ኮሎንያሊስትስ ወይ ጽዮናውያንን ሃጸያውያንን ከምዚ ነበረ። ኣብ እዋን 1880ን 18890 ዓ.ም.ፈ. አውሮጳውያን ኣጽዋር ዓጢቖም ነቲ ወደባት ኣፍሪቃዊ፣ ከነሰልጥነካ ኢና ብዝብል ብልሓት ብጭካኔ ወሪሮም ንመልእ ኣፍሪቃ ተቓጻጺሮሞ። እዚ ማለት ድማ እቲ ኣብ በርሊን ዝነበረ ምሽማው ኣፍሪቃ ዝብል ዝነበረ ውዲታዊ ውዕሎም ጋህዲ ኮነ። እወ ኣብቲ መጋብኣያ በርሊንግና ማንም ኣፍሪቃዊ ኣይተዓደመን። እወ እ€ውሮጳውያን ንኣፍሪቃ፣ ሓንቲ ጸላም ኮንቲነንት ኣራዊት ዝኾኑ ህዝ፣ ወይ ባዕዳው ወይ ከኣ ዘይልሙድ ገሮም እዮም ዝትርጉምዎ ዝነበሩ። እቲ ቀንዲ ዓላምኦም ግና ባህርያዊ ጸጋ ኣፍሪቃ ንምግሓጥን ንምዝማትን ጥራይ እዩ። በቲ ሓደ ሸነሥኹ ድማ ኤውሮጵዋያን ብሉጻትን ሕሩያትን ፍጥረት ከምዝኾኑ እዩ ዝሕብር። During the 1880’s and 1890’s, Europeans armed with new weaponry and a sense of entitlement descended, as if overnight. Europe had captured a continent. The Act of Berlin legalized the “Scramble for Africa.”No one asked any Africans to attend the Berlin Conference. Europe thought of Africa as the “Dark Continent” – wild, exotic and in need of enlightenment.


text:
ኤ ና ስ ኣ ምስ ዓመጹን ንመሪሕነት ህ.ግ.ሓ.ኤ ምእዛዝ ምስ ኣበዩን ኢሳያስ ኣፈወርቂ እቲ ጠንቁ ንምፍላጥ ግዜ ኣይወሰደሉን፡፡ እቲ ሽግር ክፍጠር ዝኸኣለ ኤ ና ስ ኣ ኣኻል ናይ ህ.ግ.ሓ.ኤ ስለዘይነበረን ነብሱ ኽኢሉ ነጻ ኮይኑ ዝንቀሳቐስ ማሕበር ብምንባሩ ዝተፈጥረ ጸገም ብምንባሩ ኢዩ፡፡ እዚ ስለዝተረድኦ ድማ ኢሳያስ ነዚ መሰረታዊ ፍታሕ ንክገብረሉ ኣብ ሜዳ ሽበድበድ ክብል ጀመረ፡፡ እዚ ናይ ኤ ና ስ ኣ ጸገም ኣብተን ኻልኦት ናይ ሓፋሽ ውድብ ማሕበራት ማለት ከም ማሕበር ተማሃሮ፣ ማሕበር ደቐንስተዮ፣ ማሕበር ሓረስቶት፣ ማሕበር ሸቓሎ ወዘተ. . . ንኸይድገም ስለዝፈርሀ ድማ ንኹለን ሓፋሽ ውድባት ኣብ ትሕቲ መሪሕነት ህ. ግ. ከምዝቅየዳ ንምገግባር ከም ብሓድሽ ክሰርዐን ክውድበንን ጀመረ፡፡ ዕላምኡ ድማ ከምዚ ናይ ኤ ና ስ ኣ ዓይነት ጸገማት መታን ከይድገም ብዝተኻእለ መጠን እተን ናይ ሓፋሽ ውድባት ማሕበራት እንተተኻኢሉ ብኣባላት ናይቲ ሚስጢራዊ ሰልፊ እንተዘይተኻኢሉ ድማ ብሕጹያት ናይቲ ሚስጥራዊ ሰልፊ ከምዝምርሓ ምግባር ነበረ፡፡
ናይ ኩለን ሓፋሽ ውድባት ጉባኤ ብምጽዋዕ ድማ እቲ ጉባኤ ኣብ ሜዳ ኣብ ንሱ ብዝያዳ ኣብ ዝቖጻጸሮ ቦታ ክገብሮ ስለዝወሰነ ኩለን ሓፋሽ ውድባት ወኸልተን ንሜዳ ከምዝሰዳ ተገብረ፡፡ተንኾላት ናይ ኢሳያስ ኣፈወርቂ ዘይተረድኡ ኣባላት ኤ ና.ስ ኣ. ድማ ሽውዓተ ወከልቶም መሪጾም ንሜዳ ለኣኹ፡፡ ካብቶም ዝተላእኩ ድማ ሓጎስ ገብሪሂወት (ኽሻ) ን ታደሰ እምባየን ይርከብዎም ነበሩ፡፡
ማእከላይ ሽማግለ ኤ ና ስ ኣ ሓጎስ ኽሻን ታደሰ እምባየን እቶም ካልኦትን ክብገሱ እንከለዉ ድማ ብዛዕባቲ ግርጭቶም ምስ መሪሕነት ህ. ግ. ተላዚቦም ሓደ ፈታሕ ሒዞምሎም ክመጹ ተማሕጸንዎም፡፡ ኣብዚ ጉባኤ‘ዚ ድማ ኢሳያስ እተን ማሕበራት ብሃገራዊ መልክዕ ከምዝስራዓ ገበረ፡፡ ዕላማ ኢሳያስ ድማ ንኤ ና ስ ኣ ንምብትታንን ካልእ ብወገን ተ.ሓ. ኤ. ክምስረት ዝክእል ማሕበራት ንምትዕንቓፍን ነበረ፣ ማለት እቲ ማሕበር ተማሃሮ ኤርትራ፣ ማሕበር ሓረስቶት ኤርትራ ወዘተ… ዝብል ፓቴንት ንምግባርን ስለዝመደበ ኢዩ፡፡
በዚ መስረት ድማ ንሓጎስ ኽሻ ከም ኣቦ መንበር ናይ ማሕበር ተመሃሮ ከምዝምረጽ ክገብር እንከሎ ንታደሰ እምባየ ድማ ወኪል ናይ ተማሀሮ ኣብ ሰሜን አሜሪካ ከምዝከውን ገበሮ፡፡ ብዘይካ‘ዚ ድማ ዘመደ ተኽለ ኣብ ኤሮጳ፣ ኣሕመድ ሓጅ ዓሊ ኣብ ቤይሩት፣ዮሱፍ ሳይቕን ኣብ ማእከላይ ምብራቅ ወከልቲ ናይ ማሕበር ተማሀሮ ገበሮም ፣ ኩሎም እዞም ዝተጠቅሱ ድማ ኣባላት ናይቲ ሚስጢራዊ ሰልፊ ዝነበሩ ኢዮም፡፡
ካብዚ ሓሊፉ ድማ ሓለፍቲ ኤ ና ስ ኣ ዝነበሩ ኣብ ሜዳ ኣትዮም ፍረዶም ምስ ዝቕበሉን ይቕሬታ ምስ ዝሓቱን ጥራይ ኢዮም ኣባላት ናይዚ ሓዲሽ ዝቖመ ማሕበር ተማሀሮ ክኾኑ ዝኽእሉ ዝብል ውሳኔ ምሕላፉ ይዝከር፡፡
እቲ ኣብ ሜዳ ኣንጻሩ ዝእለም ዝነበረ ውዲታት ዘይፈለጠ መንግስትኣብ ኢሳቅ ድማ ኣብዚ እዋን‘ዚ ምስ ኢሳያስ ኣፈወርቂ ብስልኪ ክራኸብ ፈቲኑ ኔይሩ፡፡ (ኣብ ሜዳ ሓንቲ ናይ ስልኪ መራከቢት መሳርሒት ነይራ ንሳ ከኣ ኣብቲ ናይ ኢሳያስን ሮመዳንን ቦታ ነበረት)፡፡ ኢሳያስ ምስ መንግስትኣብ ክራከብ ስለዘይደለየ ግን ኣብ ስልኪ ሮመዳን ኢዩ ተቀቢልዎ፡፡ ሮመዳን ንስካ ብድሕሪ ሕጂ ምስ ኢሳያስ ዘራኽብ የብልካን ስለዚ ትብሎ ነገር እንተሎካ ምሳይ ክትዛረብ ትኽእል ኢኻ ስለዝበሎ ድማ መንግስትኣብ ኢሳቅ ኢቲ ንኢሳያስ ኣፈወርቂ ክብሎ ዝደሊ ዝነበረ ጉዳይ ንሮመዳን ገለጸሉ፡፡
ናይ መንግስትኣብ ርእይቶ እቲ ብሶቬት ሕብረት ተሃንዲሱ ኣብ ምብራቅ ጀርመን ዝግበር ዘሎ ናይ ኢሳያስ ርክብ ምስ ኢትዮጵያ ክቛረጽን ካብኡ ሓሊፉ‘ውን መርሕነት ህ. ግ. ን ሶቭት ሕብረት ከም ቀዳማይ ጸላኢት ህዝቢ ኤርትራ ክትሰርዓን ከተሓሳስቦ ይደሊ ምንባሩ ንሮመዳን ምስ ሓበሮ፣ ሮመዳን ብቑጣዔ „ንስኻ መን ኢኻ ? ንዓና ክንገብሮ ዘሎና ክትነግረና ድማ ኣየድልየካን ኢዩ“ እዚ ንዓኻ ዝምልከት ኣይኮነን ድሕሪ ሕጂ ድማ ምስ ኢሳያስ ዘራክብ የብልካን“ በሎ፡፡
ብድሕርዚ ድማ ብስልኪን ብደብዳቤን ሶቬት ሕብረት መሓዛና ኢያ ዝብል ተደጋጋሚ መልእክቲ ምስ መጾም ን ህ. ግ. ክኹንንዋ ወሲኖም ጉባኤ ጸውኡ፡፡
ሓጎስ ክሻ ደድሕረ‘ቲ ጉባኤ ካብ ሜዳ ንዓዲ ጥልያን ወጺኡ ኣብ ዝነበረሉ እዋን ድማ ንምንግስትኣብ ኢሳቅ ብስልኪ ረኺቡ ንሜዳ ኣትዩ ይቅሬታ እንተሓቲቱ ናብቲ ማሕበር ተማሃሮ ክምለስ ዝፍቐደሉ ምዃኑ ብምግላጽ ንሜዳ ንክኣቱ ክሰብኮ ጅመረ፡፡ መንግስትኣብ ግን ብመግለጺ ሓጎስ ክሻ ተቖጢዑ “ ኣታ ከዳዕ ንሕና ጸገምና ተመያይጥካ ክትፈትን መልሲ ክተምጽኣልናን ኣሚንና ሰዲድናካስ ንስካ ድሮ ካዲዕካና ንስካ ናይ ብሓቒ ከዳዕ ኢካ“ በሎ፡፡
በዚ መሰረት ድማ እቲ 9ይ ጉባኤ ተካይዱ ንመሪሕነት ህ.ግ. ኰነኑን ካብ ህ. ግ.ሓ. ኤ. ድማ ምፍላዮምን ብወግዒ ኣወጁ፡፡ ታደሰ እምባየ እቲ ካብ ሜዳ ንማሕበር ተማሀሮ ሰሜን ኣሜሪካ ክመርሕ ተመዲቡ ዝነበረ ኣብዚ ኣኸባ ኣርኪቡ ስለዝነበረ፣ እቲ ውሳኔታት ናይ ኤ ና ስ ኣ ምስ ሰምዐ ፣ እቲ ኣብ ሜዳ ዝተዋህቦ ሓለፍነት ከምዘይቅበሎ ገሊጹ እቲ ሓላፍነት ከምዝደርበየሎም ይፍለጥ፡፡
ድሕር‘ቲ 9 ውድባዊ ጉባኤ ናይ ኤ ና ስ ኣ ድማ ምንግስትኣብ ኢሳቅ ኣብ ትሕቲ ሓለዋ ሰውራ ናይ ኤ ና ስ ኣ ከምዝኣቱ ተገብረ፡፡ ካብቶም ኣብ ከተማ ኒው ዮርክ New York) ንዑኡ ዝሕልውዎ ዝነበሩ ድማ ሃይለ ሞገስ ሃብተማርያም ገብረመስቀል (ቺፖላ) ሳባ ኢሳያስ (ጓል ጀነራል ኢሳያስ) ፓድረ New york ይርከብዎም ስለዚ እዞም ሰባት እዚኣቶም እተን ናይ መወዳእታ ሰዓታትን ደቓይቅን ናይ መንግስትኣብ ኢሳቅ ካብ ዝኮነ ሰብ ንላዕሊ ሰለዝፈልጡ እቲ ሓቂ ንክገልጹልና ንላበዎም፡፡
ድሕሪ መንግስትኣብ ኢሳቅ ምቅታሉ ድማ ኣንደብርሃን ገብረመስቀልን ዓንደሚካኤል ካሕሳይን ንኣሜሪካ መጺኦም ምንባሮም ይፍለጥ፣ መደቦም ድማ ነቲ ናይ ኤ ና ስ ኣ ተቓውሞ ንምብትታኑን ነቲ ብ ሓጎስ ክሻ ዝምራሕ ማሕበር ተማሃሮ ኤርትራ ንምድልዳልን ነበረ፡፡ መንግስትኣብ ድሕሪ ምሟቱ ድማ ሳባ ኢሰያስ ንሜዳ ኣትያ ንነዊሕ ግዜ ኣብ ቤት ጽሕፈት ስብሓት ኤፍሬም ትነብር ምንባራ ይፍለጥ፡፡ ቁርብ ዓመታት ጸኒሖም ድማ ካልኦት ኣባላት ማእከላይ ሽማግለ ኤ ና ስ ኣ ንሜዳ ዝኣተዉን ምሕረት ዝሓተቱን ነይሮም ከምዝነበሩ ይፍለጥ፡፡
ድሕሪ ሞት ናይ መንግስትኣብ ድማ ስብሓት ኣብ ሜዳ እናዞረ ንኣባላት ሚስጥራዊ ሰልፊ መግለጺታት ይህብ ነበረ፡፡ ትሕዝቶ መግለጺኡ ፣ ሸኽ ዛይድ ንውድብ ህ ግ. ሓደ ሚልዮን ዶላር ( $ 1.000000) ሓገዝ ከምዘወፈየ ፣ ኣባላት ኤ ና ስ ኣ ድማ እቲ ዝቃወም ዝነበረ መራሒኦም ካብ ፓላሶ ጸዲፉ ድሕሪ ምሟቱ ከም ብሓዲሽ ተወዲቦም ንውድቦም ብዙሕ ወፈያታት ይገብሩ ምንባሮም ዝሕብር ነበረ፡፡
ስብሓት ነዚ ኣኼባታትዚ የካይደሉ ኣብ ዝነበረ እዋን ኣብ ወጻኢ ሃገር ከይዱ ናይ ቅድሚት ኣስናኑ ኣዔርዩ ድሕሪ ምምጽኡ ነበረ፡፡ ስብሓት ኣብ ባሕሪ ባራ ናይ ክፍሊ ታዕሊም ሓላፊ ኣብ ዝነበረሉ ግዜ ሓደ ግርማይ ብሬን ዝተባህለ ተጋዳላይ ጥይት ተባሪቐቶ‘ሞ እታ ጥይት 6 ናይ ቅድሚት ኣስናን ናይ ስብሓት ለኺማ ስለዝከደት ንሕና ንስብሓት ኤፍረም ጓህማም እንከሎ ኢና ንፈልጦ ዝነበርና፡፡
ዓለም ሃይለ ፣ አለም ሃይለ ኣብ 1972 ዓ.ም. ካብ ኣስመራ ናይ 12 ክፍሊ መርመርኡ ዝበለጸ ነጥቢ (Distinction) ኣምጺኡ ብምሕላፍ ኣብ ኣዲስ ኣበባ ዩኒቬርስቲ ይመሃር ነበረ፡፡ ኣብ 1974 ዓ. ም. ድማ ናብ ህ.ሓ.ሓ.ኤ ተሰሊፍ ክጋደል ጀመረ ነበረ፡፡ አለም ናይ ሰሜን ናይ ክፍሊ ህዝባዊ ምምሕድዳር ሓላፊ ኰይኑ ይሰርሓሉ ኣብ ዝነበረ እዋናት ምስ ሓለፍቱ ዘይምቕዳው ከምዘነበሮ ይፍለጥ ፡፡ ቐጥታ ሓላፊኡ እስቲፋኖስ ብሩኖ ኰይኑ ብልዕሊኡ ድማ ስብሓት ኤፍረም ይመጽእ ማለት ኢዩ፡፡ ምስቲ ኣብ ግዜ ምዝላቅ ኣብ ውሽጢ ህዝባዊ ሚሊሻ ዝተራእየ ጋሕመጥመጥ ተኣሳሲሩ ድማ ናይ ኣለም ሽም ይጥቀስ ምንባሩ ይዝከር፡፡ ብዝኰነ ድሕሪ ምዝላቅ ስብሓት ኤፍረም ንብድሕሪ መስመር ጸላኢ ዝነበሩ ሓለፍቲ ክፍሊ ህዝባዊ ምምሕድዳር ኣብ ሳቡርኤባ የካይድ ነበረ፡፡ እቲ ኣኼባ ንናይ ምሳሕ ንዕረፍቲ ኣብ ዝተቛረጸሉ እዋን ድማ ኣለም ሃይለ ነብሱ ቀተለ፡፡
እቲ ናይ ምሳሕ ዕረፍቲ ተወዲኡ ኣኸቤኟታት ናብ ኣኼባ ምስ ተመልሱ ድማ ስብሓት እፍሬም እዚ ዝስዕብ መግለጺ ሂቡ፣ „ ኣለም ሃይለ ነብሱ ቀቲሉ ኣሎ፡፡ ነብስኻ ምቅታል ቖራጽነት ኢዩ፣ ዝበለጸ ቖራጽነት ግን ነቲ ነብስኻ ንኽትቀትል ዝደፋፍኣካ ነገር ክትገልጾን ክትምክቶን አዩ „ክብል ዘረብኡ ዓጸወ፡፡ ስብሓት ኤፍሬም ንኣለም ሃይለ ዝክረ ሰማዕታት ክገብረሉ ይኩን ወይ ድማ ናይ ሓንቲ ደቒቅ ናይ ሕልና ጸሎት ክገብረሉ ኣይተገደሰን፡፡
ብድሕሪ ሞቱ ድማ፣“ ኣለም እኮ ርእሱ ከምገለ ክገብሮ ጀሚሩ ነይሩ ኢዩ፣ ሓኪም‘ኰ በይኑ ኣይትግደፍዎ ኢሉ ኣጠንቂቁ ነይሩ ኢዩ“ ብምባል ኣለም ተጸሊሉ ነብሱ ከምዝቀተለ‘ምበር ካልእ ንኸምዚ ዝኣምሰለ ስጉምቲ ንክወስድ ዘገደዶ ኩነታት ኣብቲ ውድብ ከምዘይነበረ ንምሽፋን ይፍተን ነይሩ፣ እዚ ድማ ልሙድ ባህሪ ናይቲ ውድብ ምንባሩ ዝርሳዕ ኣይኮነን፡፡
ጴጥሮስ ዮሃንስ ከ መን ኢዩ ነይሩ ስለምንታከ ተቐቲሉ
ጴጥሮስ ዮሃንስ ቐቅድሚቲ ቐዳማይ ውድባዊ ጉባኤ ካብ ኣሜሪካ ንሜዳ ከምዝኣቱ ተገይሩ ኣብ ሜዳ ዝተቀትለ ካልእ ስውእ ኤርትራዊ ኢዩ፡፡ ጴጥሮሰ ዮሃንስ ናይ ሙሴ ተስፋሚካኤል (ናይ 73 ምንቅስቃስ) ዓርኩን መማህርቱን ምንባሩን ፖለቲካዊ ብስለቱ ድማ ክብ ዝበለ ምንበሩን ይሕበር፣ ይኹን‘ምበር ኣባል ናይቲ ማእከላይ ሽማግለ ናይ ኤ ና ስ ኣ ኣይነበረን፡፡
ጴጥሮስ ናይ 73 ምንቅስቃስ ሕሉፍ ጸጋማዊ ምንቅስቃስ ኢዩ ክብሃል ዝክእል እምበር ፣ አዕናዊ ወይ ዘይሰውራዊ ምንቅስቃስ ኣይኰነን ፣ ስለዚ ድማ ብዘተ ኢዩ ክፍታሕ ዝግብኦ ዝብል እምነት ሰለዝነበሮ፣ ነዚ ዕግበቱ‘ዚ ዓው ኢሉ ይጣበቀሉ ምንባሩ ይዝከር፡፡ ካብዚ ሓሊፉ‘ውን ኤ ና ስ ና ብዝኮነ ይኩን መንገዲ ኣካል ናይ ህ.ሓ.ሓ.ኤ ከይከውን ኣትሪሩ ይካታዕ ነበረ፡፡ ኤ ና ስ ኣ ነጻ ማሕበር ኰይኑ ነብሱ ኪኢሉ ከሰርሕ ክንቀሳቀስን ከምዘለዎ ይኣምን ነበረ፡፡ እዚ መርገጺ‘ዚ ድማ ንውለቀ መላኪ ኢሳያስ ፈጺሙ ኣይመቀሮን ፣ ስለዝኮነ ድማ ንጴጥሮስ ንምጥፍኡ ክበላሓት ጀመረ፡፡ ኢሳያስ ንተንኮልን ክፍኣት ግብርን ዘርክቦ የብሉን፣ ተንኰል 10 ዓመታት ቅድሚ ሰብ ኢዩ ዝሓስብ ፣ ተንኰል ግን ኩል ጊዜ ኣይኰነን ንቅድሚት ዘሰጉመካ፡፡ ብዝኰነ ንጴጥሮስ ንሜዳ መታን ክመጽእ ኣብቲ ናይ ሓፋሽ ውድባት ኣሰራርዕኡ ናብ „ውፍይ“ ከምዝድይብ ብምግባር ናይ ኤ ና ስ ኣ ናይ ፖለቲካ ኰሚሽነር ከምዝከውን ገበሮ፡፡ ከም ሓደ ፖሊቲካል ኰሚሽነር ድማ ውፉይ ስለዝኰንካ እቲ ውድብ ዝሃበካ ስራሕ ክትሰርሕን ኣብ ዝመደበካ ቦታ ክትከይድን ትግደድ ኢኻ ማለት ኢዩ፡፡ እዚ ድሕሪ ምግባሩ ድማ ኢሳያስ ንሜዳ ንቁርብ ግዜ ተድልዩና ኣለኹም ኢሉ ሰለስት ተማሃሮ ካብ ኣሜርካ ንሜዳ ክኣትው አዘዘ፡፡ በዚ መሰረት ድማ ጴጥሮስ ዮሃንስን ግርማ ኣስመሮምን ሕጂ ኣምባሳደር ዘሎ ሓደ ሳልሳዮምን ንሜዳ ኣተዉ፡፡
ጴጥሮስ ግን ሜዳ ምስ ኣተወ ብዙሕ ከይጸንሔ ሽዑ ንሽዑ ኢዩ ተቀቲሉ፣ ብሓደጋ ከምዝሞተ ንምምሳል ድማ ከምዚ ዝስዕብ ጽውጽዋይ መሃዙ፡፡ ጴጥሮስ ምዕባሌታት ክረኢ ደልዩ ኣብ ሜዳ (ብኤነ ተሬ) (N3) ዓበይቲ ናይ ጽዕነት ማኪና እናተጓዕዘ እንከሎ ድቃስ ወሲድዎ ስለዝነበረ ጨዓ ሲሒቡ ኣውዲቅዎ መይቱ፡፡ዝብል ወሬ ኣብ ሜዳ ተነዝሐ፡፡ ኣብ ሜዳ‘ኳ ዝኣምኖም ሰብ ኣይረከቡን፣ ጨዓስ ኣሽንኳይዶ ሰብሲ ነጸለ‘ውን ሲሒባ ክተውድቅ ተራእዩ ስለዘይፈልጥ፡፡ እዚኣ ፍልይ ዝበለት ጽውጽዋይ ኢያ ነይራ፡፡ እንታይ ድኣሞ‘ዮም ክብሉ ? ኣብ ሜዳ ፓላሶታት ኣይነበረን፡፡ ተ ጸሊሉ ኢዩ ነይሩ ክብሉ‘ውን ዝጥዕም ኣይነበረን፡፡
ናብ ኤ ና ስ ኣ ዝተላእከ ወግዓዊ መግለጺ አይነበረን፡፡ ግርማ ኣስመሮም (ኣምባሳደር) ግን ብእዋኑ ሓንቲ ደብዳቤ ጺሒፉ ብጻይና ጴጥሮስ ዮሃንስ ብሓደጋ ሞይቱ ክብል ሓቢሩ ምንባሩ ይዝከር፡፡
እግረ መንገደይ ድማ በዚ ኣጋጣሚ ካልእ ካብዚ ፍልይ ዝበለ ብዛዕባ ግርማ ኣስመሮም ከሕብር ይደሊ፡፡ እዚ ድማ ኣስቴር ዮሃንስ፣ ባዓልቲ ቤቱ ንጴጥሮስ ሰለሙን ሰብኣያ ምስ ተኣስረ ተገብሮ ጨነቑዋ ናብ ኣምባሳደር ግረማ ኣስመሮም ከያዳ ብዛዕባ ስክፍትኣ ምስ ኣማኸረቶ ፣ ግርማ ኣስመሮም ኢዩ ንኣስቴር ንኤርትራ ክትኣቱ ዘተባብዓ፡፡ „ ዋላ ሓንቲ ኣይትኰንን ኢኺ „ „ዓድኺ ኣቲኺ ድሃይ ሰብኣይኪ ጌርኪ ክትምለሲ ትኽእሊ ኢኺ“ „ ኣነ ዋሕስኪ ኢዬ፣ ንኣይ እመኒኒ“ ኢሉ ንኤርትራ ከምዘፋነዋ ይፍለጥ ፡፡ ኢሳያስ እምበኣር ከምዚኦቶም ዓይነት ከዳዓት ጥራይ ኢዩ ሒዙ ዝጓዓዝ ዘሎ፡፡
ኣብ ህ.ግ ድሕሪ ምስላፍካን ሓዲሽ እንኰሎካን እቲ ብናይ ጸላኢ ጥይት ይቅተል ይከውን ኢየ ዝብል ፍርሒ ቀልጢፉ ኢዩ ዝብህንን፣ ነዚ ድማ ኩላትና ተዳሊናሉ ሓሲብናሉን ዝመጻእና ዓይነት መስዋእቲ ስለዝኰነ ኢዩ፡፡ ድሕሪ ናብ ህ. ግ. ምስላፍካ እቲ ቀንዲ ዘሰክፈካን ዘፍርሃካን ነገር ግን ብናይ ህ. ግ. ጥይት ከይትጠፍእን ወይ ድማ ኣብቲ ሓለዋ ሰውራ መሽሚሽካ ከይትተርፍን ኢዩ፡፡ ኢዚ ድማ ህይወትካ ጥራይ ዘይኰነስ ሽምካ‘ውን ንዘላኣለም ከምዝድምሰስ ስለዝርድኣካ ኢዩ፡፡ ከም ከዳዕ፣ ሲ.አይ. ኤ (C.I.A.) ፣ ኣድሓርሓሪ ወዘተ…ዝብል ሽም ንዘለኣለም ከምዝልጠፈካ ስለትፈልጥ ድማ ኢካ ትፈርህን ትስከፍን ፡፡
ኣብ ህ.ግ.ሓ. ኤ ዘይተነግረ እምበር ዘይተገብረስ የሎን፡፡
ኣብ መወዳእታ ድማ ነቶም ሓበሬታ ብምስናቕን ስእሊ ናይ መንግስትኣብ ኢሳቅ ብምልኣክን ከምኡ‘ውን ሞራላዊ ደገፍ ብምሃብ ዝተሓባበሩኒ ኣዕሩኽተይን ሃገራውያንን ምስጋናይ የቅርብ፡፡
የማነ ተኸለገርግሽ
27.11.2013
Rating: 4.5/5 (8 votes cast)


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
13 ናባኻትኩም ዝመጽእ ዘለኹ፡ እዚ ሳልሳይ ግዜ እዩ። “ኵሉ ነገር ብኣፍ ክልተ ወይ ሰለስተ ምስክር ኪጸንዕ ኣለዎ።”
2 ከምቲ ምሳኻትኩም ከየለኹ፡ ምሳኻትኩም ካልኣይ ግዜ ኸም ዝነበርኩ ዀይነ ኣቐዲመ ዝበልክዎ፡ እንተ ተመሊሰ ነቶም ቅድም ዝሓጥኡን ንዝተረፉ ዅላቶምን ከም ዘይንሕፎም፡ ደጊመ አጠንቅቖም ኣለኹ፣
3 ምኽንያቱ፡ እቲ ኣባኻትኩም ብርቱዕ እምበር፡ ድኹም ዘይኰነ ክርስቶስ ብኣይ ይዛረብ እንተ ኣልዩ፡ መርትዖ ትደልዩ ኣለኹም።
4 ክርስቶስሲ ብድኻም ተሰቒሉ፡ ብሓይሊ ኣምላኽ ግና ህያው ኰይኑ ይነብር ኣሎ። ንሕና እውን ምስኡ ድኹማት ኢና፣ በቲ ኣባኻትኩም ዘሎ ሓይሊ ኣምላኽ ግና፡ ምስኡ ህያዋን ኴንና ኽንነብር ኢና።
5 ብእምነት እንተ ኣሊኹም፡ ርእስኹም ፈትኑ፡ ርእስኹም መርምሩ። ወይስ የሱስ ክርስቶስ ምሳኻትኩም ሓድነት ከም ዘለዎዶ ኣይትፈልጡን ኢኹም፧ እንተ ዘይኰነስ፡ ብቑዓት ኣይኰንኩምን።
6 ንሕና ዘይብቑዓት ከም ዘይኰንና ኽትፈልጡ ግና፡ ተስፋ እገብር።
7 ከቶ ኽፉእ ከይትገብሩ፡ ናብ ኣምላኽ ንጽሊ ኣለና፣ እዚ ኸኣ ብቕዓትና ኸም ዘመስከርና ኽንመስል ኢልና ዘይኰንናስ፡ ንሕና እኳ ዘይብቑዓት እንተ መሰልና፡ ሰናይ ምእንቲ ኽትገብሩ ኢልና ኢና።
8 ከመይሲ፡ ንሕና ንሓቂ ዚድግፍ እምበር፡ ምስ ሓቂ ዚጻረር ገለ እኳ ኽንገብር ኣይንኽእልን ኢና።
9 ንስኻትኩም እንተ በርታዕኩምሲ፡ ንሕና እኳ እንተ ደኸምና፡ ንሕጐስ ኢና፣ ምእንቲ ኽትቀንዑ፡ ምእንቲ እዚ ድማ ኢና እንጽሊ ዘለና።
10 ስለዚ ኸኣ እየ ምሳኻትኩም ኣብ ዝህልወሉ እዋን፡ ነቲ ጐይታ ኸፍርሰሉ ዘይኰነስ፡ ክሃንጸሉ ዝሃበኒ ስልጣን ብጭከና ምእንቲ ኸይጥቀመሉ፡ ምሳኻትኩም ከየለኹ እዚ ዝጽሕፈልኩም ዘለኹ።
11 ብዝተረፈስ፡ ኣሕዋተየ፡ ተሓጐሱ፡ ቅንዑ፡ ተጸናንዑ፡ ሓደ ሓሳብ ኩኑ፡ ብሰላም ንበሩ፣ ኣምላኽ ፍቕርን ሰላምን ከኣ ምሳኻትኩም ኪኸውን እዩ።
12 ንሓድሕድኩም ብቕዱስ ምስዕዓም ሰላም ተባሃሃሉ።
13 ኵሎም ቅዱሳት ሰላም ይብሉኹም ኣለዉ።
14 ጸጋ ጐይታና የሱስ ክርስቶስን ፍቕሪ ኣምላኽን እቲ እንካፈሎ መንፈስ ቅዱስን ምስ ኵላትኩም ይኹን።
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
2 ቈረንቶስ 13
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ኣጆኻ! የሆዋ ረዳኢኻ እዩ
“ተቢዕና፡ ‘የሆዋ ረዳእየይ እዩ’ . . . ኽንብል ንኽእል ኢና።” —እብ. 13:6።
1, 2. ብዙሓት ስደተኛታት ናብ ቤቶም ኪምለሱ ኸለዉ፡ እንታይ ጸገማት እዩ ዜጋጥሞም፧ (ኣብዛ ገጽ እዚኣ ዘላ ስእሊ ርአ።)
ኤድዋርዶ፡ * “ኣብ ወጻኢ ሃገር ክሰርሕ ከለኹ፡ ጽቡቕ ስራሕን ደሞዝን ነበረኒ። ምስ ናይ የሆዋ መሰኻኽር መጽሓፍ ቅዱስ ከጽንዕ ምስ ጀመርኩ ግና፡ ብዝያዳ ዜገድስ ሓላፍነት ከም ዘሎኒ፡ ማለት ንስድራ ቤተይ ብስጋዊ መዳይ ጥራይ ዘይኰነስ፡ ብመንፈሳዊ መዳይ እውን ናይ ምእላይ ሓላፍነት ከም ዘሎኒ ተረዳእኩ። በዚ ምኽንያት እዚ፡ ናብ ስድራ ቤተይ ተመለስኩ” በለ።—ኤፌ. 6:4።
2 ኤድዋርዶ፡ እንደገና ምስ ስድራ ቤቱ ምሕባሩ ንየሆዋ ኸም ዜሐጕሶ ይፈልጥ ነይሩ እዩ። ይኹን እምበር፡ ከምታ ኣብታ ኣቐዲማ ዝነበረት ዓንቀጽ እተጠቕሰት ማርሊን፡ ኤድዋርዶ ነቲ ምስ ስድራ ቤቱ ዝነበሮ ርክብ ንምትዕርራይ፡ ግዜ ወሲዱሉ እዩ። ብዘይካዚ፡ ንሰበይቱን ንደቁን ኣብ ትሑት ቍጠባዊ ዅነታት ኪድግፎም ነበሮ። እሞኸ ብኸመይ እዩ ንስድራ ቤቱ ኺናብዮም ዚኽእል፧ ካልኦት ኣባላት ጉባኤኡኸ ይሕግዝዎ ደዀን ይዀኑ፧
ንመንፈሳውነትን ንናብራን ስድራ ቤትካ ጸግኖ
3. ሓደ ወላዲ ኻብ ስድራ ቤቱ ተፈልዩ ዚነብር እንተ ዀይኑ፡ እዚ ንደቁ ብኸመይ ይጸልዎም፧
3 ኤድዋርዶ፡ “ኣብቲ ንደቀይ መምርሕን ፍቕርን ዜድልዮም እዋን ምሳታቶም ብዘይምንባረይ፡ ዕሽሽ ከም ዝበልክዎም ይርድኣኒ እዩ። ዛንታታት መጽሓፍ ቅዱስ ከንብበሎምን ምሳታቶም ክጽልን ክሓቝፎምን ምሳታቶም ክጻወትን ኣይከኣልኩን” በለ። (ዘዳ. 6:7) እታ ዓባይ ጓሉ ዝዀነት ኣና ተዘክሮኣ ኽትገልጽ ከላ፡ “ባባ ምሳና ብዘይምንባሩ፡ ስምዒታዊ ጸገም ኣጋጢሙኒ እዩ። ናባና ኣብ እተመልሰሉ እዋን፡ መልክዑን ድምጹን ጥራይ ኢና እንፈልጦ ኔርና። ኪሓቝፈኒ ኸሎ፡ ስኽፍክፍ ኢሉኒ” በለት።
4. ሓደ ኣቦ ኻብ ስድራ ቤቱ ተፈልዩ ዚነብር እንተ ዀይኑ፡ ነቲ ናይ ርእስነት ሓላፍነቱ ኣብ ምፍጻም ዜጸግሞ ብኸመይ እዩ፧
4 ሓደ ኣቦ ኻብ ስድራ ቤቱ ተፈልዩ ዚነብር እንተ ዀይኑ፡ ነቲ ኸም ርእሲ ስድራ ቤት መጠን ዘለዎ ሓላፍነት ኪፍጽሞ ኣይክእልን እዩ። ሩቢ ሰበይቲ ኤድዋርዶ፡ “ኣቦን ኣደን ክኸውን ኣድልዩኒ እዩ፣ መብዛሕትኡ ንስድራ ቤትና ዚምልከት ውሳነታት ምግባር ከኣ ለሚደዮ ነይረ እየ። ኤድዋርዶ ምስ ተመልሰ ግና፡ ክርስትያናዊ ተገዛእነት እንታይ ማለት ምዃኑ ተማሂረ እየ። ሕጂ እውን እንተ ዀነ፡ ሰብኣየይ ርእሲ ስድራ ቤት ምዃኑ ንገዛእ ርእሰይ ከዘኻኽራ ኣሎኒ” በለት። (ኤፌ. 5:22, 23) ኤድዋርዶ እውን ወሲኹ፡ “ደቀይ ገለ ነገር ኪገብራ እንተ ደልየን፡ ተጓይየን ናብ ኣዲአን ብምኻድ ንዓኣ እየን ዜፍቅዳኣ። ከም ወለዲ መጠን፡ ክልቴና ተዘራሪብና ኸም እንውስን ንደቅና ኸነርእየን ኣድልዩና እዩ፣ ኣነ ድማ ብክርስትያናዊ መገዲ ንኽመርሕ ተማሂረ እየ” በለ።
5. ሓደ ኣቦ ነቲ ኻብ ስድራ ቤቱ ተፈልዩ ብምንባሩ ዘጋጠመ ጕድኣት ኪጽግኖ ዝጀመረ ብኸመይ እዩ፧ ውጽኢቱኸ እንታይ ኰነ፧
5 ኤድዋርዶ ነቲ ምስ ስድራ ቤቱ ዝነበሮ ርክብ ንኼዐርዮን ንመንፈሳውነቶም ንኼደልድሎን፡ ዚከኣሎ ኺገብር ቈሪጹ እዩ ነይሩ። “ሸቶይ ንሓቂ ብቓልን ብኣብነትን ኣብ ልቢ ደቀይ ንምቕራጽ እዩ ነይሩ፣ ነዚ ኸኣ ንየሆዋ ኸም ዘፍቅሮ ብምዝራብ ጥራይ ዘይኰነስ፡ ብግብሪ ኸርእዮ ነይሩኒ” በለ። (1 ዮሃ. 3:18) እሞኸ የሆዋ ነቲ ኤድዋርዶ ብእምነት ዝገበሮ ጻዕሪ ባሪኽዎዶ፧ ኣና ኸምዚ በለት፦ “ንፉዕ ኣቦ ንምዃንን ናባና ንምቕራብን ዚገብሮ ዝነበረ ጻዕሪ፡ ዓብዪ ለውጢ እዩ ኣምጺኡ። ኣብ ጉባኤ ሓላፍነት ንምስካም ኪመጣጠር ክንርእዮ ኸለና፡ ኣዅሪዑና እዩ። ዓለም ካብ የሆዋ ንኸተርሕቐና ትጽዕር እኳ እንተ ነበረት፡ ወለድና ኣብ ሓቂ ኸም ዜተኵሩ ምስ ረኣና ግና፡ ንዓታቶም ክንመስሎም ንጽዕር ነበርና። ባባ ኻልኣይ ሳዕ ሓዲጉና ኸም ዘይከይድ ቃል ኣተወልና፣ ቃሉ ኸኣ ሓልዩ እዩ። ቃሉ እንተ ዘይሕሉ ነይሩ፡ ሎሚ ኣብ ውድብ የሆዋ ኣይምሃለኹን።”
ሓላፍነትካ ምቕባል
6. ገሊኦም ወለዲ ኣብ ግዜ ውግእ እንታይ እዮም ተማሂሮም፧
6 ኣብ ሃገራት ባልካን ኣብ ዚግበር ዝነበረ ውግእ፡ ኵነታት ናብራ ጽንኩር እኳ እንተ ነበረ፡ ደቂ ናይ የሆዋ መሰኻኽር ግና ሕጉሳት ኰይኖም ይነብሩ ኸም ዚነበሩ ዚገልጽ ተመክሮታት ኣሎ። ሕጉሳት ዝነበሩ ስለምንታይ እዮም፧ እቶም ናብ ስራሕ ኪኸዱ ዘይክእሉ ዝነበሩ ወለዲ፡ ምስ ደቆም ግዜ የሕልፉን የጽንዑን ይጻወቱን ይዘራረቡን ስለ ዝነበሩ እዩ። ካብዚ እንታይ ንምሃር፧ ውሉዳት ካብ ገንዘብ ወይ ህያባት ንላዕሊ፡ ወለዶም እዮም ዜድልይዎም። እወ፡ ከምቲ ቓል ኣምላኽ ዚገልጾ፡ ውሉዳት ኣቓልቦን ስልጠናን ወለዶም እንተ ረኺቦም፡ ብዙሕ እዮም ዚጥቀሙ።—ምሳ. 22:6።
7, 8. (ሀ) ገሊኦም ናብ ስድራ ቤቶም ዚምለሱ ወለዲ፡ እንታይ ጌጋ እዮም ዚፍጽሙ፧ (ለ) ወለዲ ንውሉዳቶም፡ ንኣሉታዊ ኣረኣእያኦም ንኼዐርዩ ኺሕግዝዎም ዚኽእሉ ብኸመይ እዮም፧
7 እቲ ዜሕዝን፡ ገሊኦም ናብ ስድራ ቤቶም ዚምለሱ ወለዲ፡ ውሉዳቶም ከም እተቐየምዎም ወይ ከም ዘይግደሱሎም ምስ ረኣዩ፡ “ኣነ ምእንታኹም ኢለ እዚ ዅሉ መስዋእቲ ገይረስ፡ ዋላ ሓንቲ ሞሳ የብልኩምን፧” ይብሉ። ይኹን እምበር፡ እቶም ውሉዳት ኣሉታዊ ኣረኣእያ ኺህልዎም ዝኸኣለ፡ እቲ ወላዲ ስለ እተፈልዮም ኪኸውን ይኽእል እዩ። እሞኸ ሓደ ወላዲ ነዚ ንምጽጋን እንታይ ኪገብር ይኽእል፧
8 ንኣባላት ስድራ ቤትካ ብዝያዳ ንኽትርድኦም ምእንቲ ኺሕግዘካ፡ ንየሆዋ ለምኖ። ድሕሪኡ፡ ምስ ስድራ ቤትካ ኽትዘራረብ ከለኻ፡ ኣብቲ ጸገም ኢድ ከም ዘሎካ ተቐበሎ። ካብ ልቢ ይቕረታ ሕተት። መጻምድትኻን ውሉዳትካን፡ ብዚከኣለካ ዓቕሚ ትጽዕር ከም ዘለኻ ኺርእዩ ኸለዉ፡ ንቕንዕናኻ ኼስተብህሉሉ እዮም። ብዓቕልን ብቘራጽነትን እንተ ጽዒርካ፡ ስድራ ቤትካ ቐስ ብቐስ ኬፍቅሩኻን ኬኽብሩኻን እዮም።
‘ነቶም ናትካ ምንባይ’
9. ‘ነቶም ናትካ ምንባይ’ ኪብሃል ከሎ፡ ደድሕሪ ስጋዊ ሃብቲ ምጕያይ ማለት ዘይኰነ ስለምንታይ እዩ፧
9 ሃዋርያ ጳውሎስ፡ ብዕድመ ዝደፍኡ ክርስትያናት እንተ ጸጊምዎም፡ ደቆም ወይ ከኣ ደቂ ደቆም፡ “ንወለዶምን ንወለዲ ወለዶምን ውሬታ ኺመልሱ” ኸም ዘለዎም ገሊጹ ነይሩ እዩ። ኰይኑ ግና፡ ጳውሎስ ኣስዕብ ኣቢሉ ንዅሎም ክርስትያናት፡ በቲ ኸም ምግብን ክዳንን መጽለልን ዝኣመሰለ መሰረታዊ ነገራት ኪዓግቡ ተማሕጺንዎም እዩ። ደድሕሪ ዝለዓለ ናብራ ወይ ስጋዊ ሃብቲ ኽንጐዪ የብልናን። (1 ጢሞቴዎስ 5:4, 8፣ 6:6-10 ኣንብብ።) ሓደ ክርስትያን ‘ነቶም ናቱ ምእንቲ ኺናቢ፡’ ኣብዛ ድሕሪ ሓጺር እዋን እትሓልፍ ዓለም፡ ስጋዊ ሃብቲ ንኺእክብ ኪጽዕር የብሉን። (1 ዮሃ. 2:15-17) “ምትላል ሃብቲ” ወይ “ጭንቀት ናብራ” ንኸየታልለና ኽንጥቀንቕ ኣሎና፣ ከመይሲ፡ ነቲ ስድራ ቤትና ኣብታ ኣምላኽ ዜምጽኣ ጽድቂ ዝሰፈና ሓዳስ ዓለም እትጽበዮ ‘ናይ ሓቂ ህይወት’ ንኽትስእኖ ምኽንያት ክንከውን ኣይንደልን ኢና።—ማር. 4:19፣ ሉቃ. 21:34-36፣ 1 ጢሞ. 6:19።
10. ንዕዳ ብዚምልከት፡ ኣምላኻዊ ጥበብ ከነርኢ እንኽእል ብኸመይ ኢና፧
10 የሆዋ፡ እተወሰነ ገንዘብ ከም ዜድልየና ይፈልጥ እዩ። ኰይኑ ግና፡ ገንዘብ ልክዕ ከም ኣምላኻዊ ጥበብ ገይሩ ኼዕቍበናን ብህይወት ኬንብረናን ኣይክእልን እዩ። (መክ. 7:12፣ ሉቃ. 12:15) ገሊኦም ሰባት፡ ነቲ ንስራሕ ኢሎም ናብ ወጻኢ ሃገር ንምኻድ ዚኸፍልዎ ገንዘብ፡ ብዙሕ ሳዕ ኣትሒቶም እዮም ዚርእይዎ፣ ኣብኡ ኸይዶም ገንዘብ ዚረኽቡ እንተ ዀይኖም እውን ውሕስነት የብሎምን። አረ ዝገደደ ሓደጋ እውን ኬጋጥሞም ይኽእል እዩ። ብዙሓት ስደተኛታት፡ ኣብ ዕዳን ዕንዲዳን ጥሒሎም እዮም ናብ ዓዶም ዚምለሱ። ኣብ ክንዲ ንኣምላኽ ብናጽነት ዜገልግልዎ፡ ባሮት ኣለቃሕቶም እዮም ዚዀኑ። (ምሳሌ 22:7 ኣንብብ።) እቲ ዝበለጸ ጥበባዊ መፍትሒ፡ ብኣጋኡ ኻብ ዕዳ ምርሓቕ እዩ።
11. ባጀት ምውጻእ ንስድራ ቤታት ካብ ገንዘባዊ ጸገም ኪሰትረን ዚኽእል ብኸመይ እዩ፧
11 ኤድዋርዶ ኣብቲ ምስ ስድራ ቤቱ ንኺነብር ዝገበሮ ውሳነ ምእንቲ ኺጸንዕ፡ ኣብ ኣጠቓቕማ ገንዘብ ኪጥንቀቕ ከም ዘለዎ ይፈልጥ ነበረ። ንሱን ሰበይቱን ኣብቲ ብሓቂ ዜድልዮም ነገራት ተመርኲሶም፡ ባጀት ኣውጽኡ። ሓቂ እዩ፡ ባጀቶም ካብቲ እታ ስድራ ቤት ዝለመደቶ ዝተሓተ እዩ ነይሩ። ኰይኑ ግና፡ ኵላቶም ስለ እተሓባበሩ፡ ኣገዳሲ ንዘይኰነ ነገራት ገንዘብ ኣየውጽኡን እዮም። * ኤድዋርዶ ብዛዕባ እዚ ኺገልጽ ከሎ፡ “ንኣብነት፡ ንደቀይ ካብቲ ዚመሃራሉ ዝነበራ ናይ ውልቂ ቤት ትምህርቲ ኣውጺአ፡ ኣብ ጽቡቕ ናይ ህዝቢ ቤት ትምህርቲ ኣእተኽወን” በለ። ንመንፈሳዊ ንጥፈታቱ ዘይዓናቕፍ ስራሕ ምእንቲ ኺረክብ ድማ፡ ምስ ስድራ ቤቱ ብሓባር ኰይኖም ጸለዩ። እሞኸ የሆዋ ንጸሎቶም ብኸመይ መሊስዎ፧
12, 13. ሓደ ኣቦ ንስድራ ቤቱ ንምድጋፍ እንታይ ግብራዊ ስጕምቲ እዩ ወሲዱ፧ ቀሊል ናብራ ንምንባር ንዝገበሮ ቘራጽነት፡ የሆዋ ዝባረኾኸ ብኸመይ እዩ፧
12 ኤድዋርዶ ተዘክሮኡ ኺገልጽ ከሎ፡ “ነተን ናይ መጀመርታ ኽልተ ዓመታት፡ ከም ዘይሕለፍ የለን ሓሊፍናየን። ዝነበረኒ ገንዘብ እናኣንቈልቈለ ኸደ፣ እቲ ትሑት ኣታዊና ንወጻኢታትና ኣይሽፍኖን እዩ ነይሩ፣ ሓይለይ ድማ ይጽንቀቕ ነበረ። እዚ ኸምዚ ኢሉ ኸሎ ግና፡ ናብ ጉባኤን ኣገልግሎትን ብሓባር ንኸይድ ነበርና” በለ። ይትረፍዶ ኻብ ስድራ ቤቱ ንኣዋርሕ ወይ ንዓመታት ዚፈላልዮ ስራሕ ኪሰርሕሲ፡ ኪሓስቦ እውን ኣይደልን እዩ ነይሩ። “እተፈላለየ ዓይነት ስራሕ ምስራሕ ስለ እተመሃርኩ፡ ገሊኡ ዓይነት ስራሕ ክስእን ከለኹ፡ ካልእ ዓይነት ስራሕ እሰርሕ” በለ።
13 ኤድዋርዶ ንዕዳኡ ቐስ ብቐስ ስለ ዚኸፍሎ፡ ወለድ እቲ እተለቅሖ ገንዘብ ብዙሕ ኰነ። ኰይኑ ግና፡ ነዚ ኸም ዓብዪ ኽሳራ ገይሩ ኣይረኣዮን፣ ከመይሲ፡ ኣብ ኵሉ መዳያት ህይወት ስድራ ቤቱ ብምክፋል፡ ልክዕ ከምቲ የሆዋ ዚደልዮ ዓይነት ወላዲ ኪኸውን ክኢሉ እዩ። ከምዚ በለ፦ “ሕጂ ኻብቲ ኣብ ወጻኢ ሃገር ከለኹ ዝረኽቦ ዝነበርኩ ገንዘብ፡ ትሕቲ ዓሰርተ ሚእታዊት እየ ዝረክብ፣ ጾምና ሓዲርና ግና ኣይንፈልጥን ኢና። ‘ኢድ የሆዋ ሓጻር ኣይኰነትን።’ በዚ ምኽንያት እዚ፡ ፈለምቲ ኽንከውን ወሰንና። እቲ ዜደንቕ ድማ፡ ድሕሪ ግዜ፡ እቲ ዝነበረ ቝጠባዊ ጸገም ስለ ዝነከየ፡ ብቐሊሉ ኽንናበር ከኣልና።”—ኢሳ. 59:1።
ንጸቕጢ ቤተ ሰብ ክትዋጽኣሉ ምጽዓር
14, 15. ስድራ ቤታት፡ ካብ መንፈሳዊ ነገራት ንላዕሊ ንስጋዊ ነገራት ንኬቐድማ ጸቕጢ ኼጋጥመን ከሎ፡ እንታይ ኪገብራ ይኽእላ፧ ሰናይ ኣብነት ምዃንከ እንታይ ውጽኢት እዩ ኺህልዎ ዚኽእል፧
14 ኣብ ብዙሕ ቦታታት፡ ሰባት ንኣዝማዶምን ንፈተውቶምን ገንዘብን ህያባትን ኪህብዎም ዘለዎም ኰይኑ ይስምዖም። ኤድዋርዶ ብዛዕባ እዚ ኺገልጽ ከሎ፡ “ሓደ ኽፋል ባህልና እዩ፣ ምሃብ ከኣ የሐጕሰና እዩ” በለ፣ ኣስዕብ ኣቢሉ ግና፡ “ከምኡ ምግባር ደረት ኣለዎ። ንቤተ ሰበይ፡ ንመንፈሳዊ ንጥፈታት ስድራ ቤተይ ኰነ ንኣምልኾ ስድራ ቤተይ ብዘይትንክፍ መገዲ ኽሕግዞም ከም ዝደሊ ብሜላ እነግሮም እየ” በለ።
15 ኣዝማድ እቶም ናብ ቤቶም ዚምለሱ ስደተኛታትን እቶም ናብ ወጻኢ ሃገር ናይ ምኻድ ኣጋጣሚ እናሃለዎም ክነሱ ዘይከዱ ሰባትን፡ መብዛሕትኡ እዋን ካባታቶም ሓገዝ ስለ ዚጽበዩ፡ ብኣታቶም ይሓርቁን ይጕህዩን እዮም። ገሊኣቶም እሞ ኸኣ፡ ጨካናት ከም ዚዀኑ እዮም ዚቘጽርዎም። (ምሳ. 19:6, 7) ኣና ጓል ኤድዋርዶ፡ “ከምኡ እኳ እንተ በሉ፡ ንስጋዊ ነገራት ክንብል፡ መንፈሳዊ ነገራት መስዋእቲ ኸም ዘይንገብር ክንገልጸሎም ከለና፡ ገሊኦም ኣዝማድና ውዒሎም ሓዲሮም፡ ክርስትያናዊ ህይወትና ኽሳዕ ክንደይ ኣገዳሲ ምዃኑ ይርድኡ ይዀኑ። ከምቲ ዝበሉና ጥራይ እንገብር እንተ ዄንና ግና፡ ከመይ ኢሉ እዩ ኺርድኦም ዚኽእል፧” በለት።—ምስ 1 ጴጥሮስ 3:1, 2 ኣረኣኢ።
ኣብ ኣምላኽ ድልድልቲ እምነት ምምዕባል
16. (ሀ) ሓደ ሰብ ‘ንርእሱ ብናይ ሓሶት ሓሳብ ኬታልል’ ዚኽእል ብኸመይ እዩ፧ (ያእ. 1:22) (ለ) የሆዋ ንኸመይ ዝበለ ውሳነ እዩ ዚባርኾ፧
16 ንሰብኣያን ንደቃን ሓዲጋ ናብ ብልጽግቲ ሃገር ዝኸደት ሓንቲ ሓብቲ፡ ንሽማግለታት፡ “ኣነ ናብዚ ምእንቲ ኽመጽእ፡ ብዙሕ መስዋእትታት ኢና ኸፊልና። ሰብኣየይ እውን እንተ ዀነ፡ ካብ ሽምግልናኡ ወሪዱ እዩ። ስለዚ፡ የሆዋ ነቲ ውሳነና ኺባርኾ ተስፋ እገብር” በለቶም። የሆዋ ነቲ ኣብኡ ብምውካል ዚግበር ውሳነ ወትሩ ይባርኾ እዩ፣ ኰይኑ ግና፡ ምስ ፍቓዱ ንዚጋጮ፡ ብፍላይ ከኣ ብቐሊሉ ፍሉይ መሰልካ ንዜስእን ውሳነ ኸመይ ገይሩ እዩ ዚባርኾ፧—እብራውያን 11:6፣ 1 ዮሃንስ 5:13-15 ኣንብብ።
17. መምርሒ የሆዋ ኸነናዲ ዘሎና፡ ውሳነ ቕድሚ ምግባርና ኪኸውን ዘለዎ ስለምንታይ እዩ፧ ብኸመይከ ኢና ኸምኡ ኽንገብር እንኽእል፧
17 መምርሒ የሆዋ ኸተናዲ ዘሎካ፡ ውሳነ ቕድሚ ምግባርካ ወይ ቃል ቅድሚ ምእታውካ ደኣ እምበር፡ ድሕሪኡ ኣይኰነን። መንፈስ ቅዱስን ጥበብን መምርሕን ምእንቲ ኺህበካ፡ ናብ የሆዋ ጸሊ። (2 ጢሞ. 1:7) ‘ኣብ ከመይ ዝበለ ዅነታት እየ ንየሆዋ ንኽእዘዞ ፍቓደኛ ዝኸውን፧ ዋላ እውን መስጐጕቲ እናኣጋጠመኒ ኸምኡ እገብር ድየ፧’ ኢልካ ንርእስኻ ሕተታ። እሞኸ ትሑት ናብራ እናነበርካ ንየሆዋ ኽትእዘዞ ፍቓደኛ ዲኻ፧ (ሉቃ. 14:33) ቅዱስ ጽሑፋዊ ምኽሪ ምእንቲ ኺህቡኻ፡ ንሽማግለታት ሕተቶም፣ ነቲ እተዋህበካ ምኽሪ ብምስዓብ ድማ፡ ኣብ መብጽዓ የሆዋ ዘሎካ ምትእምማን ኣርኢ። ሽማግለታት ኪውስኑልካ ኣይክእሉን እዮም፣ ንሓዋሩ ሓጐስ ዜምጽኣልካ ምርጫ ንኽትገብር ግና ኪሕግዙኻ ይኽእሉ እዮም።—2 ቈረ. 1:24።
18. ንስድራ ቤት ናይ ምድጋፍ ሓላፍነት ዘለዎ መን እዩ፧ ካልኦትከ ኣብ ከመይ ዝበለ ዅነታት እዮም ኪሕግዙ ዚኽእሉ፧
18 የሆዋ ንርእስታት ስድራ ቤት፡ ንስድራ ቤቶም በብመዓልቱ ናይ ምክንኻን ‘ጾር’ ኣሰኪምዎም እዩ። ጸቕጥን ፈተናን እናኣጋጠሞም ክነሱ፡ ካብ መጻምድቶም ወይ ካብ ውሉዳቶም ከይተፈልዩ ነዚ ሓላፍነት እዚ ንዚፍጽሙ ክርስትያናት ክንእዶምን ክንጽየሎምን ኣሎና። ከም ባህርያዊ ሓደጋ ወይ ጸገም ጥዕና ዝኣመሰለ ሃንደበታዊ ዅነታት ኬጋጥም ከሎ፡ ኣብ ሓድሕድና ናይ ሓቂ ክርስትያናዊት ፍቕርን ድንጋጽን ነርኢ ኢና። (ገላ. 6:2, 5፣ 1 ጴጥ. 3:8) ንሓደ ክርስትያን ብጻይካ፡ ኣብ ህጹጽ ኵነታት ብገንዘብ ክትድግፎ ወይ ከኣ ስራሕ ክትረኽበሉ ትኽእልዶ፧ ከምኡ ትገብር እንተ ዄንካ፡ ስራሕ ንምርካብ ኢሉ ንስድራ ቤቱ ሓዲግዎም ኣይኪኸይድን እዩ።—ምሳ. 3:27, 28፣ 1 ዮሃ. 3:17።
የሆዋ ረዳኢኻ ምዃኑ ኣይትረስዕ!
19, 20. ክርስትያናት፡ የሆዋ ኸም ዚሕግዞም ምፍላጦም ኬዕግቦም ዚኽእል ስለምንታይ እዩ፧
19 ቅዱሳት ጽሑፋት ከምዚ ዚስዕብ ብምባል ይላበወና እዩ፦ “ንሱ [ኣምላኽ]፡ ‘ከቶ ኣይክሓድገካን፡ ከቶ እውን ኣይክጥንጥነካን እየ’ ኢሉ እዩ እሞ፡ ናብራኹም ብዘይ ፍቕሪ ገንዘብ ይኹን፣ በቲ ዘሎኩም እውን ዕገቡ። ስለዚ፡ ተቢዕና፡ ‘የሆዋ ረዳእየይ እዩ፣ ኣይክፈርህን እየ። ሰብከ እንታይ ከይገብረኒ፧’ ክንብል ንኽእል ኢና።” (እብ. 13:5, 6) ነዚ ኣብ ህይወትና እንምከሮ ብኸመይ ኢና፧
20 ኣብ ምምዕባል ኣብ እትርከብ ሃገር ዚነብር ንነዊሕ እዋን ሽማግለ ዀይኑ ዘገልገለ ሓው፡ “ሰባት ብዙሕ ሳዕ፡ ናይ የሆዋ መሰኻኽር ሕጉሳት ምዃኖም ይዛረቡ እዮም። ብዘይካዚ፡ ድኻታት ናይ የሆዋ መሰኻኽር እውን እንተ ዀኑ ወትሩ ጽቡቕ ከም ዚኽደኑን ካብ ካልኦት ዝሓሹ ምዃኖምን የስተብህሉ እዮም” በለ። እዚ ኸኣ ምስቲ የሱስ ነቶም ንመንግስቲ ኣምላኽ ዜቐድሙ ሰባት ዝኣተወሎም መብጽዓ ዚሳነ እዩ። (ማቴ. 6:28-30, 33) እወ፡ እቲ ሰማያዊ ኣቦኻ ዝዀነ የሆዋ፡ የፍቅረካን ንዓኻ ዀነ ንደቅኻ ጸጽቡቑ ይሓስበልኩምን እዩ። “ነቶም ፈጺሙ ልቦም ናብኡ ዚጽጋዕ ምእንቲ ኼጽንዖምሲ፡ ኣዒንቲ እግዚኣብሄር ናብ ብዘላ ምድሪ እየን ዚዞራ።” (2 ዜና 16:9) የሆዋ ንጥቕምና ኢሉ፡ ምስ ናብራ ስድራ ቤትን ምስ ስጋዊ ነገራትን ዚተሓሓዝ ትእዛዛት ሂቡና ኣሎ። ነቲ ትእዛዛቱ ኽንስዕቦ ኸለና፡ ከም እነፍቅሮን ኣብኡ ኸም እንውከልን ኢና እነርኢ። “ፍቕሪ ኣምላኽ ከኣ ትእዛዛቱ ኽንሕሉ እዩ፣ ትእዛዛቱ እውን ከቢድ ኣይኰነን።”—1 ዮሃ. 5:3።
21, 22. ኣብ የሆዋ ኽትውከል ዝቘረጽካ ስለምንታይ ኢኻ፧
21 ኤድዋርዶ ኸምዚ በለ፦ “ነቲ ኻብ ሰበይተይን ካብ ደቀይን ተፈልየ ዘሕለፍክዎ እዋን ክመልሶ ኸም ዘይክእል እፈልጥ እየ፣ እናተጠዓስኩ ግና ኣይነብርን እየ። ብዙሓት ናይ ቀደም መሳርሕተይ ሃብታማት እኳ እንተ ዀኑ፡ ሕጉሳት ግና ኣይኰኑን። ኣብ ስድራ ቤቶም ከቢድ ጸገማት የጋጥሞም እዩ። ስድራ ቤትና ግና ኣዝያ ሕጉስቲ እያ። ካልኦት ኣብዚ ዓዲ ዚነብሩ ኣሕዋት፡ ዋላ እውን ድኻታት ይኹኑ፡ ንመንፈሳዊ ነገራት ኣብ ህይወቶም ቀዳምነት ከም ዚህብዎ ብምርኣየይ ተገሪመ እየ። ኵላትና፡ መብጽዓ የሱስ ኪፍጸም ከሎ ንርኢ ኣለና።”—ማቴዎስ 6:33 ኣንብብ።
22 ኣጆኻ! ንየሆዋ ኽትእዘዞን ኣብኡ ኽትውከልን ምረጽ። ንኣምላኽን ንመጻምድትኻን ንደቅኻን ተፍቅሮም እንተ ዄንካ፡ ነቲ ንስድራ ቤትካ ዚምልከት መንፈሳዊ ሓላፍነት ክትፍጽሞ ኢኻ። ከም ውጽኢቱ ድማ፡ ‘የሆዋ ረዳኢኻ’ ምዃኑ ኽትርኢ ኢኻ።


text:
ገንዘቡ ኣብ ባንክ ተሓይሩ ካብ ዝኾነ ማሕበራዊ ንጥፈታት ተኾሊፉን መነባብሮኡ ሓሲሙን ዝርከብ ህዝቢ ኤርትራ ውራያቱ ኣብ ጎረባብቲ ሃገራት ከሕልፎ ይግደድ ከም ዘሎ ተፈሊጡ ።
ብፍላይ ኣብዚ ግዜ`ዚ ኣብ ደገ ዝቅመጡ ዜጋታት ድግሳት መርዖኦምን ሕጸኦምን ኣብ ጎረባብቲ ሃገራት ሱዳንን ኢትዮጵያን የሕልፍዎ ብምህላዎም ቀጥታዊ ኣብነት ናይዚ ጉዳይ እዩ ።
እዚ ብሰንኪ ምቕያር ወረቐት ናይ ባጤራ ናቅፋ ተፈጢሩ ዘሎ ኣሻቃሊ ጉዳይ ዜጋታትና ኩነታት መርዖኦምን ካልእ ውራዮምን ኣብ ጎረባብቲ ሃገራት ክሕልፍዎ ይቅሰቡ ምስ ምህላዎም ስድራቤታት ፍርቂ ፍርቂ ብምኻን ኣብ ኣይ ሓጎስ ኣይ ሓዘን ኩነት ከምዝርከባ ክፍለጥ ተኻኢሉ ኣሎ ።
ብተመሳሳሊ እዉን ህዝቢ ንሕክምና ዘድሊዮ ዘቤታዊ ባጤራ ኣብ ኢዱ ብዘይምህላዉ ልዕሊ ካልእ እዋን ናብ ጎረባብቲ ሃገራትን ሃገራት ስግር ባሕሪን እንዳኸደ ነቲ ኣገልግሎት ክረክብ ይጽዕት ከምዘሎ፥ እዚ እዉን ነቶም ስድራን መቕርብን ኣብ ወጻኢ ሃገራት ዘለዉዎም ወገናትና ጥራይ ዝኽፈት ብምዃኑ እቲ ዝበዝሐ ስኡን ኣብ ከቢድ ጸገም ወዲቚ ምህላዉ እዩ ዝግለጽ።
ካብ ወጻኢ ጽንብል በዓል ናጽነት ከሕልፉ ንዝመጹ ዜጋታት ክሳዕ 20 ሽሕ ዶላር እንዳእትአዉ ዝድላዮም ክዝርዝሩ ክፍቀደሎም ምዃኑ ንግዳዊ ባንክ ኤርትራ ዘይወግዓዊ ኣሰራርሓ ክዉን ገይሩ ምህላዉ ምግላጽና ዝዝከር ኮይኑ፥ እቲ ኣብ ውሽጢ ሃገር ዝርከብ ህዝቢ ግና ካብ ባንክታት ከውጽኦ ዝፍቀደሉ መጠን ገንዘብ ኣዝዩ ድሩትን ብዝተሓላለኸ መስርሕ ዝካወንን ኮይኑ እዩ ዝቕጽል ዘሎ።
ህዝቢ ነቲ ብመሃያን ብሓዋላን ዝረኽቦ ባጤራ ናቕፋ ከም ቀደሙ ኣብ ገዝኡ ከቐምጦ መሪጹ ከምዘሎ፥ ናይዚ ሳዕቤን ድማ ፊናንሳውያን ትካላት ብሕጽረት እቶም ዝገዘፉ መጠን ማለት ነናይ 100ን 50ን ናቕፋ ክጣርዓ ጀሚረን ምህላወን ይሕበር።
ንመበል 25 ዓመት ንምግያጽ ዘይተኣደነ ማል ብምፍሳስ ዝጸንበለ ስርዓትን ፥ እቲ ነታ ዕለት ክሳዕ ሕጂ ሓርነቱ ዘይረኣየላ ህዝቢ ኤርትራን ኣብ በበይኖም ክልተ ጫፍ ይርከቡ ኣለዉ።


text:
ግምቢ ዘብዐኛ—ሕታም መጽናዕቲ ታሕሳስ 2014
እዛ ሕታም እዚኣ፡ ካብ 2 ለካቲት ክሳዕ 1 መጋቢት 2015 ዚጽናዕ ዓንቀጻት መጽናዕቲ ዝሓዘት እያ።
‘ነቲ መገዲ ፈሊጥዎ’
እቲ ኣባል ኣመሓዳሪ ኣካል ናይ የሆዋ መሰኻኽር ዝነበረ ጋይ ሆሊስ ፒርስ፡ ብሰሉስ 18 መጋቢት 2014 ዓሪፉ።
የሆዋ ነቶም ብፍታው ዚህቡ ይባርኾም
ካብቲ ኣምላኽ ንእስራኤላውያን ዝሃቦም ንወፈያ ዚምልከት ትእዛዝ፡ ኣዝዩ ኣገዳሲ ትምህርቲ ኽንመሃር ንኽእል ኢና።
‘ስማዕን ኣስተውዕልን’
የሱስ ብዛዕባ ምሳሌ ፍረ ኣድርን ማይ ብሑቝን ነጋዳይን መዝገብን ገለጸ። ትርጕሙ እንታይ እዩ፧
‘ተስተውዕሎዶ’ ኣለኻ፧
እቲ የሱስ ዝገለጾ ምሳሌ እቲ ዚድቅስ ዘራእን ምሳሌ እታ መርበብን ምሳሌ እቲ ዘራዊ ወድን፡ ትርጕሙ እንታይ እዩ፧
ትዝክሮዶ፧
እዘን 12 ሕቶታት፡ ነቲ ኻብ ሰነ ኽሳዕ ታሕሳስ 2014 ዝወጸ ሕታማት ግምቢ ዘብዐኛ ትዝክሮ እንተ ዄንካ ንገዛእ ርእስኻ ንኽትፍትን ኪሕግዛኻ እየን።
ሓሳብካ ኽትቅይር ግቡእ ድዩ፧
ንገሊኡ ውሳነታትካ ኽትቅይሮ የብልካን፡ ንገሊኡ ግና ክትቅይሮ ኼድልየካ እዩ። ነቲ ኽትቅይሮ ዘሎካን ክትቅይሮ ዘይብልካን ውሳነታት ብኸመይ ክትፈልጦ ትኽእል፧
ሕቶታት ካብ ኣንበብቲ
ኤርምያስ፡ ራሄል ንደቃ ኸም ዝበኸየት ኪገልጽ ከሎ እንታይ ማለቱ እዩ ነይሩ፧
ንመወዳእታ እዛ ኣረጊት ዓለም እዚኣ ብሓባር ንጋጠሞ!
ሓድነት ብዛዕባ ዘለዎ ጥቕሚ ዜርኢ ኣርባዕተ ኣብነት መጽሓፍ ቅዱስ ተጠቒሱ ኣሎ፣ ኣብ መጻኢ ንሓድነትና ኽንዕቅብ ኣገዳሲ ዚኸውን ስለምንታይ ምዃኑ እውን ተገሊጹ ኣሎ።
ነቲ እተቐበልካዮ ተማስወሉ ዲኻ፧
ንመንፈሳዊ ርስትና ኣኽቢርና ኸም እንርእዮ ብኸመይ ከነርኢ ንኽእል፧
መሐበሪ ርእሰ ነገር ግምቢ ዘብዐኛ 2014
ዝርዝር እቲ ኣብ 2014 ኣብ ሕታማት ህዝብን መጽናዕትን ዝወጸ ዓንቀጻት።


text:
እቶም ኣባላት ሓይሊ ፖሊስ ዝነበሩ እሞ ብዝተፈላለየ ምኽንያት ተኣሲሮም ዝጸንሑ ፖሊስ ብዕለት 12 ሰነ ኢዮም ካብ ቤትማሰርቲ ኣምሊጦም ተሰዊሮም። እቶም ዘምለጡ ፖሊስ ኣብ ከባቢ እምዳ ኦሞ ኣብ ዝርከብ መዓስከር ሰምበል ተኣሲሮም ዝነበሩ ሙኻኖም ዝገለጹ ምንጭታት ሬድዮ መድረኽ ኣብ ሰዓታት ለይቲ መሳኩቲ ብምስባር ከምዘምለጡ ሓቢሮም።
እቶም ፖሊስ ንባዕሎም እሱራት ኣህዲምኩም ምስ እሱራት ተደናጊጽኩም፤ ናይ ፖሊስ ምስጢር ኣውጺእኩም ብዝብል ክሲ ካብ ሰለስተ ዓመት ክሳብ ሓሙሽተ ዓመት ተፈሪዶም ዝነበሩ ኢዮም።
ምምሕዳር ዞባ ማእከል ን16 ስድራቤታት መስዋእቲ ደቆም ዝነግር መርድእ ከምዝሃበ ተገሊጹ።
ከም ልሙድ መንግስቲ ኤርትራ ሕንሕነ እቶም ዝሃደሙ ኣባላት ፖሊስ ናብ ስድራቤቶም ብምውራድ ስድራቤት ናይቶም ዘምለጡ ፖሊስ ኣብ 4ይ መደበር ኣሲርዎም ምህላዉ ተሓቢሩ።
ኣብቲ ብፍሉይ ኣባላት ፖሊስን ጸጥታን ዝእሰሩሉ መዓስከር ሰምበል ክሳብ 300 ዝኾኑ ኣባላት ሃገራዊ ድሕነት ምስጢር ኣውጺእኩም ኮብሊልኩም ምስ ተቓወምቲ ውድባት ምትእስሳር መስሪትኩም ብዝብል ክሲ ተኣሲሮም ምህላዎም ምንጭታት ሬድዮ መድረኽ ንኣባላት እቲ ቤት ማእሰርቲ ጠቒሶም ሓቢሮም። ገለ ካብቶም እሱራት ብኸቢድ ሰንሰለት ዝተኣስሩን ሃገራዊ ድሕነት ባዕሉ ንዓሰርተታት ዓመታት ዝኸይድ ፍርዲ ከምዝሃቦምን ተሓቢሩ።


text:
ዑደት ላዕለዋይ ልኡኽ ኤርትራዊ ዲሞክራስያዊ ኪዳን ኣብ አትላንታ ተዛዚሙ።
ብኣቦ መንበር ፈጻሚት ቤት ጽሕፈት ኤርትራዊ ዲሞክራስያዊ ኪዳን ተጋዳላይ ተወልደ ገብረስላሴን ኣባል ፈጻሚት ቤት ጽሕፈትን ናይ ወጻኢ ዝምድናታት ሽማግለን ተጋዳላይ ኑር መሓመድ እድሪስ ዘካይድዎ ዘለው ናይ ሰሜን ኣመሪካ ዑደት ብምቅጻል ጥቅምቲ 18 ኣብ ከተማ ኣትላንታ ሰፊሕ ህዝባዊ ኣኬባ ኣካይዶም።ኣብዚ ኣኼባ’ዚ ትኹረት ዝተዋህቦም ናይ ምይይጥ ነጥብታት (ዛዕባታት) ብሓጺሩ ከምዚ ዝስዕቡ ነበሩ።
ብኣቦ መንበር ፈጻሚት ቤት ጽሕፈት ኤርትራዊ ዲሞክራስያዊ ኪዳን ተጋዳላይ ተወልደ ገብረስላሴን ኣባል ፈጻሚት ቤት ጽሕፈትን ናይ ወጻኢ ዝምድናታት ሽማግለን ተጋዳላይ ኑር መሓመድ እድሪስ ዘካይድዎ ዘለው ናይ ሰሜን ኣመሪካ ዑደት ብምቅጻል ጥቅምቲ 18 ኣብ ከተማ ኣትላንታ ሰፊሕ ህዝባዊ ኣኬባ ኣካይዶም።ኣብዚ ኣኼባ’ዚ ትኹረት ዝተዋህቦም ናይ ምይይጥ ነጥብታት (ዛዕባታት) ብሓጺሩ ከምዚ ዝስዕቡ ነበሩ።


text:
ሓጺር መግለጺ ብዛዕብ እዚ ፕሮጀክት።
Kunskapsnätverk för kvinnor som lever med hiv ኔትዎርክ ወይ ድማ ማሕበር ናይ HIV
ዝተጠቕዓ ደቀንስትዮ አብ ሃገር ሽወደን ዩ’፡፡ ዕላማ ናይዚ ማሕበር ናብተን
ብ HIV ዝተተቕዓ ደቀንስትዮን ናብ ማሕበረሰብ ብዛዕባ HIV ፍልጠት ንምዝርጋሕ ዩ’።
ዝኾነት ጓል አንስተይቲ ናታ ውልቃዊ ወይ ውን ናይ ማሕበረሰብ አፍልጦ ብዛዕባ HIV ክተዕቢ እትደሊ አብዚ ማሕበር ክትሳተፍ ትክእል እያ።
እዚ ማሕበር (ኔትዎርክ) አብ 2015 ንምምስርታ ተበግሶ ዝወሰዳ ኽልተ ብHIV ዝተጠቅዓ ደቀንስቶ ዩ’። እዘን ኽልተ ደቀንስትዮ
ብዛዕባ ናይ ደቀንስትዮ ሕማም HIV አብ ሽወደን ንHIV ብዝምልከት ብዙሕ አቃልቦ ይወሃብ ብዘይምንባሩ ሕጉሳት አይንበራን።
እዚ ፕሮጀክት አብ መጀመርያ ብ Karolinska Institutet (KI) ይመሓደር ኔሩ። ካብ 2017 ግና ብ Posithiva Gruppen (PG) Stockholm ይመሓደር አሎ።
እዚ ማሕበር እንታይ ይገብር?
Kunskapsnätverk för kvinnor som lever med hiv በዓላት፣ ምሸታዊ መደባት ፡ ሓሳብ ትለዋወጠሉ ዎርክሾፓት የዳሉ። ዝተፈላለዩ ንጥፈታት አብ ስቶክሆልም የካይድ። ከምኡውን ካብ ስቶክሆልም ወጻኢ አብ ኩሉ ቦታት ሽወደን ተመሳሳሊ ከነዳሉ ንክእል። አብቲ አብ ስቶክሆልም ዝዳሎ ንጥፈታት ክትሳተፍ ምስትደልትዩ እሞ ድማ ንመገሻ ዝኸውን ቁጠባ ምስዝሓጽረኩም ምስቲ ነቲ ንጥፈታት ዘዳሉ አካል ተራኸቡሞ ዝከአል እንተኾይኑ ፍታሕ ንምርካብ ክፍተን ይኸአል። አብዚ ማሕበር ዝግበር ንጥፈታት ንምስታፍ ካብ ክፍሊት ነጻ ዩ’።
እዚ ማሕበር ናቱ ናይ ሓበሬታ መርበብ www.kunskapsnatverk.se ዝብል አለዎ። አብቲ መርበብ እንታይ ዓይነት ምሸታዊ ንጥፈታ ተዳልዩ ከምዘሎ፣ አገዳሲ ዜናታ፣ ከም ኡውን ብዝዕባ ብHIV ንዝተጠቅዓ ደቀንስትዮ እንታይ ዓይነት መሰላት ከምዘለወንን ካልእ ሓበሬታታት ኽረኽባ ይኽእላ። እዚ ማሕበር Facebook ከምኡውን Instagram ይጥቀም ዩ’።
እዚ ማሕበር አብ ምንታይ አርእስታት ይሰርሕ?
ንአብነት እዚ ማሕበር ካብ ዘልዕሎም አርእስቲ ብዛዕባ ሳዕቤናት ናይ መድሃኒት፤ እርጋን፡ መሰላት፡ ርክባት፣ ተነጽሎታትን ምንባርን ይርከብዎም።
ናይ መዛረቢ ዛዕባ እንታይ ክኸውን ከምዘለዎን አየናይ አርእስቲ ብማሕበር ደረጃ ንክዝረበሉ ሓሳባት
ዘቕርባ እተን ደቀንስትዮ አብዚ ማሕበር ዝሳተፋ እየን። እንተ ደኣ ጓል አንስተይቲ እሞ ድማ ብHIV ዝተጥቕዕኪ ኮይንኪ ናይ
መዛረቢ አርእስቲ ከም ሓሳባት ምስ ፕሮጀክት ግሩየን (Projekt Gruppen) ተዘራርብኪ ከተቕርቢ ትክእሊ። ከምእውን ብናይ
ማሕበርና ፎርም (ቋንቋ ሽወደንን ብቋንቋ ኢንግሊዝኛ ) አቢልኪ ክትሰዲ ትኽእሊ።
ክትረኽቡና ምስትደልዩ’
ብዛዕባ ፕሮጀክታትና ሕቶታት እንተለኩም ወይ እውን ምስ ፕሮጀክት ግሩፕ (Projekt gruppen)
ብ info@kunskapsnatverk,se ወይ ውን ብተለፎን ቁጽሪ 070 – 040 77 81 ክንክትረኽቡና ትኽእሉ። ደብዳቤ
ክትልእኹልና ወይ ብኣካል አብ ቤት ጽሕፈትና ክትመጹ ምስትደልዩ አድራሻና Östermalmsgatan 5, 114 24 Stockholm.
ዝግበአካ መሰላት
ብዛዕባ HIV ሕኽምና
HIV positiv እንተኽይንካ/ኪ ምስ HIV ምትሕልላፍ ዝተተሓሓዘን ብነጻ ምስ ዶክቶር ክትራኸብ፡
ዘድሊ ምርመራታትን ሕክምና ክግበረልካ/ኪ ሙሉእ መሰል አለካ/ኪ። ንሕኽምና ናይ ኻልእ ሕማማት እንተኮይኑ ግና ነጻ አይኮነን። አብ ነፍሲ ወከፍ ናብ ሓኪም አብ ትከደሉ ዋን እቲ patientavgift ዝበሃል ክፍሊት ባዕልካ ኢኻ ትኸፍል። ምትሕልላፍ ናይ HIV ንምቁጽጻር (ወይ ንምቕናስ) ተባሂሉ ሓኪም ዝአዘዘልካ/ኪ መድሃኒ እውን ነጻ ዩ’። ከምኡ እውን HIV እንተለካ ናይ ኽኢላ ሓገዝ (ምስ psykolog ወይ ምስ kurator ንክትዘራረብ) ብነጻ ይፍቀደካ።
እንድሕር ደአ HIV አለካ ኮይኑ አብ መዓልታዊ ናብራኻ ክትፍጽሞም ወይ ክትገብሮም ዘይብልካ ነገራት (förhållningsregler) ብሓኪምካ ሕጋዊ መመርሒ ይወሃበካ።
እቲ ብሓኺም ዝተነገረካ ክትፍጽሞም ወይ ክትገብሮም ዘይብልካ ነገራት (förhållningsregler) እንተዘይተቀቢልክዮ ብመሰረት smittskyddslagen kapittel 4 § 3 ናብ ላዕለዋይ አካል ክትከስስ (ክትጠርዕ) ትኽል። ንአብነት እንድሕርደኣ ሕክምና ብጉቡእ ትከታተል ኾይንካ ንሓኪምካ ካብቲ ግዴታዊ ምሕባር (informationsplikten**) ዝብል ሕጊ ነጻ ክገብረኪ ክትሓቶ ትኽእል ኢኻ።
ሕጽር ብዝበለ
- ኩሉ ሕክምናታትን መድሃኒትን ን HIV ዝምልከት ነጻ ዩ።
- አብቲ ክትክተልዮ ዘለኪ ሕጋዊ አነባብራ ለውጢ
ክግበርልኪ ምስ ትደልዪ ምስ ሓኪምኪ ተዘራረቢ።
**ግዴታዊ ምሕባር (informationsplikten) ማለት ጾታዊ ግብረ ስጋ ቅድሚ ምፍጻምካ ናይ
ግድን ነቲ ካልአይካ HIV ከምዘለካ ክትሕብ ሮ አለካ።
ምንጪ። Medibase, Hiv-Sverige/RFSL, smittskyddslag(2004:168)
ንሓፈሻዊ ሕክምና ዝምልከት
ምስ HIV ዝየተተሓሓዘ ካልእ ሕክምናዊ ግልጋሎት ምስ ዘድሊ ናብቲ ከባቢኻ ዘሎ ሓለዋ ጥዕና (Vårdcentral) ኢካ ትኸይድ።
ነፍስወከፍ እዋን ናብ እንዳ ሓለዋ ጥዕና (Vårdcentral) ወይ (Öppenvård*) አብትኸደሉ እዋን ዝኽፈል ገንዘብ አሎ። እቲ ክፍሊት ከከም ዓይነት እንዳ ሓለዋ ጥዕና (Primärvården, akutvården eller specialvården) ክፈላለ ይኽእል ዩ’።
አብ ስቶክሆልም አብ ኢመርጀንሲ (Närakuten) ወይ አብ ክፍሊ ሓለዋ ጥዕና (Vårdcentral)
200 kr ትከፍል። አብ ናይ ሆስፒታን ኢመርጀንሲ (Sjukhusens Akutmottagning) ግና 400 kr ትኸፍል። ንዝልዓለ (Specialistmottagning) ድማ 350 kr ትኸፍል።
ካብ ስቶክሆልም ላንድስቲንግ (Landsting) ወጻኢ ትቕመጥ እንተኾይኒ ግና እቲ ዝክፈል ገንዘብ ክፈላለ ይኽእል ዩ’።
ነፍሲ ወከፍ አብ ሓለዋ ጥዕና ገንዘብ አብ ትኸፍለሉ እዋን እቲ ዝከፈልካዮ ገንዘብ
አብ ዳታ(Elektronisk) ይምዝገብ ዩ። እንድሕር ደአ እቲ ዝኸፈልካዮ ገንዘብ አብ ውሽጢ ሓደ ዓመት 1100
kr በጺሑ ”Frikort” ይወሃባካ። ካብ እታ መዓልቲ እቲአ ድማ እቲ ናይ ሓደ
ዓመት ነጻ ካብ ክፍሊት ዝበሃል (högkostnadsskyddet) ይጅምር።
እንድሕር ደአ Frikort አለካ አብ ኩሉ መደበር ጥዕና ምስ ሓኺምካ ንኽትራከብ ንሓደ ዓመት ካብ
ክፍሊት ነጻ ትኸውን። ንዝያዳ ሓበሬታ ብዛዕባ Frikort አብዚ ጽቀጥ።
ከሙአዉን ብሓኪም ንዝእዘዘልካ መድሃኒት ጥራሕ አብ ውሽጢ ሓደ ዓመት ንስኻ/ኺ ትኸፍሎ ዝልዓለ ገደብ
(Högkostnadsskydd för läkemedel, (mediciner)) አለዎ። እቲ ገደብ (Högkostnadsskydd för läkemedel,)
2200 kr ኮይኑ እንድሕር ደአ እቲ ገደብ በጺሕካዮ ካቡ ንኔው ንሓደ ዓመት ኩሉ ብሓኪም ዝእዘዘልካ መድሃኒ ብነጻ ይውሃበካ። እታ ዓመት ድማ ናጻ ናይ መድሃኒ ዓመት (Högkostnadsperiod) ትበሃል።
አብ ኩፉት ሓለዋ ጥዕና (Öppenvård) እውን ገንዘብ ዘይክፈሎም አለዉ። ንአብነት
- ምስ ጥንሲ ሕርሲ ዝተሓሓዝ ናይ አዴታት ሕክምና (mödravård) ከምኡ ድማ ንሕጻናት
- (barnavårdsmottagningar ) (MVC och BVC) ዝምልከት።
- ምርመራ ናይ ደቀንስትዮ ጡብ ዝምልከት (Mammograiscereening) አብ ክሊ ዕደም 40 – 74 ዓመት ዘለዋ።
- ናይ አብያተ ትምህርቲ ሕክምና (skolhälsovård), ከምኡ እውን ኽትባት።
- ንቆልዑን ትሕቲ ዕድመ መንእሰያት (ዝበዝሕ ስጋዕ 20 ዓመት ዝመልኡ)።
- ንሽማግለታት ልዕሊ 85 ዓመት።
ንምጥቕላል
- እቲ ዝውቱር ናብ ሓኪም አብ ትኸደሉ እዋን 200 kr ትኸፍል።
- ንዓመት ካብ 1100 kr ንላዕሊ ናይ ሓኪም መመርመሪ አይትኸፍልን።
- ንዓመት ካብ 2200 kr ንላዕሊ ንሓኪም ዝኣዘዘልካ መድሃኒ መዕደጊ አይትከፍልን።
- ናይ ሕጻናት ( barnmorskan ) ንነፍሰጾራት ዝወሃብ ሕክምና ካብ ክፍሊት ነጻ ዩ’። ከምኡ ድማ ናይ
- ሕርሲ (Förlossning) ሕክምና ነጻ ዩ።
*Öppenvård – ማለት ልዕል ዝበለ እንዳ ሓለዋ ጥዕና ኮይኑ ግና ከም ናይ ሆስፒታል ምድቃስ ዘየድልዮ ዓይነት ሕክምና ዝወሃቦ
ቦታ ዩ’።
ምንጪ፡ www.1177.se (1, 2, och 3)
ናይ ኣዴታት ጥንስን ሕርስን ሕኽምና
HIV ዘለዎም ወለዲ ቆልዓ ክወልዱ ጸገም የብሉን። ሓንቲ ነፍሰጾር እሞ ድማ ሕኽምና ናይ HIV ዝይትከታተል እንተኾይና HIV ናብቲ ዝውለድ ቆልዓ ክመሓላለፍ ይኽእል ዩ።
እታ አደ ጽቡቅ ሕክምና ብጉቡእ ትከታተል እንተ ኮይና HIV ናብ ውልዳ ናይ ምሕላፍ ዘሎ
ዕድል አዝዩ ውሑድ ዩ። እንድሕር ደአ እታ HIV ዘለዋ ወላዲት ቕድሚ ሕጂ ሕክምና ዘይጀመረት ኔራ ኮይና አብ መበል 14 – 18 ናይ ጥንሲ ሰሙን Profylax ዝተባህለ መድሃኒ ክትወስድ ትጅምር አለዋ።
እንድሕር ደአ ቕድሚ ጥንሲ ሕክምና ብጉቡእ ትወስድ ኔራ ግና ከም ቀደማ ሕክምንአ ትቕጽል።
አብ ግዜ ጥንሲ ትመላለሶ ክፍሊ ሓለዋ ጥዕና ”barnmorskemottagning”
ወይ”mödravårdscentral” (MVC) ተባሂሉ ይጽዋዕ። ነፍሰጾር አደ አብ ግዜ ጥንሲ ብዙሕ ግዜ ናብ MVC እንዳተመላለሰት ኮንትሮል ክትገብር መሰል አለዋ። ናይ መጀመርያ ኮንትሮል አብ መበል 6 -12 ሰሙን ናይ ጥንሲ ይጅምር። ካብኡ ንንየው ስጋዕ መበል 20/25 ናይ
ጥንሲ ሰሙን ሓደ ግዜ ንወርሒ ይኸውን፣። ካብ መበል 30 ሰሙን ናይ ጥንሲ ንንየው ድማ
አብ ክልተ ሰሙን ሓንሳእ ኮንትሮል ትገብር።
አብ መበል 18 – 20 ሰሙን ናይ ጥንሲ መጀመርያ ብነጻ ናይ Ultraljud ምርመራ ይግበር። ማሕበራዊ ሓገዝ (Socialt stöd) እንተአድለየ ምስ ከማኺ ነፍሰጾራት መታን ኽትራኸቢ ነታ ነርስ ኽትውከስያ ትኽእሊ ኢኺ።
አብ barnmorskemottagningen ዝክፈል ገንዘብ የለን። አበየናይ barnmorskemottagningen
ኽትመላለሲ ትደልዪ ናትኪ ምርጫ ኮይኑ ግና ቦታ እንተለዎም ዩ’።
በቲ barnmorskemottagningen ዕግበት እንተዘይብልኪ ኮይኑ ናብ ካልእ
barnmorskemottagningen ክትቕይሪ መሰልኪ ዩ’።
እንድሕር ደኣ HIV አለኺ ክይኑ እሞ ድማ ነፍሰጾር እንተኾይንኪ አብ ግዜ ጥንስን ድሕሪ ሕርስን ተወሳኺ ምክትታል ይግበረልኪ ።
እቲ ጉጅለ ሓካይም ብ infektionsläkare, gynekolog, barnläkare, barnmorska och kurator ዝቖመ ንዓኽን ነቲ ዝውለድ ሕጻንን ሕክምናዊ ምክትታል ይገብርልኩም። አብ ስሰለስተ ወርሒ መጥን ዓቀን ናይ ቫይረስ
ይግበሩልኪ። ከምኡ ድማ ቕድሚ ሕርሲ።
ዕላማ ናይቲ ምዕቃን መጠን ናይ ቫይረስ ንምቕናስ ወይ ናብ 50 kopior/ml
ደው ንምባል ዩ’። ዝበዝሓ HIV ፖሲቲቫ አዴታት በቲ ልሙድ ክሓርሳ ይመርጻ። እንድሕር ደአ ጽቡቕ ሕክምና ትገበር ኔራ
ወይ ድማ ኢንድሕር ደአ HIV / – RNA ትሕቲ 50 kopior/ml
ኮይኑ እታ አደ በቲ ልሙድ ንክትሓርስ ንላበዋ።
መጥባሕቲ (operation) እንተ ተደልዩ እውን ይፍቀድ ዩ። እንድሕር ደአ እቲ HIV- RNA ልዕሊ 50 kopior/ml
ኮይኑ ግና አብ መበል 37 – 38 ሰሙን ናይ ጥንሲ ብመጥባሕቲ ንክትሓርስ ንላበዋ።
አብ ሽወደን HIV ዘለወን አዴታት ንውላደን ከጥቡባ አይፍቀድን። ባዝዕባ እዚ ዝምልከት አብ ናይ ተመሓላላፊ ሕማማት አብ
ዝብል ጽሑፍ ብፍላይ ሓበሬታ ንሕሙማት ብዛዕባ HIVታብ ዝብል ሰፊሩ አሎ።
እንድሕ ደአ ቆልዕ ክትወልዱ ደሊኹም ግና ጥንሲ እንተ አበየኩም ወይ እታ ጓል አንስተይቲ ብጾታዊ ግብረ ስጋ ክትጠንስ
እንተዘይደልያ ካልእ አማራጺ አሎ። ንአብነት ናይ ሓኪም ሓገዝ
heminsemination ዝበሃል ክትጥቀም ይከኣል ዩ’፣። እንድሕር እታ ጓል አንስተይቲ
HIV ዘይብላ ኮይኑ ግና እቲ ብጻያ HIV ዘለዎ ኮይኑ provrörsbehandling och spermatvätt ክገብሩ
ይኽእሉ። አብ ሽወደን እታ ጓል አንስተይቲ እንድሕር ደአ HIV አለዋ
ኮይኑ ” assisterad befruktning/IVF አይፍቀድን።
ግና አብ Reproduktionsmedicin på Karolinska Huddinge i Stockholm ናይ መጽናዕቲ
ፕሮጀክት አሎ። አብኡ ሓገዝ ክርከብ ተኽእሎታት አሎ ። ንዝያዳ ሓበሬታ ናይቲ መጽናዕቲ አብዚ
አንቡቡ። አብ ካልኦት ሃገራት አውሮጳ ግና IVF ን HIV ፖሲቲቫ ደቀንስትዮ ይፍቀድ ዩ። ንአብነት ዴንማርክ።
እንድሕር ደአ እታ ጓል አንስተይቲ ጥንሲ ክተቋርጾ (ክትሰድዮ) ደልያ ናብ ሓለዋ ጥዕና ናይ ጥንሲ መስደዲ
abortmottagning ወይ ድማ ናብ ናይ ማህጸን ሕክምና gynekologisk mottagning ክትከይድ
አለዋ። ጥንሲ ክትሰድን ንከይትሰድን ውሳኔ ናይታ ጓል አንስተይቲ ጥራሕ ዩ’።
እታ ጓል አንስተይቲ ስጋዕ መበል 18 ሰሙን ናይ ጥንሲ ዘሎ እዋን ጥንሲ ክትሰድድ መሰል አለዋ። ስለምንታይ ጥንሲ ክትሰድድ
ከምዝደለየት ንዝኮነ ክትሕብሪ
አይትግደድን። ጥንሲ መስደዲ ከም ኩሉ 350 kr ይክፈል። መጥባሕቲ ወይ ዝልዓለ ሕክምና ዘድሊ እንተኮይኑ ምናልባት 200 kr ወይ 300 kr ተወሳኺ ክህልይ ይኽእል ዩ’።
ሓጺር ጹማቕ ናይዚ አብ ላዕሊ ዘሎ
- አብዚ እዋን HIV ዘለዎም አቦ፣ አደ ወድማ ክልቲኦም ወለዲ HIV ዘይብሉ ቆልዕ ክወልዱ ይኽእሉ።
- ብዘየገድስ እታ አደ ወይ እቲ አቦ HIV እንተለዎ HIV አብ ጥንስን ሕርስን ጸገም አየምጽእን። ኩሉ ሕክምና አብ MVC ነጻ ዩ’።
- እንድሕር ደአ HIV ኣለኪ ኮይኑ ሓደ ኩነታት ጥዕና ዝከታተል ናይ ሓካይም ጉጀለ ይግበረልኪ። ብቕጻሊ ድማ ናይ ቫይረስ መጠን ክንደይ ከምዘሎ ይዕቀን።
- እንድሕር ደአ ዓቐን ናይ ቫይረስ ትሕቲ 50 kopior/ml ኮይኑ በቲ ልሙድ ክትሓርሲ ትኽእሊ ኢኽ።
- HIV ዘለዋ አደ ከተጥቡብ አይንመኽርን።
- አብ ሽወደን HIV ንዘለዎ IVF አይፍቀድን። ግና ብግሊ ንአብነት አብ ደንማርክ ይከአል ዩ’።
አብ ስቶችክሆም ትቕመጥ አንተኮይንካ ግና አብ ትሕቲ መጽናዕቲ ዝተሞርኮሰ IVF-behandling ናይ ምርካብ ዕድል አሎ።
- ስጋዕ መበል 18 ሰሙን ናይ ጥንሲ ዘሎ ግዜ ስለምንታይ ጥንሲ ትሰዲ አለኪ ከይሓበርኪ ጥንሲ ከትቛርጾ (ክትሰድዮ) ትኽእሊ።
ምንጪ: HivUppdate, 1177.se Internetmedicin. Bristol-Myers Squibb, Noaks Ark, Smittskyddslagen, Avgiftshandboken SLL, Smittskyddsläkarföreningen.
አብ ናይ ስራሕ ቦታ
ብዘየገድስ ናይ HIV ደረጃ ዝደለኻዮ
ሙያ ክትመርጽ ትኽእል። አብ ስራሕካ ንከይትሰርሕ ትኽልከለሉ ኩነታት እንተሎ ሓኪምካ ምስ ሓኪም ተላጋቢ ሕማማት (Smittskyddsläkare) ብምዝርራብ ክኽልክለካ ይክእል ዩ’። እዚ ግና ልሙድ አይኮነን፡ ብሰንኪ ኩነታት HIV ስራሕካ ደው ከተብል እንድሕር ተገዲድካ ብመሰረታ ሕጊ ናይ ተላጋቢ ሕማማት (Smittbärarpenning) ቑጠባዊ ሓገዝ ካብ Försäkringskassan ይወሃበካ።
አብ ገለ ሙያታት ከም ናይ ሚሊታርን ፖሊስን ዝአመሰሉ ቅድሚ ትምርቲ ወይ ስራሕ ምጅማርካ ናይ ጥዕናካ ኩነታትካ ፎርም ክት መልእ ትግደድ። ገለ ገለ ሃገራት HIV ንዘለዎም ሰባት ናይ ስራሕ ወረቀት አይህብዎምን። አብዚ ክተንብብ ትኽእል ናይ ገለ ሃገራት ብዛዕባ ሕግታት ናይ ቪዛ።
አብ ሽወደን ብሰንኪ ሕማም HIV ካብ ስራሕ ዓለም ወይ ካብ ስራሕ ቦታ ክትንጽለ
(diskrimineras) አይፍቀድን። እንተ አጋጢሙ ግና ምስ Diskrimineringsombudsmannen ክትራኸብ አለካ።
ሕጽር ብዝበል!
- ብሰንኪ HIV ካብ ስራሕካ ክትስጎግ አይፍቀድን። እንተ አጋጢሙ ድማ ተነጽሎ (diskriminering) ይበሃል።
- አብ ፍልይ ዝበለ እዋን ገለ ሰባት እቲ ዝሰርሕዎ ስራሕ ምስ ደም ዝተተሓሓዘ ስለዝኾነ ስርሖም ከቛርጹ ዝተገደዱ አለዉ።
መሰል ናይ ካሕሳ ድማ ይህልዎም።
ምንጪ: Noaks Ark, Försäkringskassan, Diskrimineringsombudsmannen, The Globalbase on HIV related travel restrictions.
*
Försäkringkassan ብትግሪኛ ዝተጻሕፈ ሓበሬታ አብ መርበቦም አሎ።
ኣብኡ አቲኻ ቖጸራ ክትሕዝን ምስ ትግሪኛ ዝዛረብ ሰራሕተኛ ተራኺብካ ተወሳኺ ሓበሬታ ይኩን ብከመይ ቐጥዕታትን ከምእትመልእን ብዛዕባ ዝክፈለካ ገንዘብ ሓገዝ ክትረኽብ ትክእል ኢኻ። www.forsakringkassan.se/tigrinska


text:
ባንኪ ንግዲ ኢትዮጵያ ፕሮጀክትታት ልምዓት ደቡብ ሱዳን ንምድጋፍ ከምዝተዳለወ ገሊፁ
ኣዲስ ኣበባ፣ 27 መስከረም፣ 2012 (ኤፍ.ቢ.ሲ)ባንኪ ንግዲ ኢትዮጵያ ፕሮጀክትታት ልምዓት ደቡብ ሱዳን ንምድጋፍ ዘኽእል መፅናዕቲ ብምዝዛም ናብ ተግባር ንምእታው ከምዝተዳለወ ገሊፁ።
ፕሬዚዳንት ደቡብ ሱዳን ሳልቫ ኪር ማያርዲት ኣብታ ሃገር ዕላዊ ዑደት ስራሕ ንዝገበሩ ኣመሓዳሪ ባንኪ ንግዲ ኢትዮጵያ ኣይተ ባጫ ጊናን ኣብ ደቡብ ሱዳን ፍሉይ መልእኽተኛን በዓል ሙሉእ ስልጣን ኣምባሳደር ፌዴሪኢን ተፈሪ ታደሰን ኣብ ቤት ፅሕፈቶም ብምቕባል ኣዘራሪበሙዎም።
እቶም ፕሬዚዳንት ርክብ ክልቲአን ሃገራት ካብ ዴፕሎማሲያዊ ሓሊፉ ነዊሕ እዋን ዘቑፀረ ብምትሕግጋዝ ህዝቢ ንህዝቢ ዝተደገፈ ከምዝኾነ ኣብሪሆም።
ኢትዮጵያን ደቡብ ሱዳንን ርክብ ንግዲ ንምፍጣር ዓሊመን ብመሬት ትራንስፖርት ምርኻብ ከምዝግባእ እውን ገሊፆም።
ደቡብ ሱዳን ናብ ህንፀት ኢኮኖሚ ትሰጋገር ስለ ዘላ እታዎታት ኮንስትራክሽን ካብ ኢትዮጵያ ናብታ ሃገር ንምእታው ዝሕግዝ ክልቲአን ሃገራት ብመንገዲ ምርኻብ ኣድላዪ ከምዝኾነ ድማ ተዛሪቦም።
ኣመሓዳሪ ባንኪ ንግዲ ኢትዮጵያ ኣይተ ባጫ ጊና ብግደኦም፥ ባንኪ ንግዲ ኢትዮጵያ ዝተፈላለዩ ፕሮጀክትታት ልምዓት ደቡብ ሱዳን ብምሕጋዝ ክልቲአን ሃገራት ምትእስሳር ኢኮኖሚ ንክህልወን ዘኽእል ስራሕ ከምዝዓምም ተዛሪቦም።
ነዚ እውን ፕሮጀክትታት ልምዓት ደቡብ ሱዳን ንምድጋፍ ዘኽእል መፅናዕቲ ብምዝዛም ናብ ተግባር ንምእታው ከምዝተዳለወ ገሊፆም።
እቶም ፕሮጀክትታት ንምድጋፍ ምስ መገዲ ኣየርን ኤምባሲን ኢትዮጵያ ብምትሕብባር ምስራሕ ከምዝደሊ እውን ሓቢሮም።


text:
አባ መኰንን አማኑኤል - ከተማ ቫቲካን
ፈይክ ኒውስ ዝብል ናይ ሓሶት ወረ ጐቢእዎ ኣብ ዘሎ ዓለምና ሓቀኛ ዜና ንክተዘንቱ ዘሸግር እኳ እንተኾነ ናጻ ኰንካ ስለሓቂ ክትቀውም ትሕትና ከምዘድሊ ዝገለጹ ቅዱስነቶም ሎሚ ከም ሎሚ ጋዜጠኛታት ኣብ ትሕቲ ብዙሕ ወጥሩ ከምዝርከቡ ምናዳ ከኣ ዳርጋ ዝተረስዑ ግን ሕይወት ሰባት ዕለት ዕለት ዝቀዝፉ ዘለው ውግኣትን መቃብር ብዙሓት ዝኸውን ዘሎ ባሕሪ መዲተራንያን ክዝክሩ ሓደራ ኢሎም።
ሓደ ጋዜጠኛ ከም ባህርያት ክህልውዎ ዝግባእ ክእለትን ብቅዓትን ኣብ ልዕሊ ቅልጣፌን ጽሙቕ ኣቢልካ ንነገራት ምግላስን ቅኑዕ ሕቶታት ምሕታት እውን እንክብሉ ነቶም ልዕሊ 400 ዝኾኑ ኣባላት ናይ ወጻኢ መራኸቢ ብዙሓን ልኡካን ጋዘጠኛታት ኣብ ኢጣልያ ኣዘኻኺሮም።
ጥቅምታት ጋዜጠኝነት ብዙሕን ዝተሓላለኸን እኳ እንተኾነ እንተስ ንዕንወት እንተስ ንሕንጸት እውን ዓቢ ግደ ስለዘለዎ ቅዱስነቶም ሓደራ ዝበልዎ ‘ኣገልግሎት መራኸብቲ ብዙሓን ክሓንጽ እምበር ከዕኑ የብሉን! ንሓቂ ካብ ሱርመሠረታ ሃሰስ ኢሉ ከውጽኣ ድኣ ይቃለስ እምበር ብላዕሊ ላዕሊ ዝንገር መደናገሪ ነገራት ክግራህ የብሉን! ልዕሊ ኩሉ ካብ ናይ ሓሶት ወረ ርሒቑ ንሓቂ ከም ዕለታዊ እንጌራ ከቅርብ ኣለዎ። ዝቀርብ ሓበሬታ ወትሩ ኣብ ጐድኒ ውጹዓትን ድምጺ ኣልቦን ድምጾም ዝተዓፈነን ኮይኑ ከክንዳኦም ድምጺ ክኸውን ድራማታት ናይዘመንና ከይረሰዔ ነቲ ብዙሕ ዘይዝረበሉ ዕለት ዕለት ዝግበር ሠናይ ነገር እውን ከቃልሕ ኣለዎ’ ኢሎም። ነዚ ኩሉ ንምግባር ከኣ ትሕትና ኣድላዪ ምዃኑ ገሊጾም።
ንናይ ሕይወት ሕልኽላኻት ንምዝንታው ትሕትና የድሊ!
ኣብ ሕይወት ብዙሕ ከይሓተትካ ክትጐዓዝ ዝቀለለ ይመስል ኮይኑ ግን ንሓቂ ክትደልያን ክተውጽኣን እንተዀንካ ብዙሕ ክትሓትት ብዙሕ ክትመሚ ብዝረኸብካዮ ቁሩብ ቁራቦ ከይዓገብካ ሃሰስ ምባል የድሊ። ንኩሉ ከም ትፈልጥ ምምሳል ሓደገኛ ኣቋም ስለዝኾነ ንሓቂ ሃሰስ ዝብል ጋዜጠኛ ትሕትና ተላቢሱ ክሳብ እታ ዝደቀቀት ክሓትትን ከረጋግጽን የድሊ። ንገዛእ ርእስኻ ጥራይ ክትጋገ ደሓን እኳ እንተኾነ ተጋጊኻ ንካልኦት ምግጋይ ግን ዓቢ ገበን እዩ። ስለዚ ሓቅነቱ ዘይተረጋገጸ ዜና ካብ ምቅላሕ ምቚጣብ ጫፍ ሒዝካ ከይቅድሙኻ ምጉያይ ዓቢ ፈተና ስለዝኾነ ወጊድ በልዎ። ብታህዋኽ ከይትግድዑ ንኩሉ መሚኹም ምእንቲ ክትክእሉ ዚኣክል ግዜ ንምውሳድን ነገራት ንምርዳእን ህድእ ኢልኩም ተመላለሱ ኢሎም።
ትሕትና ዝተላበሰ ጋዜጠኛ ናጻ እዩ! ነቲ ናይ ሓሶት ዜናን ጠቀነን ንከቃልዕ ከኣ ኣይጽግሞን። ናይ ጋዜጠኛታት ጠበቃ ዝኾነ ቅዱስ ፍራንቸስኮ ዘሳለስ ሓደ ጋዜጠኛ ንቃል ከምቲ ሓደ ናይ መጥባሕቲ ሓኪም ንናይ መጥባሕቲ ካራ ዝጥቀመሉ ኣገባብ ገሩ ክጥቀመሉ የድሊ ዝበሎ እዩ። ኣብ’ዚ ብዙሓት ብናይ ፕሮፓጋንዳን ጽልእን ቃላት ተጐቢእናሉ ዘሎና ዘመን ትሑታትን ሓቀኛን ቃላት ብዙሕ ክፍውሳ ይኽእላ። ክመርር ይኽእል ግን ፈውሲ እዩ። ካብ ዝኾነ ቅድመ ኩነታዊ ፍርዲ ርሒቅካ ትሑትን ናጻን ጋዜጠኛ ንምዃን ትብዓት የድሊ እሞ ተበዓት ኩኑ፣ ነቲ ብብዙሓት ተረሲዑ ዘሎ ናይ ዘመንና ስቃይ ኣይትረስዑ! ኣቃልሑ! ኣብ በዓል የመን ተረሲዑ ዘሎ ግንክ ሕይወት ሰባት ዝቀዝፍ ዘሎ ከምኡ እውን ንመዲተራንያን ባሕሪ ክሳገሩ ክብሉ ኣባኡ ተቀቢሮም ዝተርፉ ስደተኛታት ዘክሩ ብዛዕባኦም ዓለም ሓቁ ክፈልጥ ተዛረቡ እንክብሉ ቃሎ ምዕዳኖም ሂቦም።


text:
ብዕለት 29.09.2019 ጨንፈር ፍራንክፎርትን ከባቢኣን ካብ ሰዓት 14፡00 ጀሚሩ ዘካየዶ ወርሓዊ ኣኼባኡ፡ ብናይ ሰላምታን እንቋዕ ደሓን መጻእኩምን ብኣቦመንበር ጨንፈር ምስ ተኸፍተ ኣብቲ ዛዕባታት ተኣትዩ።
ንህልዊ ኩነታት መንእሰያት ኤርትራ ኣብ ስደት ዘለዉ ብሓፈሻ ኣብ ከባቢና ንዘለዉ ድማ ብፍላይ ዝምልከት ሓበሬታታት ድሕሪ ምልውዋጥ፡ ኣኼባ ድሕሪ ዓመታዊ ፈስቲቫል ይኹን ሰልፋዊ ጉባአ ዝግበር ዘሎ ኣኼባ ብምዃኑ ብዛዕባዚ ክልተ ዓበይቲ ተረክቦታት እዝን ተሳትፎን ግደን ኣባላትን ንምግምጋም ክልተ ኣጀንዳታት ሰሪዑ ቀሪቡ።
1 - ገምጋም ናይ 2019 ፈስቲቫል ምግባርን፤
2 - ገምጋም ናይ 3ይን ሓድነታውን ጉባኤ ሰዲህኤን ዝብሉ ዛዕባታት ኔሮም።
ፈስቲቫል ናይ 2019፡ ምስቲ ህዝብና ተራእዩ ብዘይፈልጥ ንምልካዊ ስርዓት ኢሳያስ ዘርዓደ ናይ ይኣክል ሕኑንን ርሱንን ምንቅስቓስን፤ ናይ 3ይን ሓድነታውን ጉባአናን ተሳንዩ ብምኻዱ ዝያዳ ዉዕዉዕ ከም ዝገበሮ ኣኼበኛ መዚኑ። ብተወሳኺ፡ ኣገደስቲ ሃገራውያንን ወጻእተኛታትን ናይ መራኸቢ ብዙሓን (መድያ) ኣካላት ብምስታፎም፡ እቲ ጉዳይ ክሳብ ንውሽጢ ሃገርና ከም ዝቃላሕ ክግበር ምኽኣሉ ኣኼበኛ ንናይ መዲያ ትካላት ኣሞጒሱ። ነቲ ሓው ኣማኑኤል እያሱ (ኣሰና) ዘካየዶ መሃሪ ዝኾነ ዓውደ-ክትዕን፡ ሕቶን መልስን፡ ምስ መራሕቲ ሰልፍና ዘካየዶ ቃለመሓትትን ኣኼባና ናእዳኡ ገሊጹ።
ልዕሊ 10 ዝኾኑ ወከልቲ ውድባትን ማሕበራትን ሃገራውያን ምሁራትን፡ ወጻእተኛታት ጀርምርናውያን ወከልቲ ናይ ሓምላይ ፓርትን ናይ ኤፍ-ደ-ፐን፡ ናይ ሽወደን መሓዙት ሰውራ ኤርትራ ዝነበሩ ጋዜጠኛታትን ዝሃቡዎ ምሕዝነታዊን መሃርን መግለጽታት‘ውን ንፈስቲቫልና ብዝሰፍሐ ኣገባብ ኣሳታፊ ከም ዝገበሮ ኣኼበኛ መዚኑ።
ንኣባላት ኣሰናዳኢት ሽማግለ ፈስቲቫልን ንተወፋይነት ናይ ኣባላት ሰልፊ ኣብ ጉልበታውን ገንዘባውን ኣበርክቶታት‘ውን ኣኼበኛ ንኢዱ። ኣብ ዝኾነ ናይ ደለቲ ፍትሒ ንጥፈታት እናተሳተፍና ኣበርክቶናን ጥርናፈናን ከነርኢ ኢና ብምባል ድማ ኣኼበኛ ተመባጺዑ። ንዝነበሩና ንኣሽቱ ሕጽረታት ለቒሙ ብምጥቃስ ድማ ኣብ ዝመጽእ ግዜ ክንእርሞም ከም ዘሎና ኣኼበኛ ተላብዩ።
ብድሕሪኡ ድማ ብጉዳይ ሰልፋዊ ጉባአ ሓፈሻዊ መግለጺ ተዋሂቡ። እቶም ጨንፈር ዘወከሎም ኣባላት ድማ ብስፍሕ ዝበለ ንጨንፈሮም መግለጺ ከቕርቡን ጨንፈር ድማ ገምጋሙ ከቐምጥን ስለ ዝግባእ፡ ንውሕ ዝበለ ግዜ ወሲድካ‘ውን ምእንቲ ክትረዳዳእ፡ ነዚ ናይ‘ዚ ኣኼባና ሕጽረት ግዜ ኣብ ግምት ብምእታው፡ ኣብ ዝመጽእ ወርሒ ዝካየድ ኣኼባና ከም ቀንዲ ዛዕባ ኮይኑ ክዝረበሉ ኣኼበኛ ተሰማሚዑ።
እኼባ ድማ ኣብ ሰዓቱ ብሓባራዊ ምርድዳእ ተዛዚሙ።


text:
ኮንፈረንስ ኤርትራውያን መንእሰያት ዋሺንግቶን ዲሲ
“ሽግር ኤርትራ፡ ፍታሕ ብኤርትራውያን” ኤርትራውያን መንእሰያት ሽግር ሃገርና ንምቕንጣጥ አብ ሃገርና ዘሎ ውልቀ ምልካዊ ስርዓት መዛዘሚ ንኽግበረሉ ዝሕግዝ ኮንፈረንስ ንምድላው አብ ምሽብሻብ ንርከብ። እዚ ዝተፈላለየ መደባት ዝሓቖፈ ኮንፈረንስ ካብ 25-28 ግንቦት አብ ርእሲ ከተማ ሕ.መ.ኣ ከተማ
“ሽግር ኤርትራ፡ ፍታሕ ብኤርትራውያን”
ኤርትራውያን መንእሰያት ሽግር ሃገርና ንምቕንጣጥ አብ ሃገርና ዘሎ ውልቀ ምልካዊ ስርዓት መዛዘሚ ንኽግበረሉ ዝሕግዝ ኮንፈረንስ ንምድላው አብ ምሽብሻብ ንርከብ። እዚ ዝተፈላለየ መደባት ዝሓቖፈ ኮንፈረንስ ካብ 25-28 ግንቦት አብ ርእሲ ከተማ ሕ.መ.ኣ ከተማ ዋሽንግቶን ዲሲ ክካየድ እዩ። ነዚ ካብ ኤርትራውያን ደለይቲ ለውጢ ነቒሉ ብዛዕባ ህሉው ኩነታት ሃገርና ዘትዩ ንኹሎም ኤርትራውያን መንእሰያት ደለይቲ ለውጢ ናብ ሓደ ናይ መቃለሲ ባይታ ከምጽእ ተስፋ ዝግበረሉ ዘሎ ኮንፈረንስ ዓቕሚ ብዘፍቀደ መጠን ካብ ዝተፈላለየ ቦታ ንዝመጹ ጉዱሳት ከሳትፍ እዩ። ዛጊት ብዘሎና ሓበሬታ ኤርትራውያን ካብ ዝተፈላለየ ኩርናዓት ኣሜሪካ፣ ካናዳ፣ ኤውሮጳን ማእከላይ ምብራቕን ክሳተፉዎ ከምዝኾነ ተረጋጊጹ አሎ።
እዚ ኮንፈረንስ እዚ ነቶም ቅድሚ ሕጂ ብዝተፈላለዩ ፖለቲካውያን ውድባትን ሲቪካውያን ማሕበራትን ዝተገብሩን ገና እውን ንዝግበሩ ዘለው ጻዕርታትን ሃልክታትን ብአወንታ ይግምግም። ጉዳይ ሃገር ብኢደይ ኢድካ እዩ ዝፍታሕ ዝብል ጹኑዕ እምነት ስለ ዘለዎ ምስ ኩሎም ደለይቲ ለውጢ ባእታታት ሓቢሩ ክሰርሕ ምዃኑ ካብ ሕጂ ከነጽሮ ይደሊ። ሽግር ኤርትራውን ዝፍታሕ ብኤርትራውያን እዩ ዝብል ቴማ ንምንታይ ተመርጸ ዝብል ሕቶ ናብ አእምሮ ህዝቢ ቅጅል ክብል ጉቡእ እዩ። እዚ ቴማ ዝተመርጸሉ ሕመረት ሓሳባት፤ ነቲ አብ ሃገርና ወሪዱ ዘሎ አደራዕን መከራን ናይ ምፍትሑ ሓላፍነት አብ እንግድዓ እዚ መንእሰይ ወይ ሓዲሽ ወለዶ ምዃኑ ብግልጺ ክሰፍር ስለዝተደለየ እዩ።
አብዚ ብስራሕ ሰሚርካ አንጻር ናይ ሓባር ጸላኢ ስርዓት ህግደፍ ዝግበር ዘሎ ኩለማዳያዊ ቃልሲ፡ ደለይቲ ለውጢ አብ ነንሕድሕዶም ዝህልዎም ሓልዮትን ምክብባርን ሓደ ረቛሒ ሓባሪ ዓወት ምዃኑ ክፍለጥ ይግባእ። እቲ ነዚ ቴማ ዝተመርጸሉ ምኽንያት ምስቲ ደለይቲ ለውጢ አካላት ንህዝብናን ንህሉው ኩነታት ሃገርናን ብቐረባ ንኽከታተልዎ ክጥዕም አብ ጎረባብቲ ሃገራት ንዘለዎም ህላዌ ወይ’ውን ንዝጥቀሙሉ ዘለው ባይታ ቃልሲ ዝጻረር ከምዘይኮነ ከነስምረሉ ንደልይ። እዚ ክንብል እንከለና እቲ መዘውር መንኮርኮር ለውጢ ኤርትራ ብኤርትራውያን ክጭበጥ አለዎ ካብ ዝብል ጹኑዕ እምነትና ንስድሪ እውን ድሕር ከይበልና እዩ። ነዚ ኤርትራውያን እንገብሮ ዘለና ቃልሲ ደራኺ ተራ ዝህልዎን ናብቲ ራእይ ዝመርሓና እቲ መዘውር ናይቲ መንኮርኮር እምበር፤ እቲ ነዳዲ ናይቲ መንኮርኮር ዘይምዃኑ ፍሉጥ እዩ። ኤርትራዊ መንእሰይ ድማ እቲ እዋን ስለዝአኸለ ነቲ ዘይተርፍ ሓላፍነቱ ክስከም ይግባእ።
እዚ ተመሪጹ ዘሎ ቴማ “ሽግር ኤርትራውያን፡ ፍታሕ ብኤርትራውያን” ሽግር ሃገርና ብኸመይ ይፍታሕ ጥራይ ዘይኮነስ ነቲ ጠንቂ ሽግርናን ብውሽጥን ብደገን ንምፍላጥ ብዕምቆት ክዝትየሉ እዩ። ድሕሪ ክትዕን ዘተን ድማ ነቲ ብማሕበረሰብ ዓለም አብ ልዕሊ ስርዓት ህግደፍ ተበይኑ ዘሎ እገዳ ናብ ረብሓ ህዝብናን ቃልስናን ከነውዕሎ ብትሪ ክሰርሓሉ ከምዝኾነ ክፍለጥ ይግባእ። አጀንዳ ናይቲ ኮንፈረንስ አብ ቀረባ መዓልታት ንህዝቢ ከምዝዝርጋሕ እንዳሓበርና፡ ጉዱሳት አብኡ ርእይቶኦም ክህብሉን ክካትዕሉን ትጽቢት ይግበር።
አብ መዛዘሚ ክንብሎ እንደሊ እዚ አብ ዋሽንግቶን ዲሲ ዝጋባእ ኮንፈረንስ መንእሰያት ዓዳምን ጋሻን ዘይብሉ ኩልና ኤርትራውያን ብማዕረ እንውንኖ ጉዳይና ስለዝኾነ ክንሳተፎ ካብኡ ሓሊፍና እውን ተኻቲዕናን ዘቲናን ዳስ ኩልና ክንገብሮን አዳላዊት ኮሚተ ብኽብሪ ትሓትት። ነዚ ኮንፈረንስ ዕውት ንምግባር ካብ ኩሉ ኩርነዓት ዝተዋጽኤት ሽማግለ ስለዘላ አካል ናይታ ሽማግለ ብምዃን እጃምኩም ከተበርክቱ እትደልዩ ንኽትውከሱና እንዳዘኻኸርና፤ አዚ ኮንፈረንስ እዚ ናትካ፣ ናትኪ፣ ናትኩም ናይ ኩላትና እዩ’ሞ አብቲ ጊዜን ቦታን ብሰላም የራኽበና ንብል።
ናብዚ ኮንፈረንስ ክትምዝገቡ ወይ’ውን ሓገዛትኩም ከተወፍዩ እትደልዩ http://eysc.net/ ኬድኩም ሓበሬታ ክትረኽቡ ከምእትኽእሉ ንሕብር።
ዓወት ንውጹዕ ህዝቢ ኤርትራ!!!
12 መጋቢት 2012 ዓ.ም
አዳላዊት ኮሚተ ኮንፈረንስ ዋሽንግቶን ዲሲ


text:
ኣይተ ዳዊት ገብረእግዚኣብሔር ሓደ ካብቶም፡ብሃብቶም ዝፍለጡ ሃብታም ነጋዳይን ኣውፋራይን ኮይኖም ኣብዚ ግዜዚ ኣብ ንግዳዊ ንጥፈታት ኣብ ንጡፍ ወፍሪ ይትከብ። ድሕሪ ስምምዕ ሰላም ኤርትራን ኢትዮጵያን ድማ ናብ ኤርትራ ወፍርታት ንኸካይድ ኣብ ተበግሶ ይርከብ።
ነዚ ተበግሶታት ንምቅልጣፍ ድማ ነቲ ቅድሚ ሕጂ ልዕላውነት መሬት ኤርትራ ብምድፋር ባድመ ናይ ትግራይ እያ ኢሉ ዝዛረቦ ዝነበረን ከምኡ ድማ ብውሽጢ ውሽጢ ንምንቅስቓስ ኣሕዋት ኣግኣዝያን(Agazian Brotherhood Movement) ዝገብሮ ዝነበረ ቀጥታዊ ይኹን ብዘይቀጥታ ብሞራል ኮነ ፋይናምሳዊ ሓገዛት ንልዕላውነት ኤርትራ ዘየኽብርን ኣብ ቀጻልነትን ውሕስነትን ሃገረ ኤርትራ ድማ ኣብ ሓደጋ ዘውድቕ ስልውዝኾነ ኣብ ኤርትራ ዝገብሮ ዝኾነ ይኹን ወፍርታት ብጥንቃቐ ክርአን ክጽናዕን ይግባእ።
ቅብዚ ግዜዚ ኣብ ብዙሕ ናይ ማሕበራዊ ርክባት ወጺኡ ዝገብሮ ዘሎ ርክባት ድማ እቲ ተቐያያሪ መርገጺኡ ዝያዳ እናተነጸረ ይኸይድ ኣሎ። ምነልባት ንኸምስል ሓደ ሓደ መመላኽዒ ቃላት እንተተዛረበ ብሕሉፍ ቃላቱን ምንቅስቓሳቱን ተዓዚብካ ኣቶ ዳዊት ገብረእግዚኣብሔር ዝገብሮ ዝኾነ ይኹን ወፍርታት ንጥቕሚ ህዝቢ ኤርትራ ዝጠቅም ኣይኮነን።
ወላኳ ከም ኤርትራዊ ሊበራላዊ ዲሞክራት ኣውፈርቲ ናብ ኤርትራ ብነጻ ከዋፍሩ ዘተባብዕ መትከል እንተሃለወኒ ኣብ ልዕልላውነት ሃገር ዘለኒ መትከል ውን ልክዕ ከምቲ ኣብ ነጻ ንግዲ ዘለኒ መርገጺ ተሪርን ኣብ ዋጋ ዕዳጋ ዝኣቱን ኣይኮነን። ስለዚ ነዚ ልዕላውነት ሃገረ ኤርትራ ኣብ ሓደጋ ዘእቱ ኣውፋራይ ብቐሊሉ ሃብቱ ከዋፍር ዘይኮነ ጥንቁቕ ዝኾነ መስርሕ ክሓልፍ ይግብኦ። እንተዘይኮነ ጽባሕ ንህዝቢ ኤርትራ ኣብ ዘየድሊ ሕንፍሽፍሽን ዕግርግርን ከየእትዎ።
ብፍላይ እቲ ኣብ ልዕሊ መሬት ባድመ ዘለዎ መርገጺ ንማንም ኤርትራዊ ዘቖጥዐ ስለዝኾነ ህዝቢ ኤርትራ ናይተ ዳዊት ብጽቡቕ መንፈስ ክቕበሎ እዩ ዝብል ርድኢት ኣለኒ።
ብተወሳኺ ውን ነቲ ንሃገረ ኤርትራ ምስ ትግራይ ሓዊሱ ሓዳሽ ሃገረ ኣግኣዝያን ንምምስራት ራኢ ዘለዎም ኣሕዋት ኣግኣዝያን ዘለዎ ምድንጋጻት ብቐሊሉ ዝርአ ኣይኮነን።
ኩሉ ህዝቢ ኤርትራ ብኣቶ ዳዊት ገብረእግዚኣብሔር ዝግበር ዝኾነ ይኹን ወፍርታትን ምንቅስቓሳትን ብኣተክሮ ክዕዘቦን ልዕላውንርት ሃገር ኣኽቢሩ ዝኸይድ ወፍትታት ንክኸተልን ብሕጊ ዓለማዊ ንግዲ ዓለም ክቕየድን ጻውዒትና ክንገብር ይግባእ።
ስለዚ ብቅንዕናን ምኽባር ልዕላውነትን ክብረትን ናይ ሓደ ህዝቢ ከየኽበርካ ዝግበር ዶብ ሰገር ወፍርታት ብዓይኒ ሕልና ውን ተቐባልነት ስለዘይብሉ ኤርትራ ሕጋዊ መንግስቲ ክሳብ ዘይሃለዋ ሕጋዊ ወፍርታይ ውን ስለዘይካይደ ኣቶ ዳዊት ገብረእግዚኣብሔር ዝገብሮ ወፍርታት ከም ምትእትታው መግዛእቲ ኣብ ልዕላዊት ሃገረ ኤርትራ እዩ ዝቑጸ። ኣብ ኤርትራ ምቁሟት ድማ ናይ ነገር ጥዕና ኣይኮነን።


text:
ብቕዓት ኣእምሮና እስከ ንፈትን - ግድል ቁ- 14
ንሎሚ ብዝተዳለወ ግድል እናተዘናጋዕኹም ኣእምሮኹም ፈትሹ።
ቀፅሉ!
ግድል 14
ምስ ቤሪን ኣልበርትን ኣብ ቤት ማእሰርቲ ኢኹም ዘለኹም። ሰለስቴኹም መስርዕ ሒዝኩም እንትትርኣዩ ማዕረ ቁመት ኣለኩም። ተሰሪዕኩም ደው ኣብ ዝበልኮምሉ ቦሉ ቦታ ንስኻ/ንስኺ ኣብ ቅድሚት፣ ስዒቡ ቤሪ፡ ኣም መወዳእታ ድማ ኣልበርት ኣሎ።
ሓላዊ'ቲ ቤት ማእሰርቲ ሰለስተ ፀለምቲ፡ ክልተ ፃዕዱ ቆቢዕ ኣብ ኢዱ ሒዙ'ሎ። ብግምት ድማ ሓደ ሓዴኹም ቆቢዕ ኣብ ርስኹም ገይሩልኩም።
ኣልበርት ነተን ኣብ ርእስኹምን ርእሲ ቤሪን ዘለዋ ቆቢዓት ክርእየን ይኽእል። ቤሪ ድማ ነታ ናትኩም ክርእያ ይኽእል። ንስኹም ግን እትረኣኩም ቆቢዕ የላን።
ኩልኹም ድማ ነተን ኣብ ርእስኹም ዝተገበራልኩም (ነናትኩም) ቆቢዓት ክትርይወን ኣይትኽእሉን።
እቲ ሓላዊ "ብዛዕባ ናይ ካልእ ከይገለፀ፡ ብዛዕባ እታ ሕብሪ ኣብ ርእሱ ዘላ ቆቢዕ ጥራሕ ብትኽክል ዝነግረኒ እንተሃልዩ፡ ኩልኹም ነፃ ክትወፁ ኢኩም" በለኩም።
ፈለማ ኣልበርት ንክምልስ ዕድል ሂብዎ። ኣልበርት ተኣማንን በሊሕን ሰብ እዩ። ኮይኑ ግን "ኣይፈለጥኩን፡ ርግፀኛ ክኾነሉ ዝኽእል መንገዲ የለን" ክብል መሊሱ።
እቲ ሃላዊ፡ ንቤሪ ዕድል ሃቦ። ቤሪ'ውን በሊሕን ነገራት ዘመዛዝንን እዩ። መልሲ ግን ክነግር ኣይከኣለን።
ኣብ መወዳእታ ድማ ንስኹም ክትምልሱ ዕድል ተዋሂብኩም። ሕብሪ ቆቢዕኩም ድማ፡100% ርግፀኛ ምዃንኩም ብምግላፅ ነጊርኩምዎ።
እቲ ሓላዊ ንኹልኹም ፈቲሁ ሰዲድኩም። ሕብሪ ቆቢዕኩም እንታይ ዓይነት ነይሩ? ከመይከ ፈሊጥኩም?
መልሲ ኣብ ታሕቲ ኣለኩም
መልሲ
ዝገበርኩምዎ ቆቢዕ ሕብሩ ፀሊም እዩ።
ነዚ ንምግንዛብ፡ ብዛዕባ እቶም ካልኦት ክርእይዎም ዘይክእሉ ቆቢዓት ምሕሳብ የድሊ። ኣልበርት ክልተ ፀዓዱ ቆቢዓት ክርእይ ኣይኽእልን ወይ ድማ ናቱ ፀላም ምንባራ ክፈልጥ ነይርዎ። ኣልበርት ፀዓዳን ፀሊምን ወይ ድማ ፀሊምን ፀሊምን ርእዩ'ሎ። ብምዃኑ ድማ ብዛዕባ'ታ ናቱ ቆቢዕ ርግፀኛ ኣይነበረን።
ንኣልበርት ብምስማዕ ክልተ ፀዓዱ ቆቢዓት ከምዘይርኣየ ምፍላጥ እንተተኻኢሉ፡ ቤሪ ርግፀኛ ክኸውን ዝኽእለሉ ዝነበረ መገዲ፡ ኣብ ቅድሚኡ ዝነበረ ፃዕዳ ቆቢዕ ምረኣየ እዩ። እዚ ማለት ድማ ናቱ ፀሊም ምንባሩ ይሕብረልና። ቤሪ'ውን ግን ርግፀኛ ኣይነበረን፤ ስለዝኾነ ናትኩም ቆቢዕ ፀላም እያ ነይራ።
ብ ፊት ብሬይንስ-ኩባንያ ሮሴታ ስቶን ዝተዳለወ ግድል


text:
ኣብ መጽሓፍ ቅዱስና ካብ ለዉ ዓበይቲ ፡ ከም ኣብነት ዝጥዋሱ ጸሎታት ሓደ፡ ናይ ሃና ጸሎት እዩ። ናብ ትሕዝቶ ጸሎታ ምስ እንርኢ፡ ሎሚ ንሕና ከመይ ዓይነት ጸሎት ንጽሊ ከም ሎናን ከመይ ክንጽሊ ም ዝግብኣናን ክንምርምር ይሕግ´ና እዩ።
'£ እግ´ïኣብሄር፡ ውርደት ባርያ¥ ኣጸቢቕካ ርኢï እንተ ከርካኒ ንባርያ¥'ውን እንተ ይረሳዕካኒ ንባርያ¥ ተባዕታይ ውሉድ እንተ ደኣ ሃብካኒ፡ ኣነ ድማ ኵሉ êበን ህይወቱ ንእግ´ïኣብሄር እውፍዮ ናብ ርእሱ ኣ መላጸ ኣየሕልፈሉን'ኢላ ተመባጽዔት' 1 ሳሙ 1፡11።
ካብï እንመሃሮ
1. ኵሉ ከኣልነት እግ´ïኣብሄር ምፍላጥን ምእማንን። ሃና እግ´ïኣብሄር ኤልሻዳይ ኣምላኘ ምúኑ ዝተረድኤት ሰብ እያ። ብ¥êሕ እን ንጽሊ ኢና፡ መልሲ ጸሎትና ይንቕበል ዝገብረና ግና ብልብና፡ ኣምላኘ ይገብሮ ደዣን ዝብል ምጥርጣር ስለ ዝመጸና እዩ።
2. ርእስ ምትሓት። ሃና ንእግ´ïኣብሄር ጐይታ ክትብሎ ጸኒሓ ንገዛእ ርእሳ ድማ ባርያ¥ ኢላ ክትጽውዕ ንርኢ። ትሕትና መገዲ በረት እዩ። 'እግ´ïኣብሄር ንዕቡያት ይጻረሮም ንትሑታት ግና ጸጋ ይህቦም'ይብል ያእ 4፡6። ከም ኡ ኣ 2 òና 7፡14 ኣንብብ።
3. ንጹር ሕቶ ምሕታት። ሃና ዝጸለየቶ ጸሎት ብዛዕባ ተባዕታይ ውላድ እዩ ነይሩ። እግ´ïኣብሄር ዝለመንናዮ ክህበና ዝኘእል ኣምላኘ እዩ። ደሓን ኣምላኘ ዝፈተÊ ይሃበኒ ኢልካ ምጽላይ፡ ንስ§ ይትደልዮ ነገር ምስ ተዋበልካ ናብ ምጉርምራም ደኣ የእትወካ እምበር ናብ ምስጋና ክትበጽሕ ኣይትኘእልን ኢï።
4. እንልምኖ ነገር ንኘብሪ እግ´ïኣብሄር ኽውን ንድለ። ሃና ኣነ ድማ ኵሉ êበን ህይወቱ ንእግ´ïኣብሄር እውፍዮ ኢላ። እï ናይ ልቢ ተበግሶ እዩ £ርኢ። ጸሎትና ንኣምላኘ ከየኘበረ ንዓና ክባርናን ከኘብረናን ኣይክእልን እዩ። ሃና ከምቲ ጵኒና ተባጭወላ ዝነበረት፡ ብግዲኣ ከም ኡ ክትገብር እንተትልምን መልሲ ጸሎታ ኣይምተዋበለትን። ሃና ግና ጽሩይ ልቢ ሒዛ እያ ናብ ኣምላኘ ቀሪባ።
ንባብ ያእ 4፡2፡ 1 ዮሃ 5፡14
ዝበርኩም ጉጅለ ኤጵፍራስ፡ እምበኣርከስ ኣብ ï ወርሒ እï ከምቲ ናይ ሃና ዓይነት ጸሎት ክንጽሊ ኢና። ንïክር ጸሎትና
ነ÷ï ኣርባዕተ ረዋüሒታት ተቲሉ፡ ስለ ሰላም ሃገርናን ስለቲ ኣብ ቕድሜና ôሎ ክረምትን፡ እግ´ïኣብሄር ክበጽሓና፡ ከም ሃና ጸሎትና ኣብ ቕድሚ እቲ èሉ ዝኘእል ነፍስስ። ጐይታ ይባርኘኩም።///
ጸሎት ሃና
Tools
Typography
- Font Size
- Default
- Reading Mode


text:
ብዕለት 08 ግንቦት 2011 ንጉዳይ ስደተኛታት ዝምልከት ዕውት ክልትኣዊ ርክባት ኣብ ካርቱም ሱዳን ተኻይዱ።ብወገን ሱዳን ዝተረኽቡ፡ ካብ ሚኒስትሪ ወጻኢ ጉዳያት ኣምባሳደር መሓመድ ሓምድ፣ ኣብ ወጻኢ ጉዳያት ሓላፊ ቐርኒ ኣፍሪቓን ሃገራት ኣዕራብን ወ/ሮ ሳልማ ሓሰን ሓላፊት ስድተኛትት ቐርኒ ኣፍሪቓን
መንግስቲ ኣመሪካ፡ ቀንዲ ኣገልገልቲ ዲክታተርያዊ ስርዓት ህግደፍ ብምዃን፡ ንህዝቢ ኤርትራ ኣደዳ ስቓይን ዓመጽን ኣብ ልዕሊ ምግባር፡ ጸረ ረብሓታት ኣመሪካ ብንጥፈት ንዝስርሑ ዘለዉ ኣመሪካዊ ዜግነት ንዝነበሮም ሸሞንተ ላዕለዎት ሰበስልጣን ህግደፍ ኣመሪካዊ ዜግነቶም ከምዝሓኸኾ ናይ ቀረባ ኣፍልጦ ዘለዎም ዲፕሎማስያዊ ምንጭታት ንኣሰና ሓቢሮም።
ሰበስልጣን ሊብያ ብዘይካ ‘ቶም ኣብ ምስርታህዝ ዝብሃል ቤትማእሰርቲ ኣሲሮም ዘሳቕዩዎም ዘለዉ 700 ኤርትራውያን፡
ዛጊት ብ UNHCR ዘይተበጽሑ 7 ደቀንስትዮ ዝርከባኦም 53 ካላኦት ኤርትራውያን ኣብ ዳንፉድ ዝብሃል ኣብ በንቓዚ
ዝርከብ ቤትማእሰርቲ ኣሲሮም ምህላዎም እቶም ግዳያት ብቴለፎን ኣብ ዘመሓላለፉዎ መልእኽቲ ኣፍሊጦም።
ፕረዚደንት ኢሳያስ ኣፈወርቂ፡ ብምኽንያት 24 ግንቦት መዓልቲ ነጻነት ኤርትራ ኣብ ኣስመራ ስታድዩም ኣብ ዘስመዖ መደረ፡ ብዘይተግባራውነትን ምትሕልላኻትን ውሳኔ ምምላካት ዶብ ኤርትራ ኢትዮጵያን ተሓተቲ ሰበስልጣን ኣመሪካ ምዃኖም ገሊጹ።


text:
ኣቦ-ወንበር ሰልፊ ናህዳ ኤርትራ
ኣብ ሎንደን ሰፊሕ ህዝባዊ ኣኼባ ኣካይዱ!
ኣቦ-ወንበር ሰልፊ ናህዳ ኤርትራ
ኣብ ሎንደን ሰፊሕ ህዝባዊ ኣኼባ ኣካይዱ!
ኣቦ-ወንበር ኤርትራዊ ሃገራዊ ባይቶ ንዲሞክራሲያዊ ለውጢ ኣቶ ጸጋይ ዮሃንስ ዝተረኽበሉ፡ ኣቦ-ወንበር ሰልፊ ናህዳ ኤርትራ ኢንጂነር ኑር ማሓመድ እድሪስ ብሰንበት 15 ሓምለ 2012 ኣብ ሎንደን ሰፊሕ ህዝባዊ ኣካይዱ።
ሓላፊ ጨንፈር ዓባይ ብሪጣንያ ሓው ሙሳ በሺር ንኣኼበኛታት ድሕሪ ምምስጋኑ ዕላማ ዑደት ኣቦ-ወንበር ሰልፊ ናህዳ ኤርትራ ሓጺር መብርሂ ሂቡ። ኣቦ-ወንበር ኑር ብወገኑ ንኣኸበኛታት ድሕሪ ምምስጋኑ፡ እቲ ቀንዲ ምኽንያት ናይ ዑደቱ ንካልኣይ ጉባኤ ሰልፊ ናህዳ ኤርትራ ዝግበር ዘሎ ምድላዋት ኮይኑ፡ ምስ መሰረታትን ህዝብን ተራኺቡ ህልው ኩነታት ሃገርናን ደምበ ተቓውሞን ክዛተ ቀዳምነት ሂቡ ይሰርሓሉ ከም ዘሎ ሓቢሩ። ኣተሓሒዙ፡ ሎሚ ህዝቢ ኤርትራ ብኣልማማ ኣብ ትሕቲ ቀይዲ ሸፈቱ ጉጅለ ህግደፍ ከም ዝርከብን፡ ስቓዩ ድማ ኣብ ጥርዙ በጺሑ ከም ዘሎን ገሊጹ።
ነዚ ጠንቒ ናይዚ ሕሰም ኮይኑ ዘሎ ጉጅለ ካብ ስሩ ሚሒኻ ንምእላይ፡ ነፍሲ-ወከፍ ኤርትራዊ ዜጋ ፍልልያቱ ኣወንዚፉ፡ ኣብ ትሕቲ ጽላል ኤርትራዊ ሃገራዊ ባይቶ ንዲሞክራሲያዊ ለውጢ ተጠርኒፉ ኣስተዋጽኦ ክገብር ሎሚ ልዕሊ ኩሉ ግዜ መድረኽ ይዕድም አሎ ኢሉ።
ቀጺሉ ኣቦ-ወንበር ኑር፡ እቲ ቀንዲ ግዳይ ናይዚ ጉጅለ ዝኾነ ኤርትራዊ መንእሰይ ኣብ ክንዲ ንዳግመ-ህንጻ ሃገር ተዋፊሩ መጻኢ ዕድሉ ዝመርሕ ካብ መጨረሸታ ዘይብሉ ግዱድ ዕስክርና ከምልጥ እነሆ ብዋሕዚ ንስደት የምርሕ። ንሱ ጥራይ ከይኣክል ኤርትራዊ መንእሰይ ግዳይ ምድረ-በዳ ሲናይን ቀላይ ሜድትራንያን ኮይኑ ይርከብ። ብተወሳኺ ነዚ ጉጅለ ህግደፍ ንምቅላዕ ምንእሰያት ዘካይድዎ ዘለዉ ኣስተዋጽኦ ኣዝዩ ዝናኣድ ኮይኑ፡ መሪሕ ግደ ክህልዎም ተላቢዩ። ማዕረ-ማዕሪኡ፡ ሱታፌ ደቂ ኣንስትዮ ንምዕዛዝ ናይ ኩላትና ሓላፍነት ከም ዝኾነ ድማ ኣስሚርሉ።
ኢንጂነር ኑር እቲ ኣብ መንጎ ኤርትራዊ ዲሞክራሲያዊ ኪዳንን ኤርትራዊ ሃገራዊ ባይቶ ንዲሞክራሲያዊ ለውጢ ዘሎ ርክብ ብሩህ ኮይኑ፡ ኤርትራ ዲሞክራሲያዊ ኪዳን ዓንቃፊ ዘይኮነስ ኤርትራዉ ሃገራዊ ባይቶ ንምምስራት ዓቢ ግደን ዝተጻወተን ንምሕያሉ ድማ ሓያል ኣስተዋጽኦ ዝገበር ዘሎ ምትእኽኻብ እዩ። ንእግሪ መንገዱ፡ ነቶም ኣብ ዝተፈላለየ መርበባት ሓበሬታ እንዳ ጻሓፉ ሓዊ ክውልዑ ዝደልዩ ጸሓፍቲ ክቁጠቡ ጻውዒት ኣቕሪቡ።
ኣብ መጨረሽታ ካብ ኣኼበኛታት ዝቐረበሉ ሕቶታት ድሕሪ ምምላስ ኣኼባ ብዓወት ተዛዚሙ።
ክፍሊ ዕዮ ዜና
ሰልፊ ናህዳ ኤርትረ
18/07/2012


text:
ሕጉስቲ ቤት
ሕጉስቲ ቤት
ቤት እንታይ እዩ? ጽላል እተጽልለሉ ቦታ ድዩ? መግቢ እትበልዓሉ ቦታ ድዩ? ወይስ ደኺምካ እትዕርፈሉ ቦታ ድዩ? ምስ ሰባት ተራኺብካ እተዕልለሉ ቦታ ድዩ? ዝናብ እንተውቕዔ እተዕቅለሉ ቦታ ድዩ? ወይስ ወርሓዊ ክራይ ወይ ሞርጌጅ እትኸፍለሉ እሞ ዘይውዳእ ዕዳ ዘለዎ ድኻም እዩ? እዚ ኩሉ ዝተጠቅሰ ንገዛ ዚምልከት ኪኸውን ይኽእል፡ ቤት ግን ካብዚ ኩሉ ዚበልጽን ዚዓምቑን እዩ። ቤት ሓደ ኣካል ዚኩኑ ሰባት ወይ ቤተሰብ ይሓቁፍ እሞ ካብኡ ከኣ ስድራቤት ዚበሃል ይወጽእ።
ቤትን ገዛን ኣዝዩ ዝተፈላለየ እዩ። ኣብ ሓደ ገዛ ዘይሰማምዑ፡ ዘይዛመዱ፡ በበይኑ ዚዕላማኦም ሰባት ኪቕመጡ ይኽእሉ እዮም። ኣብ ቤት (ስድራ) ግን ናይ ስጋን ዕላማን ምትእስሳር ዘለዎም፡ ዚሰማምዑን ዚፋቐሩን ኣባላት ጥራይ እዮም ዚቕመጡ።
ሐደ መንእሰይ ወዲ ገዝኡ ብሓዊ ምስትቓጸለ ሰባት እናደንግጹ ብዛዕባ ቤቱ ምስ ሓተትዎ፡ ንሱ ድማ ገዛና እዩ ብሓዊ ነዲዱ፡ እምበር ቤትናስ ከምቀደሙ እዩ ዘሎ በሎም ይበሃል። ቤት ካብ ናይ ደገ ድኻምን ሸቐልቀልን እተዕርፈሉ መዕቆቢን ምጽለሊን እዩ። ኣብ ደገ ዘይትልኽቦ ፍቕሪ፡ ሓልዮት፡ ስሓቕ፡ ተቀባልነትን ዘግዕን ኣብ ቤትካ ኢኻ ትረኽቦ። ግን ደቂ ሰባት ውልቃዊ ድሌቶም ንኪፍጽሙ ብዝፈጠርዎ ሽግራት ምኽንያት፡ ምፍልላይን ባእስን ግጭትን ይኣቱሞ፡ እታ ጥዕምትን እትናፈቕን ዝነበረት ቤት ኣብ ወጥርን ምምቕቃልን ትኣቱ። ኣብ ክንዲ መዕቆቢ ትኸውን ኽኣ ናይ ሽግር ምንጪ ትኸውን፡ ኣባላታ ከኣ ካብኣ እናነፈጹ ይሃድሙ። ኣብ ከቢድ ጸገም ከኣ ይወድቁ።
ናይ ወዲ ሰብ ወትሩ ጸላኢ ዝኮነ ሰይጣን፡ እታ ጥዕምቲ ቤት ንከይትህሉ ብስውርን ግሉጽን መገዲ እናገበረ፡ ሰባት ዚሓሊ መሲሉ እናፈላለየ፡ ከውድቃ እዩ ዚጽዕር። ቤትና ጥዕምትን እትናፈቕን፡ ሓይልና እነሐድሰላን እነዕርፈላን፡ ፍቅሪ ቤተሰብና እንለዋወጠላን ቦታ ክትኾነልና ከም እንደሊ ዘየጠራጥር እዩ። ከመይ ጌርካ ግና ይከኣል?
ነዚ መልሲ ክንረክብ ናብቲ ንቤት ዚመስረታን ጥዕምትን ውቅብትን ከምእትከውን ገይሩ ዚደኮናን ፈጣሪ እግዚኣብሔር ተመሊስና እንተርኤና ሓሳቡን ፍቓዱን ሰናይን ጽቡቕን ከምዝኾነ ኢና ነስትውዕል። እግዚኣብሔር ንቤት ኪድኩና ከሎ ብስጋውን መንፈሳውን ሕልናውን መዳይ ንሰብኡትን ንኣንስትን ንቖልዑን ንኹሎም ኣባላት ቤተሰብ መዕረፍን መቕሰንን ገይሩ እዩ ሰሪሕዋ። ካብ ቃል እግዚኣብሔር ከምእንርድኦ ቤት ናይ ቤተሰብን ሕብረተሰብን ሃገርን መሰረት እያ።
ሰብኣይን ሰበይትን ብቃል ኪዳን ሓቢሮም ሓደ ስድራ ይምስርቱ። እቲ ስድራ ክኣ ኣብ ቤት ዝተሐቑፈ ኮይኑ ንግዚኡ መታን ኪጥዕመካ እትገብሮ ግዚያዊ ውዕል ዘይኮነስ ክሳዕ ዕለት ሞት ዚኸይድ ብጸገም ኮነ ብራህዋ ዘይልወጥ ቀዋሚ ሐድነት እዩ። ሓይሊናይቲ ስድራቤት ክኣ ጽንዓቱን ቀዋሚነቱን ዘተመስረተ እዩ። እቶም ኣባላት ቤት (ስድራ) ከኣ በብእዋኑ ንዝፍጠር ጸገም እናፈትሑ ብረድኤት ናይ ኣምላኽ ኣብ ጽቡቕ ነገር ይበጽሑ። ካብዚ ቤትዚ ጥዑያት ዜጋታት ንቤቶምን ንሃገሮምን ዝመርሑን ዚሃንጹን፡ ካህናትን ወንጌላውያን ነገስታት መራሕቲ መማህራን ወዘተ ይወጹ።
ይኹን’ምበር ኣብ ቤት ዚወርድ ፈተናታትን ጸገማትን ቀሊል ስለዘይኮነ እቶም ኣባላት ቤት በንይኖም ኪጻወሩዎ ኣይክእሉን እዮም። ብዘይ ናይ እግዚኣቢሔር ሓገዝ ዚጸንዕ ቤት የለን። መጽሐፍ ቅዱስ “እግዚኣብሔር ንቤት እንተዘይሀነጻ፡ ሀነጽቲ ንኸንቱ ይጽዕሩ።” ይብለ መዝ፡ 127፡1. ንሕና ሰባት እንተድኣ ኣፍቂድናሉ፡ እግዚኣብሔር ንቤትና ብፍቕሩን ሰላሙን ኪመልኣ፡ ፍቓሉ ከኣ ኪመርሓአ እዩ ዝደሊ። ግዳ እዚ ንኪኸውን ንሕና ባዕልና ምስ እግዚኣብሔር ውልቃዊ መገዲ እንፈልጥን፡ ምስኡ እንመላለስን ክንኸውን የድልየና። ኣብ ሞንጎናን ኣብ ሞንጎ እግዚኣብሔርን ሓጢኣት ኣትዩ ስለዝፈላልየና፡ ቤትና ከም ዝግብኦ ጥዑም ኪኸውን ኣይክእልን። “ኩሎም ሓጢኦም ክብሪ ኣምላ’ውን ስኢኖም።” ይብል ኣብ ሮሜ 3፡23.
ሓጢኣት ካብ ኣምላኽ ይፈልየካ፡ ካብቶም እትፈትዎም ቤተሰብካ ከይተረፈ የረሓሕቐካ፡ ኣብ ሽግርን መከራን ከኣ የውድቐካ። እግዚኣብሔር ግን ካብ ሓጢኣት እንድሕነሉን ኣብ ቤትና ብሰላምን ሓጎስን ፍቅርን እንነብረሉን ኣብዛ ምድራዊት ቤት ጥራይ ዘይኮነስ ኣብቲ ሰማያዊ ቤት’ውን ምስ ኩሎም ቤተሰብናን፡ ቁዱሳን መላእኽትን ሐቢርና እንነብረሉን መገዲ ኣዳልዩ ኣሎ። እዚ ከአ ንጎይታና የሱስ ክርስቶስ ከም ጎይታን መድሐኒን ጌርና ብምቕባል ናይ ህይወትና መራሕን ንጉስን ብምግባር እዩ። ንሱ አብ ክንዲ ሐጢኣትና በጃ ሓሊፉ ሞይቱ ንዝገበርናዮ በደል ንኪድምስስ ከኣ ደሙ አፍሲሱ፡ ምስ ኣምላኽ አተዓረቑና ብትንሳኤኡ ከኣ አዓዊቱና። “ንሱ ግና ብሰሪ ገበና ቆሰለ፡ ብሰሪ አበሳና ድማ ተኸትከተ ንሕና ሰላም ምእንቲ ምእንቲ ክንረክብ መቕጻዕቲ ናብኡ ውረደ፡ ንሕናውን ብስምብራቱ ሐወና።” ኢሳ፡ 53፡5.
በዚ መንገድዚ ድማ ንሕና ናይ እግዚኣብሔር ስድራ ቤት ክንከውን ንኽእል፡ እዛ ኣብ ምድሪ ዘላ ቤትና እንተ ኣብቀዓት እኳ ዘይትሓልፍን ንኩሉሳዕ ዝኮነት ዕዳን ክራይን ዝንከፍለላ ቤት ተዳልያ ትጽበየና ኣላ። “እዛ ምድራዊት ናይ ድንኳን ቤትና እንተዘይፈረሰት እኳ፡ ሓንቲ ህንጻ ካብ አምላ ብኢድ ዘይተገብረት ናይ ዘለኣለም ቤት ኣብ ሰማያት ከም ዘላትና ንፈልጥ ኢና።” 2ይ ቆሮ፡ 5፡1
እምበርሲ ነዚ መድሓንን ጎይታን ዝኾነ የሱስ ክርስቶስ ናትካ ክትገብሮ ሎሚ ህይወትካ ከተረክቦ ንሱ ከኣ ሕጉስን ጥዑምን ቤትን ስድራቤትን ቤተሰብን ኪህበካ እዩ። ዝተፈላለየ ጸገማት ትሐልፍ ትኸውን፡ ግን ምሳኻ ኮይኑ ኣብ ኩሉ ጉዕዞካ ዓወት ክህበካ ይኽእልን ይደልን እዩ። መዓልታዊ ስጉምትካ ምስኡ እንተገበርካ፡ ንሱካ ንቤትካ ዝጠዓመትን ዝመቀረትን ይገብረልካ፡ ልዕሊ ኩሉ ከኣ ኣብ ቤቱ ብሓጎስ ይቅበለካ፡ ምስኩሎም ቅዱሳን ንዘልኣለም እናተሐጎስካ ኽአ ትነብር። “እምበርሲ ንስኻትኩም ኣብቲ የሱስ ክርስቶስ ባዕሉ እምኒ መኣዝኑ ዝኾነ መሰረት ነብያትን ሃዋርያትን ዝተነደቕኩም ደጊም ደቂ ዓዶም ንቕዱሳንን ስድራ ቤቱ ንኣምላኽን ኢኹም እምበር አጋይሽን መጻእተኛታትን አይኮንኩምን።” ኤፌ 2፡ 19፡20


text:
ኣብ ረብሓ ብዙሓት ዝውዕል ዕላማታት ብውሑዳት ተበጊሱ፡ ኣብ ጉዕዞኡ ንቡዙሓት ጸንቢሩ ከም ዝዕወት ብዙሕ ናይ ታሪኽ ኣብነታት ክጥቀስ ዝከኣል ኢዩ። ኣብ ካልእ ከይከድና፡ ቃልሲ ህዝቢ ኤርትራ ከም ኣብነት ክንወስዶ ንኽእል።
ቃልሲ ህዝቢ ኤርትራ፡ ኣብዛ ሒዝናያ ዘሎና ወርሒ መስከረም፡ ቅድሚ 58 ዓመታት ክጅምር ከሎ ብኣጻብዕ ብዝቑጸሩ ጀጋኑ ደቂ ሃገር'ዩ ተበጊሱ። ነቲ ቃልሲ ዝጀመርዎ፡ ናይ ሃገርን ህዝብን፡ ፍቕርን ተበጃውነትን ደሪኽዎም ደኣምበር ናይ ህዝቢ ልኡኻት ወይ ተወከልቲ ኮይኖም ኣይነበሩን። ኣካውነኦም ይኹን ሕብረተ-ስባዊ ድሕረ-ባይትኦም ንምልኣት ሕብረተሰብ ኤርትራ ዘንጸባርቕ ኣይነበረን። ኮታ ብኹሉ መዕቀኒታት ትሕዝቶኦም ኣዚዩ ትሑት ኢዩ ነይሩ። እንተኾነ ግን እቲ ሒዘምዎ ዝተበገሱ ዕላማ፡ ንብዙሓት ዘርብሕ ህዝባዊ ዕላማ ስለዝነበረ ኣብ ጉዕዞኡ ብቑጽሩ እናሰፍሐ፡ ሕብረተሰብኣዊ ምልኣት እናረጋገጸ፡ ብኹሉ ምዐቀኒታት እናዓበየ መላእ ህዝቢ ተጸንቢርዎ ክዕወት ድማ ኪኢሉ።
እቲ ኣብ መንጎ ባዕዳውያን ገዛእትን ደቂ ሃገርን ዝነበረ ግርጭት፡ ብምርግጋጽ ሃገራዊ ናጽነት ምስ ተፈትሐ፡ ህዝቢ ኤርትራ ኣብ ዳግም መግዝእቲ ኢዩ ኣትዩ። እቲ ሓዲሽ መግዛእቲ፡ ካብቲ ቅድም ዝነበረ ዝመረረን ዝኸፍአን ኮይኑ፡ እቲ ሕማቕ ዕድል “ንሕና ኢና ናጻ ኣውጺእናካ” ብዝብሉ ምኹሓት ደቂ ሃገር ተራእዩ።
እቶም ንሓደገኛነት ናይቲ ድሕሪ ምብራር ባዕዳዊ መግዛእቲ፡ ዝተተኽለ ዲክታቶርያዊ መንግስቲ ኣብ ኤርትራ ዘለለዩን፡ ኣንጊሆም ተቓውምኦም ዝጀመሩን ተቓለስቲ ኣዚዮም ውሑዳት ኢዮም ነይሮም። ከምዚ ሎሚ ከይኮነ ብኣጻብዕ ዝቑጸሩ ኢዮም ኣብ ፈቐዶ ኣምባሲታት መንግስትን፡ ኣብ ቅድሚ ኣህጉራዊ ትካላትን ወጽዓ ህዝቢ ኤርትራ ክስምዑ ብቁርን ጸሓይን ሓኾት ዝብሉ ዝነበሩ።
ኮይኑ ግን "በትሪ ሓቅስ ትቐጥን'ምበር ኣይትስበርን ከም ዝበሃል" እቲ ሓቅን ቅኑዕን ዕላማ ክቕህም ኣይከኣለን። መመሊሱ ሰፊሑን ኣጉላዕሊዑን ፡ሙሉእ ህዝቢ ዓቲርዎ ናብ ዓወት ከምርሕ ይረአ ኣሎ። ንተቓለስቲ ፍትሒ ድማ ካብዚ ንላዕሊ ዘሐጉሶምን ዘሕብኖምን ክህሉ ኣይክእልን።
እዚ ኣብ ኩሉ ኩርንዓት ዓለም፡ ብፍላይ ብመንእሰያት፡ ብስም "ይኣክል" ዝኸይድ ዘሎ ምንቅስቓስ ንምልካዊ ስርዓት ኢርትራ ዓቢ ደወል ናይ ውድቀቱ ኮይኑ ኣሎ። መንእሰያት ዋናታት ጉዳይ ሃገሮም ከምዝኾኑ ዘረጋግጽሉ፡ ዓቢ ህዝባዊ ስራሓት ክፍጽሙ ንርኢ ኣሎና።
ኣብዚ ዝሓለፈ ቀዳም-ሰንበት ዕለት 21/09/2019 ንዲክታቶርያዊ ስርዓት ኤርትራ ዘርዕድ ንደለይቲ ፍትሒ ድማ ተስፋ ዝኹልዕ ሰፊሕ ኣኼባ ኣብ ከተማ ሎንዶን ተኻይዱ። እቲ ኣኼባ መጸንበሊ ናይቲ ቅድሚኡ ክኸይድ ዝጸንሐ ስራሓት ኮይኑ፡ ንመጻኢ ውን ኣዚዩ ጠቓሚ ሓሳባትን ርእይቶታን ዝወሓዘሉ ኣኼባ ኢዩ ኔሩ።
ህዝባዊ ምንቅስቓስ ይኣክል ዓዲ እንግሊዝ ኣብዚ ኣተስፋዊ ድረጃ ምብጽሑ ንኹሎም ተዋሳእቲ ምስጋና ዝግብኦም ኢዩ። ብፍላይ ድማ፡ ንሓድነት ኤርትራውያን ንፍትሒ ዓዲ እንግሊዝ ሒዘሞ ንዝመጹ ስም ውድቦም ቀይሮም ነዚ ተታሒዙ ዘሎ ምንቅስቓስ ዝምጥን ስም (ኤርትራዊ ህዝባዊ ምንቅስቓስ Eritrean Mass Movement) ክወስዱ ምኽኣሎም ዝምስገን ኢዩ።
ህዝባዊ ምንቅስቓስ ይኣክል ዓዲ እንግሊዝ ኣተስፋውን ኣብነታውን ዝኾነሉ መለለይታት ኣለዎ።
ዝምርሓሉ ዓንደ-ሕጊ፡ ህዝቢ ኤርትራ ካብዚ ዝነብሮ ዘሎ ሕጊ-ኣልቦ ፍትሒ- ኣልቦ ኩነታት ሓራ ንምግባር ማእከሉ ዝገበረ ንኹሉ ኤርትራዊ ምስ ኩሉ ፖለቲካውን ማሕበራውን ዝምባሌታቱ ዝጥርንፍ ኢዩ።
ኣሰራርሓኡ ኣሳታፊ ኮይኑ ኢዩ ጸኒሑ። ንምሁራት፡ ክኢላታትን ኣብ ቃልሲ ምኩራትን እናዓደመ ካብኦም ሓሳባትን ምኽርን ክሰንቕ ምኽኣሉ ተወሳኺ ሓይሊ ከም ምርካብ ዝቑጸር ኢዩ።
ንከተማ ሎንደን ኣብ ዞናታት ብምምቃል፡ ኣብ ዘዞናኡ ዘሎ ዓቕሚ ሰብ በቢዝኽእሎ ንክዋሳእ መደባት ሰሪዑ ክንቀሳቐስ ምጅማሩ ዘድምዕ ናይ ቃልሲ ሜላ ኢዩ። ነዞም ክሳብ ሎሚ እናሰርሓሎም ዝመጽአ ኣገባባት ሒሒዙ እናኣማዕበሎምን ክኸይድ እንተኪኢሉ ኣድማዒ ከም ዝኸውን ዘጠራጥር ኣይኮነን።
ካብ 12 ከተማታት ዓዲ እንግሊዝ ተወኪላ፡ ብ36 ኣባላት ቆይማ ዘላ ባይቶ ህዝባዊ ምንቅስቓስ ይኣክል ዓዲ እንግሊዝ ኣብ ምዓልቲ ጽምብላ ንስራሓ ዝጠቕማ ዓቢ ቁም-ነገር ሰርሓ ኢያ። ካብ ኩሉ ተሳታፋይ ሓሳባት እትሰንቀሉ ዓውደ-ስራሕ (work shop) ኣዳልያ፡ ሃብታም ዝኾነ፡ ርእይቶታትን መተሓሳሰቢታትን ከተዋህልል ኪኢላ።
ባይቶ ህዝባዊ ምንቅስቓስ ይኣክል ዓዲ እንግሊዝ ቀንዲ ስርሓ፡ ንህላወ ምልካዊ ስርዓት ኣብ ዓዲ እንግሊዝ ንምስዓር ስለዝኾነ፡ ብዘቑሞም ክፍልታቱ ኣቢሉ ንጥፈታቱ ከበርትዕ ከድሊዮ ኢዩ። ኣብ ህዝባውን ዲፕሎማስያውን ፕሮፖጋንዳዊ መዳያት ክብርትዕን ኣብዚ መዳያት'ዚ ተዋፊሮም ክተሓጋገዙ ዝኽእሉን ከለልን ከድሊዮ ኢዩ።
እናዓበየን እናሰፍሐን ዝኸይድ ዘሎ ህዝባዊ ምንቅስቓስ፡ ከምቲ ስሙ ዝሕብሮ መታን ንመላእ ሕብረተ ሰብኣዊ ክፍሊታትና ጠርኒፉ ዝጎዓዝ ክኸውን፡ ዕቱብ ጻዕርታት ከድሊዮ ኢዩ። እዚ ምንቅስቓስ'ዚ ሕጽረታቱ እናጸብጸባካ፡ ኣማዕዲኻ እትጥምቶ ዘይኮነስ፡ ኣብ ውሽጡ ኣቲኻ ኣብ ምሕጋዙን ንዘለዎ ሕጽረታት ኣብ ምምላእን ተዋሳኢ ሙዃን ዘድሊዮ ኢዩ።


text:
Varberg
ናይ መጠረሽታ ዝተሓደሰሉ፡ 30 10 2018
ኣብዚ ከተማ’ዚ፡ ዳርጋ ኩሉ ነገር ብቐረባ ክትረኽብዎ ትኽእሉ። ሃብታም ተፍጥሮኣዊ ከባቢ፡ ነኣሽቱ ዓዲታትን ዓበይቲ ከተማታት ኩሉ ብቐረባ ኣብ ጥቓኹም ይርከብ። ስራሕ፡ ማሕበራዊ-ኣገልግሎታት ከምኡ ውን ድኳናት፡ ኣብ ጥቓኹም ኣለኩም። ኣብዚ ከተማ ንጡፋት ማሕበራት ኣለዋ። ኣብ ባህልን ስፖርትን ዝተኮረ ንጥፈታት ከኣ፡ ብብዝሒ ይርከብ። ኣብዚ ከተማ’ዚ ብሕጽር ዝበለ ንኹሉ ዘድሊ ነገራት፡ ኣሎ ክበሃል ይከኣል። ናብዚ ከተማ’ዚ ብደሓን ምጽኡ!
ሓበሬታ ብዛዕባ ምምሕዳር ከተማ
ብዝሒ-ህዝቢ0
ስፍሓት መሬት0 ኪሜ²
ርሕቐት ካብ ዓበይቲ ከተማታት
Boende
ኣብዚ ከተማ'ዚ፡ ብርክት ዝበላ ናይ መንበሪ-ኣባይቲ ኣማራጺታት ኣለኩም። ብርክት ዝበላ ኣባይቲ ዘካርያ ትካላት ኣለዋ። መንበሪ-ገዛ ክትዕድጉ ምስ እትደልዩ ውን ኣሎ። ኣብ መርበብ-ሓበሬታ ምምሕዳር ከተማ ብምእታው፡ ነጻ ዘሎ መንበሪ-ገዛን ትካላት ክራይ-ኣባይትን ዝምልከት፡ ተወሳኺ ሓበሬታ ክትረኽቡ ትኽእሉ።
-
ናይ ሓበሬታ ካርታ
ኣብቲ ካርታ እንታይ ኪረኣይ ከም እትደሊ ምረጽ
Vilka språkgrupper finns på orten?
ኣብ'ዚ ከተማ'ዚ፡ ብርክት ዝበሉ ተዛረብቲ ካልኦት ቋንቋታት ዝኾኑ ነባሮ ይርከቡ። ንተወሳኺ ሓበሬታ፡ ንክፍሊ ምቕባል ሓደስቲ ስደተኛታት ትወከሱ።
Föreningar och organisationer
ኣብ'ዚ ከተማ'ዚ፡ ኣብ ዝተፈላለየ መዳያት ዝነጥፋ ብርክት ዝበላ ማሕበራት ይርከባ። ንኣብነት፡ ማሕበራት ስፖርታዊ-ንጥፈታት፡ ባህላዊ ማሕበራት፡ ኣብያተ-ክርስትያናት ምትእሳሳራተንን። ኣብቲ ኣብ መርበብ-ሓበሬታ ምምሕዳር ከተማ ዝርከብ መዝገብ-ማሕበራት ብምእታው ምስ ዝምባሌታትኩም ዝሳነያ ማሕበራት ክትደልዩ ትኽእሉ።
Vad finns i närområdet
ኣብዚ ከተማ'ዚ፡ ዳርጋ ኩሉ ዘድሊ ዝበሃል ነገር ኣሎ'ዩ ክበሃል ይከኣል። ቤት-ንባብ፡ ድኳናት መዓልታዊ ኣስቤዛ፡ ካልእ ኣገልግሎታት ዝህባ ድኳናት ቡቲካትን ይርከባ። ብዜካ'ዚ፡ ማእከላት ስፖርታዊ ንጥፈታትን ብርክ ዝበለ ባህላውን ስፖርታውን ንጥፈታትን ዝአንግዳ ማሕበራትን ይርከባ። ኣብ መርበብ-ሓበሬታ ምምሕዳር ከተማ ብምእታው፡ እንታይ ዓይነት ንጥፈታት ከም ዘሎን ካልእ ዝርዝራትን ክትረኽቡ ትኽእሉ።
Barnomsorg
ኣብዚ ከተማ'ዚ፡ ነቶም ቆልዑ ዘለዎም ኣገልግሎት መዋዓሊ-ህጻናት ኣሎ። ምምሕዳር ከተማ፡ ነቶም ካብ 1 ክሳብ 5 ዓመት ዝዕድሚኦም ህጻናት ዝዓለመ፡ ትምህርታዊ ንጥፈታት ውን ኣለዎ። ንተወሳኺ ዝርዝር ብዛዕባ'ዚ፡ መርበብ-ሓበሬታ ምምሕዳር ከተማ ብምእታው ከተንብቡ ትኽእሉ።
Grund- och gymnasieskolor
ምምሕዳር-ከተማ፡ ካብ ኣዚለ ክሳብ 9ይ ክፍሊ ዘጠቓልል ናይ መባእታዊ ደረጃ-ትምህርቲ ኣለዎ። ንመባእታውን ናይ ካልኣይ-ደረጃን ቤት-ትምርህቲ ብዝምልከት፡ ኣብ መርበብ-ሓበሬታ ምምሕዳር ከተማ ብምእታው ከተንብቡ ትኽእሉ።
Utbildningsmöjligheter
ኣብ'ዚ ከተማ'ዚ፡ ዝተፈላለየ መደባት ትምህርቲ ንዓበይቲ ከምኡ ውን መደብ ትምህርቲ ቋንቋ ሽወደን ንዓበይቲ ይወሃብ እዩ። ንተወሳኺ፡ ኣብ መርበብ-ሓበሬታ ምምሕዳር ከተማ ብምእታው፡ ብዛዕባ ትምህርታዊ ዕድላት፡ ብዝርዝር ከተንብቡ ትኽእሉ።
Hälso- och sjukvård
ኣብ'ዚ ከተማ'ዚ፡ ተጠቀምቲ ናይ ዝተፈላለየ ናይ ጥዕናዊ--ኣገልግሎታትን ክንክን ክትኮኑ ትኽእሉ። ኣብዚ ከተማ፡ ሓፈሻዊ ሕክምና፡ ማእከል-ጥዕና ህጻናት፡ ኣዴታት (ነፍሰ-ጾራት) ከምኡ ውን ክሊኒክ-ስኒ፡ ይርከብ። ሕክምናዊ ክንክን ምስ እትደልዩ፡ ናበይ ክትከዱ ከም ዘለኩምን ካልእ ንጥዕናዊ-ክንክን ዝምልከት ዝርዝራት፡ ኣብ መርበብ-ሓበሬታ ምምሕዳር ከተማ ትረኽብዎ።
Tolkhjälp
ምስ መንግስታዊ ወይ ውን ምምሕዳራዊ ትካላት ናይቲ ከተማ ኣብ እትገብርዎ ርኽክባት፡ ንኣብነት ኣብ ምምሕዳር ከተማ፡ ሕክምና ወዘተ..ናይ ቋንቋ ሽወደን ሕጽረት ምስ ዝህልወኩም፡ ተርጓሚ ክቍጸረልኩም ይኽእል። ተርጓሚ ኣቐዲሙ በቲ ዝምልከቶ መግስታዊ-ኣካል ከም ዝቍጸር ይግበር።
Kommunikationer
ኣብ'ዚ ከተማ'ዚ ስሉጥ ኣግልጎሎት መጎዓዝያ ኣሎ። ንሰዓታት ንቕሎን ናይ መጎዓዝያ ኣማራጺታትን ብዝምልከት፡ ኣብ መርበብ-ሓበሬታ ምምሕዳር ከተማ ብምእታው ክትረኽብዎ ትኽእሉ።
Arbete och företagande
ኣብ'ዚ ከተማ ይኹን ኣብቲ ከባቢ ኣብ ዝርከባ ከተማታት፡ ብርክት ዝበሉ ዓበይትን ነኣሽቱን ወሃብቲ-ስራሕ ይርከቡ። ኣብዚ ከባቢ ዘለዉ ክፍቲ ናይ ስራሕ-ቦታታት ንምርኣይ ኣብ ማእተዊ ናይ'ዚ ሓበሬታ ''ክፍቲ ናይ ስራሕ ቦታታት'' ኣብ ትሕቲ ዝብል ኣርእስቲ ትረኽብዎ። እቶም ናይ ባዕልኹም ትካል ክትጅምሩ እትሓስቡ ሰባት፡ ኣብ መርበብ-ሓበሬታ ምምሕዳር ከተማ ነዓኹም ዝኸውን ኣገዳሲ ሓበሬታ ትረኽቡ።


text:
ሰበር ዜና – ቅልውላው ሱዳን ናብ ኤርትራውያን ገጹ ይልሕም
ቅልውላው ሱዳን ናብ ኤርትራውያን ገጹ ይልሕም
ምንጭታት ራድዮ ስምረት ካብ ሱዳን ከምዝሕርብዎ፥ ኣብ ገዳርፍን ከባቢኣን ትማሊ ግንቦት 11, 2019 ዝጀመረ ግጭት ኣብ ሞንጎ ሕብረተሰብ ኑባን በኒ ዓምርን ሎሚውን ይቕጽል ኣሎ።
መንቀሊ ናይቲ ግጭት ገለ ኣባላት ሰራዊት ሱዳን ተወለድቲ ኑባ ነቶም ሱዳናውያን በኒዓምር (ትግረ) ቁጽሮም ንብምዛሕ ንኤርትራውያን በኒ ዓምር ዜግነት ስለ ዝህቡ ኣብ መጻኢ ንሱዳን ዓቢ ስግኣት እዩ ብምባል ዜግነታዊ ግቡኦም ንምንፋግ ኣብ ዝተፈኑሉ እዋን እዩ። በዚ መሰረት ኣብ ህዝቢን ንብረትን ዓቢ ክሳራ ወሪዱ ከምዘሎ ምንጭታት ራድዮ ስምረት ካብቲ ቦታ ይሕብሩ።
እዚ ብዘንቀሎ ኩነታት ኤርትራውያን ተወላዶ በኒ ዓምር ካብ ዝተፈላለያ መዓስከራት ስደተኛታት ሱዳን ብምብጋስ ኣብ ጎኒ እቶም ሱዳናውያን በኒ ዓምር ተሰሊፎም ኣብቲ ግጭት ይሳተፉ ኣለዉ ። ዛጊት ካብቲ በጺሑና ዘሎ ሓበሬታ ካብ ቀቢላ ትግረ ኤርትራዊ ዝርከብዎም ናይ 4 ሰባት ህይወት ክሓልፍ እንከሎ ብወገን ኑባ 41 ሰባት ህይወቶም ሓሊፉ ኣሎ፡ ብዘይካዚ ብርክት ዝበለ ቁጽሪ ዘለዎም ሰባት ከቢድን ቀሊልን ጉድኣት ወሪድዎም ከምዘሎ እቲ ምንጪ ወሲኹ ይሕብር። ንንብረት ብምዝልከት ልዕሊ 300 ዝኸውን ናይ ቀቢላ ኑባ ገዛውቲ ክነድድ እንከሎ ብኣምሳያኡ ልዕሊ 42 ገዛውቲ ተወላዶ ቀቢላ በኒ ዓምር ነዲዱ ኣሎ። ገለ ኣባላት ሰራዊት ሱዳን ደቂ ኑባ ኣብ ጎኒ ህዝቦም ደው ብምባል ብነተጉትን ፈኲስ ብረትን ዝተሰነየ መጥቃዕቲ ኣብ ልዕሊ ደቂ በኒ ዓምር ይፍጽሙ ኣለዉ። እቲ ረጽሚ ክሳብ ሕጂ ይቕጽል ኣሎ፡ እቲ ዘሎ ኩነታት ዘስገኦም ደቂ ካልኦት ቀቢላታት ኤርትራውያን ኣብ ጎኒ በኒ ዓምር ተሰሊፎም ይቃለሱ ከምዘለዉ እቲ ምንጪ ብተወሳኺ ይሕብር። ብኣንጻሩ ካልኦት ቀባኢል’ውን ንተወላዶ ቀቢላ ኑባ ንምሕጋዝ ናብቲ ከባቢ ይውሕዙ ከምዘለዉ ምንጭና ይሕብር። ተወሳኺ ኣብ ዝበጻሓና ብቀጥታ ከነማሓላልፎ ምኹና ንሕብር።
ራድዮ ድምጺ ስምረት


text:
ዝበጻሕካዮም ኣድራሻታት ኢንተርነት ምኽዋልDölj ditt besök - tigrinja
ነቲ ንስኻ ዝበጻሕካዮ ናይ ኢንተርነት ኣድራሻታት፤ ካልእ ሰብ ክፈልጦዶ ኣይትደልን ዲኻ? ብኸመይ ክትሓብኦ ከም እትኽእል፤ ኣብዚ ታሕቲ ክትርኢ ኢኻ።
እታ ኮምፕዩተር፡ ኣበየኖት ኣድራሻታት ኢንተርነት ኣቲኻ ከም ዝረኣኻ፡ ትዝክሮ እያ። እዚ ድማ፡ መታን ንኻልእ ጊዜ ነቲ ኣድርሻ ’ቲ ቀልጢፍካ ንኽትረኽቦ ብማለት ዝተማህዘ ’ዩ። እታ ኮምፕዩተር ናትካ ናይ በይንኻ ምስ ዘይትኸውን ግን፤ ኣበየኖት ኣድራሻታት ኢንተርነት ኣቲኻ ከምዝረኣኻ ብምጽጢር ክተሓዘልካ ትደሊ ትኸውን።
ነቶም ዝበጻሕካዮም ኣድራሻታት ኢንተርነት ምኽዋል
እቲ መገንጸሊ ኣድራሻታት ኢንተርነት (browser)፤ ኣብቲ ወገን የማን ዘሎ ላዕለዋይ ኩርናዑ፤ ነቲ ዘበጻሕካዮ ኣድራሻታት ኢንተርነት መደምሰሲ ዚኸውን ኣርማታት ኣብኡ ኣሎዎ። እቲ ኣርማታት ከከም ”መገንጸሊኡ” ከምዚ ዚስዕብ ’ዩ ዚመስል፡-
ሓደ መዘርዘር፡ ምስ ሰለስተ ነቝጥታት ኣብ Chrome
ሓደ መቐየር-ማርሻ፡ ኣብ Explorer ን ኣብ Safari ን
ሓደ መዘርዘር፡ ምስ ሰለስተ ጋድም ሕንጻጻት ኣብ Firefox.
ነቲ ኣርማ ጸቒጥካ፡ ኣበየኖት ኣድራሻታት ከም ዝበጻሕካ ረኣዮ። እና ኣመልከትካ ድማ፡ ነቲ ”ኣልግስ” Ta bort ወይ ነቲ ”ደምስስ” Delete ዚብል ጽቐጦ። ገለ እዋን ውን የማናይ መጽቀጥቲ ጸቒጥካ፤ ነቲ ”ደምስስ” ዚብል ምረጾ። ኣብ ነንበይኑ መገንጸሊ ኣድራሻታት ኢንተርነት፤ ነንበይኑ ኣገባባት ዘሎዎ እዩ።
እታ ኮምፕዩተር ከም ዘይትዝክሮ ጌርካ ዳህስስ
በቲ (privat surfning) ጌርካ፤ እታ ኮምፕዩተር ከይመዝገብቶ፤ ዝተፈላለየ ኣድራሻታት ኢንተርነት ክትርኢ ትኽእል ኢኻ። ነቲ ”Privat surfing” ወይ ”Inkognito” ዚብል ቃል፤ ኣብቲ መገንጸሊ ኣድራሻታት ኢንተርነት፤ ኣብ ሓደ ካብቲ ብወገን የማን፡ ላዕለዋይ ኩርናዕ ዘሎ ኣርማታት፤ ኣብኡ ክትረኽቦ ኢኻ። ኣብ ሓንቲ ኮምፕዩተር፡ Ctrl + Shift + P ብምጽቃጥ ውን፤ ንውልቕኻ ካልእ ሰብ ብዘፈልጦ ኣገባብ፤ ኣብ ነንበይኖም ኣድራሻታት ኢንተርነት ኣቲኻ ክትድህስስ ትኽእል ኢኻ።
ጽቡቕ ፊልምታት ኣብ ”Youtube”፡ ብኸመይ ጌርካ ነቶም ኣብ ኢንተርነት እትበጽሖም ኣድራሻታት ክትሓብኦ ከም እትኽእል፤ ክትረክብ ትኽእል ኢኻ።


text:
Informations en tigrinya
መራኸቢ ማእከል ቤት ትምህርትን ስድራ ቤት ስደተኛታትን (SCEPM) ዕላምኡ እንታይ ኢዩ?
አገልግሎት ርክብ ቤት ትምህርትን ወለድን ፍሪቡርግ ዝቆመሉ መሰረታዊ ዕላማ አብ መንጎ ቤት ትምህርትን ስድራ ቤትን ክህሉ ዝግብኦ ርክብ ምድልዳል ጉዳይ ስደትን አብ ፍሪቡርግ ብዛዕባ ዝርከባ ቤት ትምህርትታት ምክትታል ኢዩ።
እዚ ማእከል ካብ ዝህቦ አገዳሲ ጥቅሚ ብዋንነት አገልግሎት ምኽሪ ትምህርቲ ምሐብ ክኸውን እንከሎ ተጠቀምቲ እዚ አገልግሎት ባህሎም ኮነ ልምድን ቋንቁኦም አገዳሲ አይክኸውንን ኢዩ። ስድራ ቤት ብዛዕባ ትምህርቲ ሕቶ ምስዝህልዎም ነዚ ቤት ጽሕፈት እዚ ክውከስዎ ይኽእሉ ኢዮም።
እዚ ኃላፍነት ዝተነበረሉ ውልቀሰብ ስድራ ቤት ኾኑ መማሃራን ኣብ ዝኾነ ጊዜ ምርኻብ ምስዝደልዩ ንኽተሓባበሮም ዱሉው ኢዩ።
እዚ ዝስዕብ ተዘርዚሩ ዘሎ ጉዳይ ምስ እትደልዩ
- ብዛዕባ ኣገባብ ቤት ትምህርቲ ከተማ ፍሪቡርግ ሓበሬት ምስ እትደልዩ?
- ምስ መምህር ውላድኩም ክትዛራረቡ ምስ እትደልዩ ?
- ብዛዕባ ዘገድሰኩም ጉዳይ ምስ ሓደ ኪኢላ ክትዛራረቡን ሓበሬታ ክትረኽቡ ምስ እትደልዩ?
- ውላድኩም አብ ዝኸዶ ቤት ትምህርቲ ዘጋጥሙ ጸገማት ክትዘራረቡን ክትረዳድኡን ምስእትደልዩ?
- ብዛዕባ ውላድኩም ንምዝርራብ ኮነ ሓገዝ ሰብ ሙያ ትምህርቲ ንኽግበረልኩም
- ከተመልክቱ ምስ እትደልዩ? ብዛዕባ ዘለኩም ጸገማት ደገፍ፣ መግለጺ ወይ ከአ ምኽሪ ምስ እትደልዩ?
ብዘይምጥርጣር ንዓና ተወከሱ! ምሳና ተዘራረቡ ንሕናውን ብዝተኻእለና መጠን ክንሕግዘኩም ክንፍትን ኢና። በቲ ንህቦ አገልግሎት እንተዘይ ዓጊብኩም“ውን ንዝምልከቶ ውልቀ ሰብ ወይ ቤት ጽሕፈት ክትውከሱ ትኽእሉ።
ክትረኽቡና ምስ እትድልዩ አድራሻና
ናይ ቀደም ሆስፒታል ፍሪቡርዧ
ዋና መእተዊ
2ይ ደርቢ/ቑጽሪ ቤት ጽሕፈት 213
ፊት ንፊት ሴክረታሪያት
Service des Ecoles
Rue de l’Hôpital 2 1700 Fribourg
scepm [at] ville-fr [.] ch
026 351 73 48


text:
ምዕባለታት ድሕሪ ኣክርያ
ምዕባለታት ድሕሪ ኣክርያ
ካብ ፍሽለት ናብ ፍሽለት ዝሰጋገር ዘሎ ዐቅሊ ጽበታዊ ፈተነ ምጉጅጃል ህዝቢ ኤርትራ መርኣያ ምፍላም ተሪር ተቃውሞ ህዝቢ ኤርትራ ምኻኑ ምንጭታትና ካብ ኣስመራ ይሕብሩ። ህግደፍ ነቲ ካብ ኣኽርያ ዝተፈሓሓመ እምብይታ ሕዝቢ ፈለማ ናይ ሃይማኖታዊ ጥሩፍነት ጠቀነ ክህቦ ፈቲኑ ምስ ፈሸለ ነቲ ስሙር ተቃውሞ ብናይ ብሔር ምጉጅጃል (ናይ ኣክርያ ጉዳይ ናይ ጀበርቲ ዘለዓዓልዋ ናይበይኖም ግዳይ ደኣምበር ናይ ምስልምና ኣይኮነን ብምባል) ብላይ ሜላ ይጥቀም ምህላዉ ብተወሳኺ ይሕብሩ። ከምቲ ኣብ ውሽጢ ኣብ ደገ ዘሎ ኤርትራዊ ድማ ነቲ ተጀሚሩ ዘሎ ተቃውሞ ሰሚሩ ከጓሃህሮ ድማ ምሕጽንታ እቲ ፍትሒ ተሓሪማቶ ዘላ ሃንቀው ዝብል ዘሎ ኣብ ውሽጢ ሃገር ዘሎ ህዝብና ከነመሓላልፍ ድማ ተላብዮምና።
ምስዚ ተኣሳሲሩ ዝመጸና ሓበሬታ ከምዘረድኦ ኣብ መዐስከር ሳዋ ንተዐላሞ ጽኑዕ ክትትል ይግበረሎም ከምዘሎን እቲ ግቡእ ስርዐተ ትምርቲ ንክልተ ኣዋርሕ ተጓናዲቡ ከምዘሎን የመልክት። ተመሃሮን ሞባይል ቴሌፎናቶም ተሓዲጎም ከምዘለውን መምሃራን ሞባይል ሒዞም ካብ ሓደ ቦታ ናብ ካልእ ቦታ ምንቅስቃስ ተኸልኪሎም ኣለው። ሰዐታት እቶእቶ ከምዘሎን ኣብ እዋን ምሸት ምንቅስቃስ ከምዝተኸልከለንውን ይሕብሩ።
ኣብ ዝተፈላለይ ከባቢታት ኤርትራውን ምፍራስ ገዛዊቲ ይቅጽል ከምዘሎ ተስወሳኪ ሓበሪታ ብስእሊ ዝተሰነየ ጭብጢ ተመልከቱ።
ብተወሳኪ ኣብዝተፈላለይ ከባቢታት ኣስመራ ብካብ ኤርትረኣ ወጻኢ ዝሞቱ ደቂ ሃገር ምልክታታት መርኣይ ከምዘይብሉ ንሕብር። ከምዚ ኣብ ስእሊ ትሪኡዎ፡ ወድና ኣብ ሊብያ ምይቱ፤ ጋልና ኣብ ኡጋንዳ ተጎዲኣ ዝብሉ ወረቃቅቲ ኣብ ዝኽድካዩ ኮይኑ። ዓዲ መርድእ ብመርድእ እያ ኮይና ብምባል ህዝቢ የስተንትን ከምዘሎ ንሕብር።
ኣባላት ዓርቢ ሓርነት ካብ ኤርትራ


text:
3. መንፈሳዊ ቃልሲ ኣብ ሕይወት ኣመንቲ
“ብጐይታን ብጽንዓት ኃይሉን በርትዑ። ንፍሕሶ ሰይጣን ተቃዊምኩም ምእንቲ ክትክእሉ ኣጽዋር
ኣምላኽ ብምልኡ ልበሱ…” (ኤፈ 6፡120።
መጽሓፍ ቅዱስ፡ ከምቲ ኣምላኽ ክንኮኖ ዝደልየና ክፉታትን ኣፍቀርትን ሰባት ከይንኸውን፡ ኣብ ሕይወትና ብኣሉታዊ ዝጸልዉናን፡ ነጻ ናይ ምዃን ክእለትና ዘጐድሉልና መንፈሳውያን ሓይልታት ከም ዘለዉ ይነግረና። መጽሓፍ ቅዱስ፡ ንሓይሊ ጸላኢ ክንስዕረሉ ዘኽእለና ስልጣን ከም ዝተወሃብና’ውን የዘክረና። “ነቶም ዚኣምኑ እዚ ምልክት እዚ ኪስዕቦም ኢዩ። ብስመይ ኣጋንንቲ ኼውጽኡ፡ ብሓድሽ ቋንቋ ከኣ ኪዛረቡ፡ ኣትማን ኪኅዙ፡ ዚቀትል እንተ ሰተዩ ከኣ ኣይኪጐድኦምን እዩ፡ ኣእዳዎም ኣብ ሕሙማት ኬንብሩ ንሳቶምውን ኪሓውዩ እዮም” (ማር 16፡17)። ነዚ ንጸላኢ ክንስዕረሉ ዝተዋህበና ስልጣን ብግቡእ ክንጥቀመሉን ክንሰርሓሉን፡ ጥበበናታትን ተብዓትን ክገበረና ንመንፈስ ቅዱስ ንለምኖ።
ኣብ ጉዕዞ ሕይወትካ ብዘይ ምፍላጥ፡ ናብ ጽልዋታት ናይ እዞም መንፈሳውያን ሓይልታት፡ መንፈስካ ከፊትካ ክትከውን ትኽእል። ሕጂ ነዞም ማዕጾታት ትዓጽወሉ ጊዜ ኢዩ። ክንጽሊ ከሎና፡ ገዛእ ርእስና ኣብ ትሕቲ ሓለዋ ኢየሱስ ክንገብርን፡ ኣብ ልዕሊ ዝኾነ ክፋእ ሓይሊ ስልጣን ክህልውና ኣዚዩ ኣገዳሲ ኢዩ። ውዳሴ ሓደ ካብ እቶም ዝበርትዑ ኣጽዋር ኣንጻር ጸላኢ ስለ ዝኾነ፡ እዚ ድሮ ጀሚሩ ኣሎ።
ጸሎት መንፈሳዊ ቃልሲ
ኦ ሰማያዊ ኣቦይ፡ ክውድሰካን ክሰግደልካን ከምልኸካን፡ ኣብ ቅድሜኻ መጺአ ኣሎኹ። ሕይወት ክህበኒ፡ ሓጢኣተይ ክሓድገለይ፡ ኣባል ስድራ-ቤትካን ክገብረኒ፡ ንኢየሱስ ወድኻ ዝሰደድካለይ ኣመስግነካ ኣለኹ። ኣብ መዓልታዊ ሕይወተይ ክመርሓኒ ከጸናንዓኒ ከበርትዓኒ መንፈስ ቅዱስ ዝሰደድካለይ ኣመስግነካ ኣለኹ። ኦ ሰማያዊ ኣቦይ፡ ዕቤትካ ክፈልጥ፡ ግርማኻ ከድንቅ፡ ዓወትካ ክርኢ ኣዒንተይ ክፈተለይ።
ሕይወተይ ኣብ ትሕቲ መስቀል ኢየሱስ ኣንብር ኣለኹ፡ በቲ ምእንቲ ድሕነተይ ዝፈሰሰ ኽቡር ደም ኢየሱስ ሓልወኒ። ሕይወተይ ብብርሃን ክርስቶስ እኸድን ኣሎኹ። ኣብቲ ኣምላኽ ኣብ ሕይወተይ ዝገበሮ ዘሎ ናይ ድሕነትን ቅድስናን ዕቤትን መስርሕ፡ ሓደኳ ጣልቃ ከይኣቱ ብስም ኢየሱስ እኽልክል ኣለኹ።
ተንኮል ሰይጣን ተቃዊመ ምእንቲ ክኽእል፡ ኵሉ ስዒረ ድማ ብዓወት ደው ክብል፡ ኣጽዋር ኣምላኽ ብምልኡ እለብስ ኣሎኹ። ኣብ ሕቋይ ሓቂ ተዓጢቀ፡ ድርዒ፡ ጽድቂ ተኸዲነ ቆይመ ኣሎኹ። ኣብ እግረይ ሳእኒ-ወንጌል ወድየ ይጐዓዝ ኣሎኹ። ነቲ ሃልሃል ዚብል ኩናት ጸላኢ ክዓግት ዋልታ እምነት ሒዘ ኣሎኹ። ኣብ ርእሰይ ቆቡዕ ኣኽሊል ድሕነት ተኸዲነ ኣሎኹ። ኣብ ኢደይ ሰይፊ መንፈስ ቅዱስ፡ ቃል ኣምላኽ ዓቲረ ኣሎኹ (ኤፈ 6፡10-17)።
ኦ ሰማያዊ ኣቦይ፡ ኣብ ሕይወተይ ብዝኾነ መገዲ ሰይጣን ዝቆጻጸሮ ክፍሊ ከይህልወኒ፡ በጃኻ ሓልወኒ። ሰይጣን ዝቆጻጽሮ እንተ ኣልዩ፡ ሕጂ ካብ ስልጣን ሰይጣን ኣሕዲገ፡ ንኣኻ ኣረክቦ ኣለኹ። ኣብ ሕይወተይ ንስኻ ክበር፡ ንስኻ ንገስ። ሕይወተይ ናትካ ኢዩ፡ ካባኻ ኢየ ተቀቢለዮ፡ ሕጂ ድማ ንኣኻ ኣረክቦ ኣሎኹ። ኦ ኢየሱስ፡ ንስኻ ምእንቲ ክትቆጻጸሮ ኣብ ትሕቲ ጐይትነትካ ኣረክቦ ኣሎኹ።
ኦ እግ-ሔር ኣቦይ፡ ዙርያይ ኵሉ ንስኻ ተቆጻጸሮ። ኣብ ኣየር፡ ኣብ ሓዊ፡ ኣብ ማይ፡ ኣብ ምድሪ ዘለዉ መናፍቲ ኵሎም ካባይ ኣርሕቆም። ዙርያይ ብምልኡ ብክቡር ደም ኢየሱስ ሕጸረለይ። ኵሉ ሓይሊ ሰይጣን፡ ኵሉ ተንኮላቱን ብስም ኢየሱስ ካባይን ካብ ኵሉ ከባቢየይ ቀንጥጦ። ኦ መንፈስ ቅዱስ፡ መንፈስ ኣቦን መንፈስ ወልድን፡ ከባቢየይ ኵሉ፡ ኣብ ኣየር፡ ኣብ ሃዋሁ፡ ኣብ ማይ፡ ኣብ ምድሪ ንስኻ ምልኣዮ። ብስም ኢየሱስ ነዛ ዘሎኹዋ ቦታን፡ ኣብ’ዛ ቦታ እዚኣ ዘሎናን፡ ንስድራ-ቤተይን፡ ኣዝማደይን ኣዕሩኽተይን፡ ንኵሉ ዘሎኒን ዝውንኖን ንስኻ ተቆጻጸሮን። ኦ እግ-ሔር ኣቦይ፡ ካብ ዝኾኑ ረቀቅቲ ምድራውያንን ሰማያውያን መናፍቲ፡
ብስም ኢየሱስ ሓልወኒ።
ብስም ኢየሱስ ንኵሉ ተንኮላትን ምስሕሓት ሰይጣን እኽሕድ ኣሎኹ። ሰይጣን ኣብ ልዕሌይ ዝኾነ ሓይልን ሰልጣን ከም ዘይቢሉ እእውጅ ኣሎኹ። ንሰይጣንን ንኵሉ ስርሓቱን ንኵሉ ኮንቱ ተስፋታቱን እነጽግ ኣሎኹ።
ሰማያዊ ኣቦይ፡ ምስ ኢየሱስ ዝጻረር ሓይልን መንፈስን ዝጸዋዕናሉ፡ ምእንቲ ገዛእ ርእሰይን፡ ኣዕሩኽተይን፡ ቤተ-ሰበይን ምሕረት እልምን ኣለኹ። ኵሉ ዓይነት ጥንቆላን፡ ሕቡእ ስርሓት መናፍስትን፡ ኵሉ ዓይነት ኣምልኾ ጣዖትን እኽሕድ ኣለኹ። ኦ ኣምላኸይ ካባኻ ወጻኢ፡ ንኣኻ ክብሪ ዘይህብ ኵሉ ዓይነት ስግደትን ኣምልኾን እኽሕድ። ኣብ ልዕለይን፡ ኣብ ስድራይን ኣዕሩኽተይን ዝተባህል ኵሉ ዓይነት መርገም ሕጂ ብስም ኢየሱስ ይሰብሮ ኣሎኹ።
ኦ እግ-ሔር ኣቦይ፡ ብስም ኢየሱስ ወድኻ፡ መንፈስ ቁጥዓን ባእስን፡ መንፈስ ቂምታን ጽልእን፡ መንፈስ ፍርሕን ምጥርጣን፡ መንፈስ ስቃይን ሕማምን ካባይን፡ ካብ ፈተውተይን ኣዝማደይን ኣርሕቀለይ። ጐይታይ ኢየሱስ፡ ንፍርሒ ብፍቅሪ ክትክኦ፡ ፍቅርኻ ምልኣኒ። ንድኻምነተይ ብሓይሊ ክትክኦ፡ ሓይሊ ሃበኒ። ንድንቁርና ብፍልጠትን ጥበብን ክትክኦ፡ ፍልጠትን ጥበብን ለግሰለይ። ንሕማምን ስቃይን ብጥዕናን ደስታን ክትክኦ፡ ጥዕናን ደስታን ሃበኒ።
እግ-ሔር ኣቦይ፡ በቲ ዘፍቅረኒ ክርስቶስ ኢየሱስ፡ ኣብ ልዕሊ ሞት ኮነ ሕይወት፣ ኣብ ልዕሊ መለእኽቲ ኮኑ ገዛእቲ፤ ኣብ ልዕሊ ዘሎ ይኹን ዚመጽእ፡ ኣብ ላዕለዎይ ኮነ ታሕተዋይ፡ ኣብ ልዕሊ መከራን ጸበባን፡ ኣብ ልዕሊ ስደትን ጥሜትን፡ ኣብ ልዕሊ ዕርቃንን ድንገትን ሞትን፡ ዓወት ሂብካኒ፡ ካብ እቶም ዝሰዓሩ ዝበለጸ ስለ ዝገብርካኒ ብኵሉ ሓይለን ልበይን ነፍሰይን ኣመስግነካ ኣሎኹ (ሮማ፡ 8፡35-39)።
ኦ እግ-ሔር ኣቦና፡ ውዳሴን ግርማን፡ ጥበብን ምስጋናን፡ ክብርን ሥልጣንን ኃይልን ሕጅን ንዘለዓለምን ንኣኻ ይኹን ። ኣሜን።
መንፈሳዊ ቃልሲ ዝገልጹ፡ ጥቅስታት
“ለይቲ ኃሊፋ መዓልቲ ቀሪባ እያ። ስለዚ ግብሪ ጸልማት ካባና ደርቢና ኣጽዋር ብርሃን ንልበስ። ብጓይላን ስኽራንን፡ ብምንዝርናን ዕብዳንን፡ ብባእስን ቅንኣትን ዘይኮነ፡ ከም ብመዓልቲ ብቅንዕና ንንበር። ንጐይታ ኢየሱስ ክርስቶስ ደኣ ልበስዎ እምበር፡ ንዊንታ ሥጋኹም ከተርውዩ ኢልኩም ኣይትሕሰቡ” (ሮማ 13፡12)
“ሓቂ ብምዝራብ፡ ብሓይሊ ኣምላኽ፡ ኣጽዋር ጽድቂ ብየማንን ብጸጋምን ብሓዝ” (2ቆር 6፡7)። -“ንሕና ግና ደቂ መዓልቲ ስለ ዝኾና፡ እምነትን ፍቅርን ከም ድርዒ ለቢስና፡ ናይ ድሕነት ተስፋ ከኣ ከም ቁራዕ ርእሲ ደፊእና፡ ገዛእ ርእስና ብምግታእ ንንበር” (1ተሰ 5፡8)
“ኣቱም ደቀይ፡ ንስኻትኩም ካብ ኣምላኽ ኢኹም። ካብቲ ኣብ ዓለም ዘሎ መንፈስ፡ እቲ ኣባኻትኩም ዘሎ መንፈስ ዚዓቢ ስለ ዝኾነ፡ ንስኻትኩም ነቶም ሓሰውቲ ነቢያት ስዒርኩምዎም ኢኹም” (1ዮሓ 4፡ 4)
“ንኵሉ መርምርዎ፡ ነቲ ሠናይ ኃዝዎ። ካብ ክፋእ ዘበለ ኵሉ ርሓቁ” (1ተሰ 5፡ 21-22)።
“እቲ ገዛኢ እዛ ዓለም እዚኣ ዝኾነ ሰይጣን፡ ብርሃን ወንጌል ምእንቲ ከይርእዩ ንልቢ እቶም ዘይኣምኑ ደፈኖ። እዚ ብርሃንዚ ከኣ ኽብሪ ናይቲ ኣርኣያ ኣምላኽ ዝኾነ ክርስቶስ ኢዩ” (2ቆሮ 4፡4)።
“ብናይ ዓለም ክፋእ መገዲ ትነብሩ ነበርኩም፡ ነቲ ሕጂ ነቶም ንእግ-ሔር ዘይእዘዙ ሰባት ዚመልኽ ርኹስ መንፈስ ሓለቃ ገዛእቲ ኣየር ትእዘዙ ነበርኩም” (ኤፈ 2፡2)።
“ንኣይ ብምእማን ከኣ ኅድገት ሓጢኣት ኪርኽቡ፡ ምስቶም ብእምነት ዝተቀደሱ ከኣ ርስቲ ኪቅበሉ፡ ካብ ጸልማት ናብ ብርሃን፡ ካብ ስልጣን ሰይጣንውን ናብ ኣምላኽ ኪምለሱ ኣዕይንቶም ክትከፍተሎም እልእከካ ኣሎኹ” (ግሓ 26፡18)።
“ናይቲ ሕጊ ዘይቢሉ ምምጻእ በቲ ሰይጣን ዚዓዮ ኵሉ ናይ ሓይልን ሓሳዊ ትእምርትን ተኣምራትን ዝተሰነየ ኪኸውን ኢዩ” (2ተሰ 2፡9)።
“እቲ ወዲ ኪቀርብ ከሎ፡ እቲ ጋኔን ኣብ ምድሪ ጻሕ ኣቢሉ ኣንገርገሮ፡ ኢየሱስ ግና ነቲ ርኹስ መንፈስ ገሠጾ። ነቲ ቆልዓ ኣሕውዩ ከኣ ነቦኡ ሃቦ” (ሉቃ 9፡42)።
“ዲያብሎስ፡ እቲ መጻርርትኹም ዚውሕጦ ደልዩ ከም ዚጓዝም ኣንበሳ ይዘውር ኣሎ እሞ ተጠንቀቁ፡ ንቅሑ። ኣብ እምነት ጸኒዕኩም ተቃወምዎ፡ ምኽንያቱ ነቶም ኣብ ምሉእ ዓለም ዘለዉ ኣኅዋትኩምውን እዚ መከራ እዚ ይበጽሖም ከም ዘሎ ትፈልጡ ኢኹም” (1ጴጥ 5፡8-9)።
“ንድያብሎስ ከኣ መገዲ ኣይትሃብዎ” (ኤፈ 4፡27)።
“ንተጻረርትና ብኣኻ ኢና እነውድቆም፡ንተቃወምትናውን ብስምካ ኢና እንረግጾም” (መዝ 44፡5)።
“እንሆ ተመንን ዕንቂርቢትን ኵሉ ኃይሊ ጸላኢ ክትረግጹ ሥልጣን ሂበኩም ኣሎኹ፡ ዚጐድኣኩም ከኣ ከቶ የልቦን” (ሉቃ 10፡19)።
“እምበኣር ኣብ ልዕሊ እዚ ኵሉ በቲ ዘፍቅረና ክርስቶስ ዓወት ብምርካብ ካብቶም ዝሰዓሩ ኣዚና ንበልጽ ኢና” (ሮማ 8፡37)።
“ንዓለም ዝስዕራ መን ኢዩ? እቲ ኢየሱስ ወዲ ኣምላኽ ከም ዝኾነ ዚኣምንዶ ኣይኮነን?” (1ዮሓ 5፡5)።


text:
ኤርትራ ናብ ኣል-ሸባብ ብነፈርቲ ኣፅዋር ኣቀቢላ ዝብል ዘይተረጋገፀ ሓበሬታ ዝሓለፈ ሰሙን ከምዝተፈነወ ዝዝከር‘ዩ።ብመሰረት‘ዚ ምንስቲር ወፃኢ ኬንያ ንኣብ ኬንያ ኣምባሳደር ኤርትራ ፀዊዖም ከምዘዘራረቡ‘ውን ተገሊፁ ነይሩ።ተወሳኺ መብርሂ ንምርካብ በትረ ስልጣን ንኣምባሳደር በየነ ርእሶም ኣዘራሪቡ ዘዳለዎ ሪፖርት ኣሎ።
ኣምባሳደር በየነ ኣብ ዘረብኡ፣ምንስቲር ወፃኢ ኬንያ ሞሰስ ዋታንጉላ ኤርትራ ብዛዕባ‘ቲ ዝዝረበሉ ዘሎ ፅዕነት ኣፅዋር ናብ ኣል-ሸባብ ዘእምን መልሲ እንተዘይሂባትሉ ንዘሎ ዲፕሎማስያዊ ርክብ ዳግም ክንግምሞን ክሳብ ምቁራፅ ዲፕሎማስያዊ ርክብ ክንበፅሕ ንኽእል ኢና ኣይበሉን ይብል።
ብዘይካ‘ዚ ከም ኤርትራ ዝኣምሰላ ሃገራት፣ነቲ ብዝረቀቀ ሳተላይት ሓለዋ ዝግበረሉ ዞባ ብስውር ሓሊፋ ናብ ሶማልያ ብነፋሪት ክተስግር ዓቅሚ የብላን ይብል።
ናይ‘ቲ ንሱ ”ጠቀነ” ዝበሎ ክሲ መንግስቲ ኬንያ ድማ ኢትዮዽያ ምኻና ይገልፅ።


text:
ማህጸን ኣደ ጉራምራ ክበሃል ሓቂ እዩ። እዛ ዓድናስ፡ ብዙሕ ዝባህሪኦም ውሉድ ኣለዉዋ፤ እንኪዓብዩ መልክዖም እንዳቐየሩ ይኸዱ። ገሊኦም ሕንጻይ ፡ገለ መፍለስ ይኾኑ፤ ገለ በጊዕ ገለ ድማ ወኻርያ ይኾኑ። አንተ ህበይ’ኳ – ጌጋ ይኽላኣለይ እምበር- ሓደ ጥራይ’ዩ። መብዛሕትኦም ግን ኣናብስ’ዮም – ሽሕኳ ከም ነፋሒቶ ንግዚኡ ተመሳሲሎም እንተለዉ። ገለስ ይንዕቆም’ኳ። ቀሪቡ ንዝረኣዮም፡ ምስጢሮም ንዝተረድኤ፡ ክሳዕ ዝደልዉ ኣድብዮም’ዮም ዘሎዉ። እዚኦም ኣይነዓቑን’ዮም። ዝነዓቑስ ከም እኒ፡ ወኻሩ፡ ቑርዲድ፡ መፋልስ ዝኣመሰሉ እዮም።
ሕንጻይ መደንገጽ’ዩ፡ እንተ መፍለስ’ሞ ሓደገኛ’ዩ፡ ከይዘጋግለካ ድማ ክትጥንቀቅ እዩ ዝግባእ። መፍለስ ካብቶም ሕሱማት ኣራዊት’ዩ፡ ዓሌቱ ምስዝጽብጸብ መቕረባኡ ድቢ እዩ። ዕድል ‘ተረኺቡ መፍለስ ይትርትረካ፡ መፍለስ ሒንዳ የብሉን።
ካብ መፍለስ ዘይፍለዩ ሰባት እውን ኣሎዉ፤ አረ ገሊኦምሲ ይገዱ’ኳ ይኾኑ፡ ኣብ ቅድሚኦም እንተጸናሕካ፡ ጢሒሮምኻ ኪኸዱ እዮም ዚደልዩ።
ልክዕ ከምቲ መፍለስ ብዘይንሕስያ ንግራሁን ሕርሻታትን ዜብርስ: ንሶም ከኣ ልክዕ ከምኡ ንዝረኸብዎ ኣየናሕስዩን። ገዛእ ህዝቦም’ኳ እንተኾነ ኣይግድሶምን፡ ንሓዎም ወዲ ሓዎም ከይተረፈውን፡ ብረብሓኦም እንተመጾም ኣየናሕስይሉን እዮም። ነዚ እዩ ኣቦታት ክምስሉ “መፍለስ ኦም ‘ተደየበስ ምሳር ተማላእ” ዝብሉ- ክትጥንቀቕ ከምዘሎካ ከዘኻኽሩ። መፍለስ ብኸብዱ ዝመጾ ኣይፈቱን’ዩ። መፍለስ ኣጽኒዑ ዝሕዞ ዓላማ የብሉን- ብዘይካ ኸብዱ። ዝነገሰ ንጉሱ፡ ዝበረቐት ጸሓይ ጸሓዩ። ሓንሳብ ቅዱስ ጽሑፍ ይጠቅስ፡ ሓንሳብ የጉባዕብዕ፡ ሓንሳብ ይቃወም ሓንሳብ ይድግፍ። ናይ ሂወቱ መምርሒ፡ “ብዘበን ውርውራ፡ [ከብድኻ] ኣይተዕብራ!” እዩ።
ትብዓት፡ ንመፍለስ ኣይበዓልቲ ለይቱን እያ። መብዛሕትኡ ጊዜ፡ ‘ኣብ ክንዲ ኻልእ’ ወይ ‘ንወለዶ’ ዝበሃል ነገር ኣይርድኦን’ዩ። መስዋእቲ’ሞ ኣይሓስቦን’ዩ፡ መምሎቒ ምኽንያት ድማ ኣይስእንን። ገለ እዋን ይሕባእ፡ ካልእ ጊዜ ይሃድም፤ እንተ ወሽለኽለኽ ኢሉ፡ እንተ ብሕቡእ ተወዲቡ፡ ብጻዩ ኣግዲዑ ወይ ኣሕሊፉ ሂቡ፡ ናብ ስልጣን ዝድይብ ግን መፍለስ እዩ። ካብ በዓል ጣፍሲ በዓል ኣፍ!
ንመፍለስ፡ ኪዳን፡ ኣሚን፡ ዘመድ፡ ህዝቢ፡ ሃገር፡ ንመገባብሮ ግላዊ ረብሓኡ ዝቖመ ኾይኑ’ዩ ዝስምዖ። ኩሉ ድሕሪ ኸብዱ’ዩ ንመፍለስ። ካብ ከብዱ ወጻኢ፡ ኪዳን የለ፡ ዘመድ የለ፡ ህዝቢ የለ፡ ሃገር የለ። ብሓጺሩ፡ ንመፍለስ፡ ከብዱ’ዩ ኣምላኹ።
መንእሰይ ሃገረይ፡ ካብዚ ቀታሊ ፍልስፍና’ዚ ትመሃሮ ብዙሕ ነገር የሎን። ጠሎም ኣይልከየና፡ ሓድጎም ይመንቆስ።
ነዞም ከምዚ ዝበሉ ዓሌት መፋልስ ናብ ውኖኦም ክትመልሶም ወይ ክትነቕሎም ቀሊል ኣይኮነን፡ ግን ዘይክኣል ጌርና ኣይንውሰዶ። ዘይክኣል ነገር የሎን። ይክኣል’ዩ። ዘሊልካ ኣይትኣትዎን፡ መጽናዕቲ የድሊ፡ ጥንቃቐ የድሊ፡ ልቦና የድሊ፡ ጥበብ የድሊ፡ ልዕሊ ኹሉ ዓቕሊን ትዕግስቲን የድሊ። ታህዋኽ፡ የጉድል’ምበር ኣይውስኽን፡ ኩሉ ይብጻሕ’ዩ። “እግዚኣብሔር ንኹሉ ኣብ ጊዜኡ ጽቡቕ ገበሮ” ዝብል ምህሮ ኣይንረስዕ። ኣምላኽ ወገን እቶም ንፍትሒ ዚጸምኡ እዩ፤ ሓንትስ፡ ብጽኑዕ ግናኸ ሰናይ ዕላማ ንበገስ።
ኣይንጠራጠር፡ መፍለስ ዘመድ ከብዱ እዩ። ገዚፍ ከብዲ’ለዎ፡ ልቦና ምስትውዓል ግና ኣይተዓደለን፡ ኣብ ኣካላቱ ዘሎዉ ኩሎም ጭዋዳታት ኣብ ምምእራርን ምሕቃቕን መግቢ እዮም ዝዋፈሩ፡ ኣርሒቑ ኣይርእይን፡ ሕልናኡ ኣይዃኽዮን፡ ኣዚሩ ኣይሓስብን – ርእሱ ባዶ’ዩ። ኣብ መወዳእታ’ውን ጥፍኣት ብኡኡ እዩ ዝመጾ። እንዳቛረፈ ናብ ማሕረዲ ይኣቱ።
ይንዋሕ ይሕጸር፡ ካብቲ ብኸብዱ ዝግዛእ መፍለስ፡ ብኣእምሮኡ ዚሓስብ፡ ንሕልናኡ ድማ ዝግዛእ ሰብ ይኸብር፡ ይስዕር ድማ።
ስለዚ እቲ ዘመድ ከብዱ መፍለስ፡ ብዛዕባ እቶም ቅድሚኡ ዝነበሩ፡ ብሰሪ ኸብዶም ድማ ናብ ማሕረዲ ዘምርሑ መፋልስ ክንገሮ ይግባእ። መፈጸምታ እዚ መገዱ ፈሊጡ ኪፈርህ ይግባእ።
ኦ መፍለስ፡ ነባሪ ስርዓት ወይ ነባሪ መንግስቲ የለን እሞ፡ ካብ ብኸብድኻ ንሕልናኻ ትሸይጥ፡ ነታ ሓቂ ደው በል። እቲምንታይሲ፡ እቲ ንርእሱ (ብኸብዱ) ዝሓብኣ ንሱ እዩ እቲ ዘጥፍኣ። እቲ ንርእሱ ምእንቲ ክቡር ዕላማ ዚህባ ግና፡ ንሱ ኪረኽባ እዩ።
ንመፍለስ ኣንበሳን ነብሪ ጫካን ይሕንሕኑልካ’ሎዉ በልዎ።
ብፈቃደ ደራሲ ዝተሓትመ
Image courtesy of Magda Ehlers


text:
A Modern Tigrinya language dictionary for young children: 0 to 9 years old. Look up simple Tigrinya language words and translate between Tigrinya - English, today.
- Support the addition of palm to the Modern Tigrinya Dictionary: help@kasahorow.org.
- Register free with your email to receive a Word of the Day in English, or Tigrinya
Tigrinya Word of the Day: Register free
Latest: Amharic _ ademe area ayoyo braid clarion clear croissant cucumber dice dignify dignity done eaten essay fast few garlic happy birthday hug introduction jackal kotab konoret kotab somanet larva loiset malik nowadays okra palm pea perm protective quake scanner seldomly soil sometimes tadpole text trillion was which x y ሀደሰው ሂሊየም ሄሊኮፕተር ህማም ህፃን ሆቴል ሆነ ለሚን ለቀቀች ሊላ ልጩት ሎሚ ሓረየ ሓሪሽ ሓርገዕ ሓሰኻ ሓሳማ ሓቖፈ ሓተመ ሓተተ ሓወሰ ሓዊለይቶ ሓጋዚ ሓጋይ ሕፍረት መልሓስ መልዓሊት መሐበሻ መሓረ መሕዘሊ መስጊድ መንእሰይ መንኵብ መንደቕ መከራ መዓኮር መዕረፍ ኣጋይሽ መዘግየት መዝሓሊ መደበር መደብ መደንደል መደገፍ መድፍዕ መጋዝ መጠቂሚ መጥፎምግባር መጸ መጽሐፍ መጽዮም ማለት ማስታወቂያ ማን ማዕበል ማይ ማይ ወቕዐ ምሉእ ምልክት ምሕሳብ ምስ ምስላ ምስባር ምስጋናዘይብሉ ምንባር ምክትልፕሬዝዳንት ምዕባለ ምግቢ ሞተር ሞተር ብሽክለታ ረኣየ ረከበ ረፋዕ ሩዝ ሩፑብሊክ ራም ርሳዐ ሮኬት ሰለስተ ሰላጣ ሰልፈር ሰሓበ ሰርሐ ሰብኣዊ ሰዓትኢድ ሰፊሕ ስሱዕ ስቱድዮ ስኮትላንድ ስግኣት ስፖርተኛ ሶፋ ሸየጠ ሽኰር ሽጉርቲ ቀይሕ ሽግር ቀረበ ቀውዒ ቀጠልያ ቀጽሪ ቁመት ቃል ቅርኒብዓይኒ ቆጽሊ ቈረጸ ቐመጠ በጀት ቡርኪናፋሶ ባባኹም ቤተማሕቡስ ቤት ሕክምና ቤት መቕደስ ቤት መግቢ ቤት ዕዮ ብረታዊ ነጋሪት ብራሃን ብርኪኢዩ ብኣጋኡ ብዕልግና ቪዲዩ ተራኪቡ ተራኸበኝ ተሽከርካሪ፣ ተኸላኸ ተዛወረ ተደናቀፈች ት ትእዛዝ ነጂ ናቱ ናትኻ ንሳ ንስሪ ንእሽተይ ንጉሳዊ አለወ አሜሪካዊ አሳዘነኝ አስነጠሰ አተም አታሚ አነይ አዉሮፕላን አዉስትራሊያ አዕበየ አፍሪቃ አፍሪካዊ አፕሪል ኢሉ ኢድ ኣሞራ ኣስርትሓደ ኣቕሓ ኣብዚ ኣነ ኣንበሳ ኣካል ኣጣበቐ ኤሊ እስታዲዮም እቲ እታ እዋን ኦገስት ከሀነ ከልቢ ከመይ ኣለኻ ከመይ ውዒልካ ኩዕሶ ኪቦርድ ካብ ኬሚስትሪ ክልተ ክረምቲ ክብረትይሃበለይ ኮላነት ኮከናት ወተሃደር ወገደ ወጣት ወፂኡ ውቅያኖስ ዓርቢ ዓሳ ዓሳኣንበሪ ዓወት ዕለት ዘራፍ ዘይቲ ዙፋን ዩኒቨርሲቲ ዩናይትድስቴትስኦፍአሜሪካ ያልተለመደ ይቅሬታ ደሓን ኩን ዲሴምበር ድልዊ ድስቲ ድቢ ድንግል ድኳን ጁባ ጃርት ጃንዎሪ ገሃነም ገንዘብ ገዓት ጉፅዞ ጋዜጣ ግብ ግና ግናይ ግዝኣት ጎቦ ጓሂ ጓልንጉስ ጣሊያን ጥርሙዝ ጥፍር ጨው ጩኸት ጫረተ ጫካ ጸባ ጸውዕ ጽልግልግ ጽቡቅ ጽድያ ፊልም ፋጸየ ፌቡራሪ ፍሕኛ ፍራሽ ፍሽኸታ ፕላስቲክ ፕላነት ፖለቲካ ∅ .
Greetings: ሃሎው ኣይኾነን ከመይ ኣለኻ ክብረትይሃበለይ ይቅሬታ ደሓን ኩን .


text:
ስለ ዝዀንናዶ፡ ስለ ዝተባሃልና!?
ብ ኤርምያስ ሰሎሞን
መንእሰይ ክኾኖን ክገብሮን ዝግብኦ መን ይነግሮ? ንመንእሰይ ዘሎዎ ዕቝር ጸዓትከ መን ይሕብሮ!? መንእሰያት ክንኰኖን ክንገብሮን ዝግብኣና ካብ እንመዓድ’ ኣብ ገሊኡ’ውን መዘኻኸሪታት ካብ ዝበዝሓና ብዙሕ ዓመታት ሓሊፉ ኣሎ። ንመንእሰይ ማዕዳ እንተ ኣብዚሕካሉ፡ ኣብ ተግባራቱ ስክፍታ ከም ዘሎካ ዘመልክት እዩ።
መንእሰይ ንኸይጋገ ኣመና ተጠንቅቖ እንተዄንካ፡ ንኸይመሃር ኢኻ ትዓግቶ ዘለኻ። ክኸዶ ዝግብኦ መገዲ ብቐጻሊ ትሕብሮ እንተዄንካ እውን ናቱ መገዲ ንኸይፈጥር ተሸግሮ ኣሎኻ ማለት’ዩ እንተበልና ምግናን ኣይኰነን። ብሓጺሩ፡ መንእሰይ ዝጐዓዝ ጥራይ ዘይኰነ፡ ባዕሉ መገዲ ዝፈጥርን ኣብ ልሙድ ነገራት ምቕጻል ኣመና ዝስልችዎን በዓል ውዑይ ዕድመ እዩ።
መንእሰይ ካብቲ ክገብሮ ዘይክእል ነገራት፡ እቲ ክዓምሞ ዝኽእል ነገራት ኣመና ስለ ዝበዝሕ፡ኣንፈት ደኣ ትሕብሮ እምበር፡ ኣይተሰንዮን ኢኻ፤ኣይተሳልዮን’ውን ኢኻ። ንመንእሰይ ብድላይካ ዓይኒ ጠምቶ፡ ባህርይኡ ክትቅይሮ ኣመና ከቢድ’ዩ።
ምኽንያቱ፡ ካብቲ ብኸባቢኡ ዝጽለዎ፡ እቲ ባህርይ ዝዓደሎ ባህርያት ስለ ዝዓዝዝ። ከም መንእሰይ ዝተሓላለኸ ባህሪ ዘሎዎ የልቦን። እቲ ሓድሽ ነገር ናይ ምንዳይ ሸውሃቱ ኣመና ገዚ ስለ ዝዀነ፡ ጠጥዑዩ ወይ’ውን ሐሕማቑ መሪጽካ ክትመልኦ ዝከኣል ኣይኰነን። ሓያል ዝዀነ ናይ ባዕሉምርጫ ናይ ምውሳድ ዓቕሚ ኣሎዎ።
ቃልሲ ህዝቢ ኤርትራ’ኮ ብዙሕ ሓድሽ ነገራት ዝኸሰተ ወይ ዘምጽአ ኢልካ ዝግለጽ፡ ቀሊል እካበ ናይ ፍጻመታት ኣይነበረን። ብቐንዱ ‘ኤርትራ’ እትብሃል ሕልሚ ኤርትራውያን ዝፈጠረ ድንቂ ቃልሲ እዩ።
እዚ ቓልሲ’ዚ ቃልሲ መንእሰያትዶ ኣይኰነን ነይሩ!? ቃልሲ ስምዒታውያን መንእሰያት እኳ ደኣ!ኩሉ ንቓልሲ ዝወፈረ መንእሰይ፡ ምረት ባርነትን ባህጊ ናጽነትን ነይሩዎ እዩ። ብኸመይ ከም ዝትግበር ግና ጽጹይ ሓበሬታን ንጹር መገዲን ነይሩዎ ክንብል ኣይንኽእልን ኢና። ሓንቲ፡ ኩሉ ኣሚኑዝወፈረላ ዕላማ፡ መስዋእቲ ንሓርነት ከም ዘምጽእ እዩ። ካልእ ኩሉ ነገር ድሕሪ’ዚ እዩ ሰሪዑዎ።
ኣብ ገድሊ ግና እቲ ሓርነት ዝኸልኦ ‘ሓደ ጸላኢ’ ጥራይ ኣይኰነን ጸኒሑዎ። እልቢ ዘይብሎም ምስ ግዜ ዝበሰሉ ስነ-ሓሳባት፡ ምጽባብ ፍልልይ ኣረኣእያታት፡ ረቀቕትን ዝጭበጡን ብድሆታት ወዘተ.እቲ ናይ ሽዑ መንእሰይ ወለዶ፡ ነዞም ኩሎም ብድሆታት ንኸማእዝን ዝሓለፎም ጉዕዞታት፡ እንሆ ክሳዕ ሕጂ መሪሕ ኰይኖም የካይዱዎ።
ቀጥ ኢሉ የማነ-ጸጋም ከይበለ ኣጽኒዑ ዝሓዞም መትከላት ነይሮምዎ።ምስ ግዜ እናተዓጻጸፈ ዝሰገሮም ብድሆታት’ውን ኣጋጢሞሞ እዮም።ነዚ ኹሉ ዝገበሩ ግና ናይ ሎሚ ኣቦታት ናይ ሽዑ ድማ መንእሰያት እምበር፡ ብዕድመ፡ ብትምህርቲ ወይ ብተመኵሮ እምብዛ ዝበሰሉ ሰባት ኣይነበሩን። ኣብ ቃልሲ ንናጽነት ዝተጠርየ ተመኵሮ፡ ቀሊል እንተ ዝነብር፡ ኤርትራ ክሳዕ ሕጂ ኣምበይምሃለወትን።
ነቶም ሽዑ ታሪኽ ዝሰርሑ መንእሰያት፡ ኣቦታቶም ወይ ኣያታቶም ጸልዮሞምን ኣንቂሖሞምን ከም ዝዀኑ ዘጠራጥር ኣይኰነን። ግና ኸኣ ብኢደ-እግሮም ሒዞም እዚ ‘ቅኑዕ’ እዚ ድማ ‘ጌጋ’ ኢሎም “ ሁ” ናይ ቃልሲ ኣይመሃሩዎምን። መንእሰያት ሓምሳታት-ስሳታት ኣብ ምምእዛን ቃልሲን ምምጻእ ናጽነትን መራሕትን ተግበርትን ምንባሮም መን ይስሕቶ!? እዞም ናይ ሽዑ መንእሰያት ናይ ሎሚ ድማ ኣያታትን ኣቦታትን፡ነዚ ናይ ሎሚ መንእሰይ ከመይ ይርእዪዎ ዝብል ሕቶ’ስከ ነውግዓሉ።
ኣብ ቃልሲ ልኡላውነት ዝተፈተነ ውላድ ሳዋ፡ ኣብ ድሕነት ሃገር ዝገበሮን ዝገብሮ ዘሎን ዘዛርብ ኣይኰነን። ምኽንያቱ፡ እዚ ጉዳይ ኣብ ዋጋ ዕዳጋ ዝኣቱን ዝንጥል ኣቢልካ እትካትዓሉን ዓውዲ ኣይኰነን።
ኣብቲ ኻልእ ገጽ ናይ ልምዓት ግና ተራኡ ኣብ ምፍጣር ስራሕ፡ምምእዛን ዕዮታት፡ ኣብ ምምራሕን ምውጣንን እስከ ብዘይቃልዓለም ነውግዓሉ። ሓቂ’ዩ ጅሆ ክሕዘና ዝተወጠና ጉዳይ ዶብን ንዕኡ ስዒቡ ዝመጸ ቀጻሊ ተጻብኦታትን፡ ዋላ’ኳ ኣሉታዊ ጽልዋኡ ዝከሓድ እንተ ዘይኰነ፡ ኢደ-እግርና ጠሚሩ ኰፍ ከም ዘየበልና ግና ርዱእ’ዩ።
ንሕና ናይ ሎሚ መንእሰያት፡ እንጻወተሉ ሜዳ፡ ማዕዳ፡መምርሒታት ብሓጺሩ ኣልያታት ይበዝሖ ኣሎ፡ ብዘይ ቃልዓለም።ክንትንክፎን ኣብ ዋጋ ዕዳጋ ክነእትዎን ዘይግብኣና ጉዳያት፡‘ጉዳይ ሃገር እምበር ጉዳይ መንእሰይ ጥራይ ስለ ዘይኰነ’፡ ኣብኡዘረባ የብልናን።
እዛ ጉዳይዶ ቁሩብ ስክፍ ኢለ ሒዘያ ሓቀይ!ተሰኪፈ ኣይኰንኩን። እንታይ ደኣ፡ መንእሰያት ብሓቂ እንፍተነሉ ጸላዊ ዓውድታት ይውሕደና ኣሎ ክንብል ከሎና፡ገለ ጉዳያት ብውህሉል ተመኵሮ ‘ጥራይ’ ዝተሓዙን ዝምእዘኑን ከም ዘለዉ ዘንጊዐ ኣይኰንኩን። ብሓፈሻ ግና ደረት ብዘሎዎ መገዲ፡ ብቑዕ ፈተነታት (Exercises) የድልየና ኣሎ ኢለ እየ ዝምጕት ዘለኹ።
“መንእሰይ፡ ጸዓት ዘላቒ ዕብየት!” ዝብል ጭርሖ ፈስቲቫል ሎሚ-ቕነ እዩ ናብዚ ዛዕባ ኣእትዩና። መንእሰይ ኩሉ’ዩ። ጸዓት እዩ፥ ሞተረ እዩ፥ ስቴርሶ እዩ፥ መሕነን እዩ፥ ወዘተ. እዚ ቀዲምና ዝጠቐስናዮ ነጥብታት፡ ንመንእሰይ ጠቕሊልካ ኢድካ ከተእትወሉ ዘይግብኣካ ፍጡር’ዩ ከስምዕ ይኽእል’ዩ።
ከምኡ ማለትና ግና ኣይኰነን። ከመይ ጌርናኸ’ሞ ከምኡ ክንብልን ክንሓስብን!? እንታይ ደኣ? መንእሰይ ምእላይ ይደሊ ብኻልእ ጽልዋታት ካብ ቀንዲ ሓዲድ ንኸይእለ። ግና ሓንቲ መገዲ ከም ዘላ ጥራይ ኣይኰንካን እትሕብሮ። ኣንፈት’ሞ ትህቦ ብዙሕ መገድታት ናይ ምፍጣር ባህርያት ኣሎዎ። ብፍላይ ኣብዚ ምዕቡል እዋን፡ ቴክኖሎጂን ሓበሬታን ካብ ማንም ንላዕሊ ንመንእሰይ ስለ ዝቐርቦ፡ ተመኵሮ ኻልኦት ኣብ ምዕባለ እናወሰደ ምስ ኩነታቱ ድማ እናኣዛመደ ተኣምር ክሰርሕ ዘይእግሞ ፍጡር’ዩ።
እዚ ጉዳይ ምስ ስልጣን ወይ ሓላፍነት ጥራይ ኣተሓሒዝና ክንርእዮ የብልናን። እንታይ ደኣ ብቐንዱ፡ ራእዪ ዘሎዎም መንእሰያት ምፍጣርን ነዚ ራእይታት ዘተግብሩ ድማ ምዅስኳስን ማለትና እዩ። ምኽንያቱ፡ ኩሉ ሰብ ዓቕሙን ኣበርክቶኡን ሓደ ስለ ዘይኰነ፡ ገሊኡ ኣብ ሓሳባት ዘድምዕ ኣሎ።
ብርቂ ዝዀነ ሓሳባት ናይ ምምጻእ ዓቕሚ ዘሎዎ መንእሰይ ውሑድ ኣይኰነን። እዚ ራእይ ብኸመይ ክትግበር ይኽእል ድማ ጽፉፍ ውጥን ከቕርቡ ዝኽእሉ መንእሰያት ኣይሰኣኑን እዮም፥ እንተዘየለዉ ድማ ክንፈጥሮም ዘይከኣል መኣስ ኰይኑ! ነዚ ውጥናት ዘተግብሩ ሞያውያን ምፍራይ ድማ ባህልና እዩ። ረባሕቲ ወይ ተጠቀምቲ ናይዚ ኹሉ ንጥፈታት ድማ ብቐንዱ መንእሰያት ስለ ዝዀኑ፡ እቲ ድፍኢት ምዕባለ ደው ዝብል ኣይኰነን።
ከምዚ ክብል ከለኹ፡ ተሳትፎ መንእሰያት ኣብ ልምዓት ውሒዱ ኣሎ ማለተይ ኣይኰንኩን። እዚ ኹሉ ሃገራዊ ልምዓታት ደኣ፡ መንእሰይ እምበር መንዶ ይሰርሖ ኣሎ’ዩ! ተራኡ ግና ኪንዮ ትግባረን ተሳትፎን፡ ኣብ ራእይን ውጥንን እውን ክዓዝዝ ከም ዘሎዎ ንምዝኽኻር እየ።
ዝሓለፈ ዕስራ ናይ መኸተ ዓመታት፡ ሽዑ ንዝተወልደ ህጻን ሳዋ ኣብጺሑ፡ ነቲ ናይ ሽዑ መንእሰይ ድማ ናብ ኣቦ ቀዪርዎ እዩ። ነቶም ናይ ሽዑ ኣቦታት ድማ ናብ ኣባሓጐታት። እቲ ዘገርም ነገር ግና ኩሎም’ዞም ኣብ በበይኑ እዋን እተፈጥሩ ወለዶታት፡ ኣብ ሓደ መትከል ሰሚሮም ክምክቱ ጸኒሖም፥ ምውሓስ ልኡላውነት። እቲ ንዓመታት ዝመከቱዎ ብድሆታት፡ ድሮ ጻማኦም ክኸፍሎም ኣንፈት ይህብ ስለ ዘሎ፡ ደጊም ተራኦም ሓደ ኣይኰነን ክኸውን። እቲ ሓደ ከዕርፍ፡ እቲ ሓደ ተመኵሮ ከሰጋግር፡እቲ ንእሽቶ ድማ ናብ ኣዝዩ ሓድሽ መድረኽ ይሰጋገር ኣሎ። ሓድጊን ጽልዋን ናይቲ ዝሓለፈ ናይ መኸተ እዋን ቀሊል ስለ ዘይኰነ ግና፡ እዞም ሓደስቲ ወልዶ ዓጸፋ እዮም ክሕተቱ። እቲ ምንታይ፡ ዝሓለፈ መድረኽ፡ ሓይሎም ኣብ ዝተመደበሎም ዕዮ ምጽማድ እዩ ጸኒሑ። ደጊም ግና ማሕለኻታትና እናተበናጠሰ ይኸይድ ስለ ዘሎ፡ እቲ ናይ ብሓቂ መጻኢ ናይዛ ሃገር፡ ብቐንዱ’ውን ናታቶም መጻኢ ስለ ዝዀነ፡ ኣዝዩ ከቢድ ዕዮ ገዛ ይጽበዮም ኣሎ።
ኣብ ጽባቐ መጻኢ ናይዛ ሃገር ደጊም ዓየይትን ቀለስቲን ንክዀኑ ድርብ ሓላፍነት ዘሰክም መድረኽ መጺኡዎም ኣሎ። እዛ ሃገር ከይተሸርመመት ከይተቘርመመት ጸኒሓቶም ኣላ፡ ሳላ እቶም ቅድሚኦም ዝጸንሑ ወለዶታት። ንዓኣቶም ድማ ምሕዋይ በሰላን ልምዓትን ሃገር ኣብ ቅድሚኦምተገቲሩ ዝጽበዮም ዘሎ ረዚን ዕማም እዩ።
ኣብዚ ጉዳይ እምበኣር ክልተ ዓይነት ቃልሲታት እዩ ክህሉዎም። እቲ ሓደን ቀንዲን ዝበዝሕ ክፋል ኣእምሮኦም፡ ኣብ ምድላብ እዋናዊ ፍልጠትን ትግባረ ሕልሞምን ክኸውን ከሎ፡ እቲ ኻልኣይ ድማ ወለዶኣዊ ጋግ ንዝፈጠሮ ባህርያዊ ግርጭት ምስዓር እዩ። ነቲ ቐዳማይ ጉዳይ ንዝበዝሕ ክፋሉ ባዕላቶም ስለ ዝትግብሩዎ፡ ብተዛማዲ ቅልል ዝበለ ክኸውን ከሎ፡ ኣብቲ ዳሕረዋይ ግና፡ ክወርሱዎን ክገድፉዎን ዝግብኦም ሓድግታት መኸተ ስለ ዘሎ፡ ኣብ ምምማዩ ቀሊል ብድሆ ኣይክጽበዮምን እዩ። በዚ ዀይኑ በቲ ግና እቲ ዝዓበየ ዕዮ ገዛኦም ዓቕሞም ምምዕባል ስለ ዝዀነ፡ ምስ ግዜ ድማ ኣብ ዘዘድምዑሉ ሞያ ክጸቕጡ ስለ ዝዀኑ፡ መራሕቲ፡ ወጠንቲ፡ ተግበርቲ ወዘተ. ዝዀኑ መንእሰያት ክፍጠሩ ባህርያዊ እዩ። ኣብዚ መዳይ እምበኣር፡ ተራ ናይቲ ኣብ ከቢድ ሃልኪ ዝጸንሐ ወለዶ፡ ኣብ ምውርራስ ጠቓሚ ክብርታት ከምኡ’ውን እዚ ሓድሽ ወለዶ ተኣምር ንኽሰርሕ ብተዛማዲ ‘ርትዓዊ’ ሓርነት ኣብ ምሃብ ወሳኒ ምዃኑ ክዝንጋዕ ዘይብሉ እዩ።
ሃ.ማ.መ.ተ.ኤ. ኣብ ዋዜማ ናይዚ ንኣትዎ ዘሎና ሓድሽ መድረኽ ብምዃን፡ “መንእሰይ፡ ጸዓት ዘላቒ ዕብየት!” ይብል ኣሎ። ‘እወ ኢና’ ንበሎ! ስለ ዝተባሃልና ዘይኰንና ግና ስለ ዝዀንና ኢና!


text:
አባ መኰንን አማኑኤል - ከተማ ቫቲካን
ካብ መላእ ዓለም ዝተኣከቡ ናይ ነፍሲወከፍ ሃገራዊ ቤትጽሕፈት ካሪታስ (ምግባረ ሠናይ) ዋናታት ጸሓፍትን ካልኦት ሓገዝቶምን መበል 21 ሓፈሻዊ ጉባኤ ንምክያድ ኣብ ሮማ እንክርከቡ እዞም ሰባት እዚኦም ብስም ቤተክርስትያን ጸገማት ኣብ ዝርከቦ ኩሉ ተረኺቦም ንሥቃይን ገዓርን ጽጉማት ሰሚዖም ንክምልሰ ዝተኻእሎም ዝቃለሱን ነቶም ብኢፍትሓውነት ዝሳቀዩን ዝተዓብሱን ከጸናንዑን ድምጾም ኮይኖም ክዛረቡን ዝቃለሱ ብሓዊ መንፈስ ቅዱስ ዝምርሑ ኣገልግልቲ እዮም። ኣብ`ዚ መበል 21 ሓፈሻዊ ጉባኤ ከም መሪሕ ቃል ዝተመርጸ `ሓንቲ ሥድራቤት ዘመደኣዳም ሓንቲ ሓባራዊት ቤት` ዝብል እዩ። ቅዱስነቶም ከኣ ኣብ ስብከቶም ነዚኣ መሪሕ ቃል እትመሳሰል ብሓባር ክንጐዓዞ ዘሎና ሓንቲ እምነት ኣላትና ኢሎም።
ብሓባር ክንስዕባ ዘሎና እምነት!
ቅዱስነቶም ናብ ታሪኽ ቤተክርስትያን ምልስ ኢሎም እታ ኣብ መጀመርታ ብሓዋርያት ዝተተኽለት ቤተ ክርስትያን ንኩሉ ብሓባር ምክፋል ብዝብል መንፈስ ተመሪሓ ብሓባር ኣብ ትጐዓዘሉ ዝነበረት ዘመን ሠለስተ መለለዪ ነጥብታት ነሮማ ይብሉ። እዚኦም ጽን ኢልካ ሰሚዕካ ንምኽኣል ትሕትና ብሓባር ንክትጐዓዝ ውህበት ኅብረት መንፈስ ቅዱስ ንኩሉ ጠንጢንካ መኒንካ ንምሕዳግ ትብዓት እየን ኢሎም። ቤተክርስትያንከስ ነቲ ሕይወት ዘጓንፋ ሓጐጽጐጽ ከይፈርሐት ንኩሉ ብቅርጥውና ክንፍጽም ካብ ዝብል ፈተና ክትርሕቅ ይምሕጸኑ።
ትሕዝቶ ዘይብሉ ናይ ምስትምሳል ቃላት ወጊድ ንበሎ!
ኣብ ጉዕዞ ዝርከብ ሰኸም ከብዝሕ የብሉን። ከም ሕዝበ እግዚኣአብሔር ብሓባር ኣብ እንጐዕዘሉ እውን ከምኡ ነቲ ኣብ ስብከተወንጌልን ፍቅሪ እግዚአብሔር ንምስባኽ ዕንቅፋት ንዝኾነና ነገራትን ክነፋዅሶ ኣሎና። ልዕሊ ኩሉ ነታ ሓቀኛ እምነት ክትንክፍ ንዝኽእል ነገራት ለቂምና ክንኣልዮ ኣሎና በዚ ከኣ ካብቲ ጠቢቚ ክሕዘና ዝኽእል ነገራት ንነጽሕ ንገላገል እውን።
ኣቃልቦ ናይ ካልኦት እንክትስሕብ ትሕትና ልበስ!
ንኩሉ ነገራት እንክትምንን ምንእቲ ጥቅሚ ካልኦት እዩ። ስለዚ ንካልኦት ጽን ኢልካ ብናይ ምስማዕ ትሕትና ንርእስኻ ካብ ማእከልነትን ስሕበት ትኲረትን ምዃን ኣግልል ኣቢልካ ንካልኦት ቀዳምነት ትህብ። በዚ ከኣ መንፈስ ቅዱስ ኣብ መንጎ ወሪዱ ነቶም ናኣሽቱ ጽን ከም እትብል ይገብር።
ኣብ ቅድሚ ኮምፕዩተር ዘይኮነስ ኣብ ቅድሚ ጽጉማት ኣሕዋትና ኰና ንሥራሕ!
ንቤተክርስትያን ዘመሓድሩ ሰባት ብዙሕ ግዜ ኣብ ቤትጽሕፈታቶም ኮይኖም ካብ ሰብ ርሕቅ ኢሎም ክሰርሑ ይፍትኑ ኰይኑ ግን ገጽታ እግዚኣአብሔር ኣብ ናኣሽቱን ኣብ ትሑታትን እዩ ዘንጸባርቅ።


text:
ዕለት 6 ሕዳር 2018 ዓ.ም. ቅዱስ ኣቦና ነቲ ኣብ ሰላም ለኪ ኣሞርኵይዞም ብናይ ኢጣሊያ ብፁዓ ጳጳሳት ቤት ምኽሪ ቲቪ 2000 እተሰምየ መደብር ተለቪዥን ኣቢሎም ኣባ ማርኮ ፖዛ ብዘቕርብሎም ቃለ መሕትት መሰረት ዝገበረ ወትሩ ሰሉስ ዘቕርብዎ ኣስተንትኖ ብምቕጻል ሎሚ ምሸት ሰዓት ትሽዓተን ሓሙሽተ ደቓይቕ ክመሓላለፍ እዩ፡
እቲ ራብዓይ ፍጻሜ፡ ቅዱስነቶም ውላድ ቡራኬ ምዃኑ እንከመልክቱ፡ ሓንቲ ኣደ ጽንሲ ዝሓዘት እሞ ሕማም መንሽሮ ከመዘለወን ምስ ተነግራ፡ እቲ ጽንሲ ክስደድ እሞ ዘድሊ ጸረ መንሽሮ ሕክምና ክትከታተላ ምስ ተነግረን፡ እቲ ጽንሲ ካብ ዝሰዶ እቲ ሕክምና ይትረፈኒ ቢለን ሕይወተን ስለ እቲ ዝተጸንሰ ሕጻን ዝሰዋ ዘኪሮም የብርሁ።
ስምዖን ተ. ኣርኣያ - ከተማ ቫቲካን
ውላድ ቡራኬ እዩ እንክብሉ ኣብቲ ብቲቩ 2000ን ናይ ቅድስቲ መንበር ናይ መራኸቢ ብዙሓን ጉዳይ ዝሓልይ ላዕለዋይ ቤት ጽሕፈት ብምትሕብባር ኣብ ዝተዳለወ ኣባ ፖዛ ብዘቕርብዎ ቃለ መሕትታዊ ኣብ ዝምራሕ መደብ ዝለገስዎ ራብዓይ ኣስተንትኖ ሰላም ለኪ ውላድ ቡራኬ ጥራሕ ዘይኰነስ ንሓንቲ ኣደ መስቀል እውን ክኸውን ከምዝኽእል ነታ ጽንሲ ከብ ምስዳድ ሕይወተን ክስውኣ ዝመረጻ ተወላዲት ሮማ ኢጣሊያዊት ኣደ ጠቒሶም፥
ሓልዮትን ለውሃትን ኵለን ኣዴታት
ናይ ሓንቲ ኣደ ኣደነታ ብዘይ ለውሃት ኣደ ክትርድኦ ዝከኣል ኣይኰነን፡ ኣደ ጥራሕ እያ ውላዳ ክትርዳእ እትኽእል፡ ገና ኣብ ማሕጸና ዕርቃኑ፡ ክትወልዶን ዕራቅኑ ምስ ተወልደ እውን ክትሓቑፎ እንከላ ዕርቃኑ፡ ማርያም እዚ ኹሉ ገይራ ከተብቅዕ ኣብ ትሕቲ መስቀል እውን ወዳ ኢየሱስ ጥራሕ ዝባኑ ትቕበሎ እሞ ከደነቶን ሸፈነቶን፡ ማርያም እታ ኩለንተናና እትፈልጥ ኣደ እያ፡ ሓጢኣት ጥራሕ ዝባንና ከትርፈና ንሳ ግና ሓቑይፋ መሊሳ ትኸድነና፡ ማርያም ከዳኒት ዕርቃንና ምዃና የብርሁ።
ጸጋ መንፈስ ቅዱስ
ማርያም ከሃሊተ ኵሉ ኣይነበረትን፡ ተራ ኣደ እያ ዝነበረት፡ ይኹን ደኣ እምበር ጸጋ ዝተመልኤት ኣደ እያ፡ ሓይሊ ጸጋ መንፈስ ቅዱስ ኣብ ጉዕዞ መላእ ሕይወታ የሰንያ፡ ኵላትና ነዴታትና ዕዳ ሕይወት ዘሎና ኢና፡ ሰላም ነዓኺ ኦ ማርያም ክንብል እንከለና ምስ ማርያም ንራኸብን ምስ ኣዴታትና እውን፡ ክላትና ዕዳ ሕይወት ኣዴታት ኣሎና።
ኣብዚ ራብዓይ ፍጻሜ ተዋሳኢት ስነ ጥበባዊት ካርላ ሲናሪስን ገና ኣብ ሕጻን ዕድሜኣ ኣዴኣ ዘዘኽተመታ መንእሰይ ልዊዛ ቨሉቲን ከምዝሳተፋን ነቲ ቅዱስ ኣቦና ዝሃብዎ ትንታኔ ኣደነት ኣሞርኵይዘን ሓሳበን ክገልጻን ሕይወትን ኣደነትን ዘለዎ ምትእስሳር ብቃል ቅዱስ ኣቦና መሰረት ገይረን ከብርሃ እየን፡
ሰላም ለኪ ዘረእስቱ መጽሓፍ
ቅዱስ ኣቦና እዚ ኣብ ሰላም ለኪ ርእሰ ጉዳይ ኣሞርክ1ይዞም ዝልግስዎ ዘለዉ ቃለ ኣስተንትኖ ኣብቲ ኣባ ማርኮ ፖዛ ዘቕርቡሎም ቃለ መሕትት ዝተመስረተ ኰይኑ ተሓቲሙ ንናብ እውን ከምዝበቕዔ ይዝከር።


text:
ናይ ኒካራጉዋ ብፁዓን ጳጳሳት ዕለት ሓደ ግንቦት ዓመታዊ በዓል ቅዱስ ዮሴፍ ሰራሕተይናን ዓለም ሓቆፍ መዓልቲ ሰራሕተይናታትን ምኽንያት፥ እቲ ኣብዚ እዋን’ዚ ንሕዝቦምን ሃገሮምን ኣዚዩ ንሓደጋ ዘቃልዕ ዘሎ ስቓይን ኢፍትሓውነትን እናሓሰቡ፡ ኣብ ኒካራጉዋ ቀጻሊ ኣብ ዝዀነ መስርሕን ስምምዓትን ዝቖመ ነባሪ ደሞክራሲያዊ ስርዓት ክረጋገጽ ጻውዒት ብምቕራብ፡ ቅዱስ ኣቦናን ቅድስቲ መንበር ሽግራት ብዘተ ክፍታሕ ዝብል ንዘቕርብዎ ጻውዒቲ ምሉእ ድጋፎም ይገልጹ።
ስምዖን ተ. ኣርኣያ - ሃገረ ቫቲካን
በቲ እንነብሮ ዘሎና ሓሴትን ፍስሓን ትንሳኤ ዘእግዚእነ፡ ናይ ሃገርን ሕዝብን ታሪኽ ክንበብ ብዝብል ኣርእስቲ ናይ ኒካራጉዋ ብፁዓን ጳጳሳት ኣብ ዘውጽእዎ መግለጺ፡ እቲ ንሃገሮምን ሕዝቦምን ምኽንያት ስቓይን ኢፍትሓውነትን ኰይኑ ዘሎ ቅልውላው እዚዩ ዘሰክፎም ምዃኑ ገሊጾም፡ ናይ ፖለቲካ እሱራትን ግህሰት ናይ ሰብኣዊ መሰልን ክብርን፡ ስደትን ምዝብልናን ድኽነትን ስእነት ስራሕን ዘይምርግጋእን ስእነት ጸጥታን ድሕነትን ዞባዊ ምስሕሓባትን ምብሓት ናይ ሕዝቢ መሬትን ዝኣመሰሉ ዓበይቲ ጸገማ መፍትሒ ክረኽቡ ጻውዒት ብምቕራብ፡
ዓለም ሓቆፍ መዓልቲ ሰራሕተይናታት ኣብ ዝበዓለሉ ዕለትን እቲ ኣብታ ሃገር ዝተባርዔ ድሮ ልዕሊ ሓደ ዓመት ዘቑጽር ዘሎ ማሕበራውን ፖለቲካውን ቅልውላው ከወግድ ዝኽእል ነባሪ ሰላም ዘውሕስ ደሞክራሲያዊ ስርዓት ዘቃልሕ ናይ ሕዝብን ናይ ነፍሲ ወከፍ ዜጋ ሰብኣዊ መሰልን ክብርን ዝውሕስ ስርዓተ መንግስቲ ክህሉ የተሓሳስቡ።
ጸቕጥን ዓመጽን ከብቕዕ
ናጽነት ምንባርን ሰብኣዊ መሰልን ክብርን ቅድሚ መንግስታት ዝነበሩ ዕሴታት እያቶም ስለዚህ ንምኽባሩን ንምንቕቓሑን ምክልኻሉን ኣብ ኩሉ ንኹሉን ውሕስ ክኸውን ቅድሚ ዝዀነ ይኹም ማሕበራውን ፖለቲካውን ኤኮኖሚያውን ውዕላትን ማንም ኣካል ይኹን መንግስቲ ስነ ምግባራውን ግብረ ገባውን ትሑዝ እዩ ዝበሉ ብፁዓን ጳጳሳት ኒካራጉዋ ኣስዒቦም፡ ኣብ ሓደ ሕዝብን ሕብረተሰብን ጸቕጥን ዓፈናን ከይሃሉ ዝብል ውሳኔ ክገሃስ የብሉን፡ ናይ ሕዝብን ናይ ነፍሲ ወከፍ ሰብ ናጽነት ዝዀነ ይኹን ቅድመ ኩነትን ስርዓትን ዘይብል እዩ፡ ሰብኣዊ ፍጥረት ናጻን በዓል መሰልን ክብርን ኰይኑ ዝተፈጥረ እዩ ይብሉ።
ምኽባር ስርዓት ደሞክራስን ናይ ሕዝቢ ሉኣላውነትን
ስልጣንን ናይ መንግስቲ ጽፍሕታትን መጋበርያ ምልክን ወይ ከኣ ረብሓን ሓለፋታትን ዘካፋፍል ዘይኰነስ ስርዓት ደሞክራሲ ዘኽብርን ዝከላኸልን ካብ ዝዀነ ይኹን ውልቃውን ፖለቲካውን ረብሓታት ናጻ ዝዀነ ናይ ህዝብን ሃገርን ጥቕሚ ጥራሕ ዘገድሶ ስልጣንን ናይ ሕዝባዊ ምርጫ ጉዳይ ዝከታተል ቤት ጽሓፈት መንግስቲ ናጻን ድላይ ሕዝቢ ናይ ውሁዳን ይኹን ናይ ብዙሓን ናይ ኩሉ ዜጋ ረብሓ ክኽበር ዝዓይን ሕዝቢ እውነተይና ሉኣላዊ ምዃኑ ዘረጋግጽ እዩ ኢሎም።
ዘያደልው ስርዓት ህግን ፍትሕን ናጽነት ካብ ዝዀነ ይኹን ጸቕጥን ዓፈናን
ንናይ ፖለቲካ ውድብ ሰንደቕ ዕላማ ዘይንብርኸን ንዝዀነ ይኹን ፖለቲካዊ ህልዮ ዘይዕጸፍ ናጻን ዘይውግንን ስርዓት ሕግን ፍትሕን ክህሉ ጻውዒት ዘቕረቡ ናይ ኒካራጉዋ ብፁዓን ጳጳሳት ኣስዒቦም፡ ሓሳብካ ናይ ምግላጽን ናይ ሕትመትን ሓበሬታን ናጽነት ክኽበርን፡ ሓሳብካ ብዘይ ናይ ምግላጽ ናጽነት ካልእ ኩሉ መግለጺ ናጽነት ይቕምስሉን ይሓቁን ከምዝበሉን።
ናይ ቅድስቲ መንበር ጻውዒት ነኽብር
እቲ ኣብ ኒካራጉዋ ተኸሲቱ ዘሎ ማሕበራውን ፖለቲካውን ቅልውላው መፍትሒኡ ዓውደ ዘተ ምዃኑ ቅድስቲ መንበርን ቅዱስ ኣቦና ር.ሊ.ጳ. ፍራንቸስኮ ብተደጋጋሚ ዘቕረብዎ ሓሳብ ዘቃልሑ ናይ ኒካራጉዋ ካቶሊካዊት ቤተ ክርስቲያን ብፁዓን ጳጳሳት፡ ብዘተ ዘይፍታሕን ብሓይሊ ዝተፈትሔ ዝመስል ጸገም ዝተዳጐነ እምበር መፍትሒ ዝረኸበ ስለ ዘይኰነ ውዒሉ ሓዲሩ ተፈንጃሪ እዩ፡ ምእንቲ’ዚ ሕዝብን ሃገርን ንዝኸፍሔ ሓደጋ ከይተቓልዔ እንከሎ እቲ ዝረአይ ዘሎ ማሕበራውን ፖለቲካውን ቅልውላው ብዘተ ክፍታሕ ሓቲቶምን፡ እቶም ስቓይን መከራን ዘስዓቡን ብዙሓን ንዝተፈላለየ ሓደጋ ዘቃልዑን ተሓተትቲ ንሕጊ ክቐርቡን፡ ዝተጐድኡ ኣባይቲ ስድራን ዜጋታትን ግቡእ ካሕሳ ክረኽቡ ይግባእ ቢሎም፡ ካቶሊካዊት ቤተ ክርስቲያን ኣብ ኒካራጉዋ ምስ ተኸታሊ ቅዱስ ጴጥሮስ ዓውደ ዘተ ተተባብዕ ይብሉ።
ነባርን ቅኑዕን ሰላም
ናይ ኒካራጉዋ ብፁዓን ጳጳሳት መልእኽቶም፡ እምነትና ኣብቲ ሞት ስዒሩ ዝተንስኤ ኢየሱስ ክርስቶስ ኣብ ጠርዚ ኰይንና ተዓዘብቲ ንኽንከውን ዘይፈቕድ እዩ፡ ኣብ ገዛእ ርእስኻ ተዓጺኻ ናይ ካልእ ስቓይ እናረኣኻ ከምዘይረኣኻ ኴይንካ ምንባር ወንጌላዊ ኣይኰነን ጥራሕ ዘይኰነስ ዝኸፍኤ ኣብ መንጐ ኣሕዋት መሰረት ጽልእ ምዃን ማለት እዩ፡ ስለዚህ ቅኑዕን ናበርን አላም ምእንቲ ክረጋገጽ፡ ናይ ሕብረተሰብን ውልቀ ሰብን ለውጥን ሕዳሴ ኣገዳሲ እዩ፡ ናይ ኩሉ ረብሓ ምቕዳም፡ እንክብሉ ከምዘጠቓለሉ ካብ ኒካራጉዋ ብፁዓን ጳጳሳት ቤት ምኽሪ ዝተወሃበ መግለጺ ሓቢሩ።


text:
ኣብ ኦኩላንድ ካሊፈርነያ ንምዕዋት መስርሕ ዋዕላ ንዲመኩራስያዊ ለውጢ ብዕለት 5/6/2010 ተኻይዱ ኣብዚ ኣኬባዚ ብግዳይ ህዝብን ሃገርን ዝሕለቁ ተሳተፍቲ ኣኼባ ሃናጺ ንዋዕላ ዘዕውት ሓሳብን ምኽርን ለበዋን ሒዞም ናብ ኣኼባ ተሳቲፎም ኣኼባ መስርሕ ናይ ዋዕላ ንዲሞክራስያዊ ለውጢ መኽፈቲ ዝኽረ ሰማእታት ናይ ሕልና ጾሎት ተከፊቱ።
ብኣባል ኣሰናዳዊት ሽማገለ ሃገራዊ ዋዕላ ንደሞክራስያዊ ለውጢ ብሓው ኣምሃ ደመኒኮ ዝተመርሔ ኣኸባ ኣብ ስቶክሆልም ብዕለት 22 ግንቦት 2010 ኣብ ናይ ኣኸባታት መጋብኣያ ኣደራሽ ሽስታ ትሬፍ ኣብ ዝተባህለ ቦታ ንጉዳይ ሃገራዊ ዋዕላ ማእከል ዝገበረ ናይ ህዝቢ ኣኸባ ተኻይዱ።
አብ ሓርነታዊ ቃልስና መንእሰያትን ደቂ ኣንስትዮን ብጻብዕቲ እዮም ዝቁጸሩ እንተበልና ካብ ሓቂ ኣይራሓቕናን፣ ሎሚ ግን መድረኹ ግዲ ኣኺሉ ኮይኑ መንእሰያት ክብገሱ ካበየ ኩርናዓት ዓለምና ንምልከት ኣሎና፣ ስለ ዝኾነ ከአ ኣብ ሃገረ ጀርመን ከምቲ ካሎኦት ዓለምና ዘርኢዎ ዘለዉ ንጥፈታት ተበጊሶም ከም ዘለዉ ክንሕብር ንፈቱ፣
ብኣንቶንዮ ተስፋይ
ውሕጅ መደቐሲ ዘይብሉስ ጉንዲ ተሸኪሙ ይኸይድ ዝብል፡ ምስ እዚ ሃገራዊ ዋዕላ ኣብ ምድላው ዝሸባሸብ ዘሎ ሽማግለ’ውን ከም’ዚ ህውኽ ውሑጅ ጠማሪ ሓሳብ ዘይብሉ ዝኸይድ ዘሎ ኮይኑ እስማዓኒ።
ኣብ ከተማ ሳንድያጎ ብዕለት 22 ግንቦት ኣብ ዝተፈላለየ ከተማታት ደቡባዊ ካሊፎኒያ ዝመጹ ኤርትራውያን ዝተረኽብዎ ናይ ሃገራዊ ዋዕላ ንዲሞክራስያዊ ለውጢ ሰሚናር ተጌሩ ውዒሉ።
ወለድና ከም ለባማትን ብተፈጥሮ ከይተማህሩ ምሁራትን ምንባሮም ካብ ዘራጋግጸልና ሓቅታትን ጭብጥታትን ኩሉ ዝመሰለዎ ካብ መዓልታዊ መናባብርኦምን ካብ ዘጋጥሞም ዝነበረ ዓብላልን ትምክሕትን ጽበትን ፈተነታት ብምብጋስ ይምስልዎ ምንባሮም እነሆ ካብ ወለዶ ንወለዶ ክንምሃረሉን፡ ክንምህረሉን፡ ክንእረመሉን፡ ክንእርመሉን፡ ከነማሓድረሉን፡ ክንምሓደረሉን፡ ዘልኣለማዊ ነባሪ ርስቲ ኣውሪሶምና ምሕላፎም ክብርን ሞጎስን ንዐኦም ይኹን ኣሜን።
ኣብ’ዚ እንርከበሉ ተሃዋሲ መድረኽ፡ ህዝብና ኣብ ትሕቲ ጨካን ምልካዊ ስርዓት፡ ዓይኑ ተዓፊኑ፡ ልሳኑ ተለጕሙን ከይኣክሎ፡ ኣብ ዘይፈልጦ ተኻታታሊ ሃንደብታዊ መጻኢ መድረኻት እንዳተሰጋገረ፡ ኣብ በበይኖም እዋን ብናታቶም ዝግለጹ ኣብ ሂወቱ በዳህቲ ማሕበራዊ ፍትሒ ዘይብሉ፡ ኵናት፡ ብዶባዊ ምስምስ ሰንፈላል ዝዀነ ናብራ ሓሊፉን ይሓልፍን ኣሎ።
ኣብ’ዚ ናይ ሓሶት ለቖታ ዝብል ድርሰት ከስፍሮ ዝደለኹ መልእክቲ፡ ኣብ’ዚ ዝሓለፈ ክልተ ሰለስተ ወርሒታት ኣብ መርበብ ሓብሬታ ክጻሓፍ ዝጸንሐ፡ ጸይቕን፡ በታንን፡ ዘራጊ ሓድነት ዘይሓላፍነታዊ ዝዀነ ቢሂላት ብምጽራር ንምግላጽ እዩ።
ኣብ እስቶትጋርትን ከባቢኡን ዝርከቡ ሽማግለታት ሃገራዊ ዋዕላ ንደሞክራሲ ለውጢ ትማሊ ሓሙስ ዕዉት ኣኸባ ብተለ ኮንፈረንስ ኣካይዶም።
አገዳሲ መግለጺ ጨንፈር ሰልፊ ዲሞክራሲ ሕዝቢ ኤርትራ – ሽቱትጋርትን ከባቢአን ( ጀርመን)
ንሰንበት ዕለት 30.05.2010 ዓ.ም.ፈ.፡ እንሆ ልኡኽ ኣሳናዳኢት ኮሚተ፡ ሃገራዊ ዋዕላ ንደሞክራሲያዊ ለውጢ፡ ኣብ ሃገር ጀርመን፡ ምስ ተቐማጦ ከተማ ኰሎን‘ን ከባቢኣን፡ ክፉት ኣኼባ ናይ ህዝቢ ክገብር፡ ግዱሳት ኤርትራውያን ተቐማጦ ከተማ ኰሎን-ን ከባቢኣን፡
ብምኽትል ኣቦ መንበር ኣሰናዳኢት ሽማግለ ሃገራዊ ዋዕላ (ኣ.ሽ.ሃ.ዋ.) ኣቶ ኣምሃ ዶመኒኮን፣ ብኣቶ ጎይትኦም ኩፍሎም፣ ኣባል ኣ.ሽ.ሃ.ዋ. ክፍሊ ሰነዳትን፣ ዝመርሕዎ ህዝባዊ ኣኼባ፣ ንተቐማጦን ሓደስቲ ስደተኛታትን ኤርትራውያን ኣብ ሃገረ ስዊስ ተካይዱ።
ሃገራውን ህዝባውን ጉዳያት ኣብ ፍትሓውን ርትዓውን፡ እዋናዊ ፖለቲካዊ ንጥፍታት፡ ብሕጊ ክምእዘዝ ዝጠልብ’ዩ። ኣብ ትሕቲ ዝዀነ ይኹን ኩነታት ብፍላጥ ይኹን ብዘይፍላጥ ንዝፍጸሙ ጌጋታት ከኣ ብሕጊ መሰረት ይእረሙን መንገዶም ከም ዝሕዙ ይገብር። ሕጋዊ መስርሕ ህዝባዊ መኽሰብ ኣለዎ። ናይ ዘተ መኣዲ ዝኸፍት’ዩ። ፍረ ዘለዎ ውጽኢት ዝርከቦ’ዩ።
ፋሽሽቲ ስርዓት ህ.ግ.ደ.ፍ. አንጻር ሕግን ፍትሕን አንጻር ደሞክራሲን ሰላምን፤ አሳሪ ህዝቢ ዓማጺ ህዝቢ፤ ኩሉ ተወላዲ ሃገር ተገዲዱ ዓዱ ገዲፉ ናብ ስደት ወጺኡ ክጠፍእ እከይተግበራቱ ከም ቀዳማይ ዕላማ ሒዙዎ ይርከብ፡፡
ክቡራን ዜጋታት ኤርትራ፤በዚ አርእስቲ’ዚ ክንጽሕፍ ምኽንያት ዝኾነ፤ነቲ ካብ 1974 አትሒዙ ሕዝብና ዝጠለቦ ሓድነት ሕዝብን ገድሉን በተን ሽዑ ዝነበራ ውድባት ንሓንቲ ሀገር ተፋላሊካ ሕድሕድ እናተጓነጽካ፤ ፍትሓዊ ነጻነት ከተዕቁብ ስለ ዘይክአል፤
ዝኸበርክንን ዝኸበርኩምን ብዘይ ቅሳነትን ራህዋን መሰልን ፍትሕን ከርተት ዝበልኩምን ብቐጻሊ ከርተት እትብሉ ዘለኹምን ውጹዓትን ጭቁናትን ህዝብታት ኤርትራ ብሓበራ።
ካብ ዝሓለፈ ዓሰርተ ዓመታት ኣትሒዙ ፤ ኣብ ወጻኢ ዝቕመጡ ኤርትራውያን ንኹሉ ዝጥርንፍ ሃገራዊ ዋዕላ ንኽግበር ክጽውዑን ክጠልቡን ጸኒሖም እዮም።
ኣብ ዝሓለፈ ቀዳማይን ካልእይን ክፋል ንጉዳይ ሃገራዊ ዋዕላ ኣመልኪተ፡ ዕላማታት ሃገራዊ ዋዕላ፡ ኣገባቡን ብሓፈሻ ኣብ ገለ ውሑዳት ገጻት ኣስፊረ ሓሳባተይ ገሊጸ ነይረ።
እቶም ሃገራዊ ዋዕላ ኣብ ወርሒ ሓምለ 2010 እንተዘይተኻይዱ እንዳበሉ ዝፍክሩ፡ ክሳብ’ዚ ሕጂ ብዛዕባ ሃገራዊ ዋዕላ ንዘቕርብዎ ትሕዝቶ መግለጺታቶም፡ ዘይምርድዳእ ኣብ ግዜ ዝተደረተ፡ ናይ ግዜ ሕቶ ከኣ ከም ዓብይ ኣጀንዳ ኣስፊሮም ፍልልይ ከም ዘሎ’ዮም ዝዛረቡ።
ሃገራዊ ዋዕላ ብገደብ ግዜ ድዩስ ወይ ብዕላማ’ዩ ዝፍረድ፡ ገምጋምና ኣብ ግዜ ድዩስ ወይ ኣብ ትሕዝቶ ሃገራዊ ዋዕላን ኣገባብቱን ይኹን ሕጋውነቱ’ዩ ከዛርበና ዝግባእ፡ ንዝብል ኣብ ሰለተ ከፊለ ሓሳበይ ከስፍር እፈቱ።
ነቲ ፋሕ ዝበለ አተሃላልዋ ናይ ተቓወምቲ ሐይልታት ጥርኑፍን ዝተወሃሃደን መልክዑ ንምትሐዝ፣ አንጻር መላኺ ስርዓት ዝካየድ ቃልሲ፣ ንህዝቢ ኤርትራ ብመላኡ ብዘዕግብ አገባብ ንምቕያስ፣ ውድባት ተቓውሞ አብ መጋቢት 1999 ሃገራዊ ምሕዝነት ኤርትራ አብ ትሕቲ ዝብል ስም ከም ዝተጠርነፈ ዝዝከር’ዩ።
ኣባላት ባይቶ ሰልፊ ደሞክራሲ ኤርትራ ናብ ኣባላት ሰልፊ ደሞክራሲ ዝለኣኹዎ መጸዋዕታ (Click on Link below)http://asena-online.com/administrator/index3.php?option=com_media&task=list&listdir=/PDF


text:
ንኣባላት ሰራዊት ኣእማን ብምስንዳው ኣጥቂዕኩም ተባሂሎም ንሰለስተ ዓመታት ዝተኣስሩ መንእሰያት ኣባሻውል ተፈቲሖም
Radio Erena: 15 October 2019 ንኣባላት ሰራዊት ኣእማን ብምስንዳው ኣጥቒዕኩም ብዝብል ክሲ: ካብ ወርሒ ሚያዝያ 2016 ኣትሒዞም: ኣብ ኣብያተ ማእሰርቲ ዓላ: ዓዲ ኣቤቶን ማይ ስርዋን ተኣሲሮም ዝጸንሑ: ልዕሊ 2 [...]
ትካል ግብረ ሰናይ ፊንላንድ፣ ልዕሊ 1400 ኤርትራውያን ብስርዓተ ምምሃርን ምስትምሃርን ኣሰልጢኑ
Radio Erena: 14 October 2019 ሓገዝ ቤተ ክርስትያን ፊን ወይ ድማ Finn Church Aid፣ ዝተባህለ ኣብ ኤርትራ ዝነጥፍ ዘሎ እንኮ ዘይመንግስታዊ ትካል ፊንላንድ፣ ልዕሊ 1400 መማህራን ብስርዓተ ምምሃርን ም [...]
ኢስታምቡል፣ ናብ ሰሜን ኤውሮጳ ንምስጋር ዝሕልኑ ኤርትራውያን ከርተት ይብሉ ምህላዉም ተሓቢሩ
Radio Erena: 14 October 2019 ካብ ሱዳን፣ ኢትዮጵያ፣ ዱባይን ካልኦት ሃገራትን ብዝተፈላለየ መስርሕ ናብ ቱርኪ ዝኣትዉ ዘለዉ ኣማኢት ኤርትራውያን ኣብ ሕማቕ ኩነታት ይወድቑ ከምዘለዉ ካብ ከተማ ኢስታንቡል ዝበጽሓ [...]
ስዑዲ ዓረብ፣ ደቂንስትዮ ኣባላት ሰራዊት ክኾና ከምዝኽእላ ኣዊጃ
Radio Erena: 14 October 2019 ኣብ ስዑዲ ዓረብ፣ ደቂንስትዮ፣ ኣባላት ሰራዊት ክኾና ዝፈቅድ ሓድሽ ኣዋጅ ወጺኡ። እቲ ካብ ዝሓለፈ ሰሙን ኣትሒዙ ዝወጸ፣ ደቂንስትዮ ወትሃደራት ክኾና ከምዝኽእላ ዝገልጽ ኣዋጅ፣ [...]
ሱዳን፣ ናይ ህጹጽ እዋን ሓደጋ ተናዊሑ
Radio Erena: 13 October 2019 ኣብ ሱዳን ጸኒዑ ዝጸንሐ ናይ ህጹጽ እዋን ሓደጋ ንተወሳኺ ሰለስተ ኣዋርሕ ከምዝተናወሐ ተገሊጹ። መሰጋገሪ መንግስቲ’ታ ሃገር ብ10 ጥቅምቲ ኣብ ዘውጸኦ መግለጺ፣ እቲ እዋን ህጹጽ ሓደ [...]
ኢትዮጵያ፣ ነፋሪት ኲናት ወዲቓ ብምሕምሻሻ፣ ክልተ ፓይለት ሞይቶም
Radio Erena: 13 October 2019 ዋንነት ሓይሊ ኣየር ኢትዮጵያ ዝኾነት ናይ ውግእ ነፋሪት ወዲቓ ብምሕምሻሻ፣ ክልተ ኣብረርታ ከምዝሞቱ ካብታ ሃገር ዝተፈነወ ዜና ኣመልኪቱ። ዘ ሪፖርተር ካብታ ሃገር ኣብ ዘመሓላለፎ ዜ [...]
ኣመሪካ ኣብ ስዑዲ ዓረብ ተወሰኽቲ 3 ሽሕ ወተሃደራት ከተዋፍር’ያ
Radio Erena: 13 October 2019 ሕቡራት መንግስታት ኣመሪካ፣ ናብ ስዑዲ ዓረብ ተወሰኽቲ 3 ሽሕ ወተሃደራት ከተዋፍር ሙዃና ተገሊጹ። ብዓርቢ 11 ጥቅምቲ ካብ ፐንታጎን ዝወጸ መግለጺ ከምዘመልክቶ፣ ኣብ ስዑዲ ዓረብ ብ [...]
The Absent Partner
Radio Erena: 11 October 2019 Evidently, only partners can make peace. While Ethiopian Prime Minister Abiy Ahmed won Nobel Peace Prize for 2019, his [...]
ቀ/ሚ ኢትዮጵያ፣ ስልማት ናይ ሰላም ኖቤል ተዓዊቱ
Radio Erena: 11 October 2019 ቀዳማይ ሚኒስተር ኢትዮጵያ፣ ኣብይ ኣሕመድ (ዶ/ር)፣ ስልማት ናይ ሰላም ኖቤል 2019 ተዓዊቱ። እቲ ቀዳማይ ሚኒስተር፣ ኣብ ሚያዝያ 2018 ኣብ ስልጣን ካብ ዝመጸሉ እዋን፣ ም [...]
መራሕቲ ሱዳን፣ ደቡብ ሱዳን፣ ሶማልያ፣ ኡጋንዳን ኬንያን ኣብ ምምራቕ “ፓርክ ሓድነት” ኢትዮጵያ ተሳቲፎም
Radio Erena: 11 October 2019 መራሕቲ ሱዳን፣ ድቡብ ሱዳን፣ ሶማልያ፣ ኡጋንዳን ኬንያን፣ ቀዳማይ ሚኒስተር ኢትዮጵያ ብዝገበረሎም ዕድመ መሰረት ኢትዮጵያ ኣትዮም። እቶም መራሕቲ፣ ብ10 ጥቅምቲ ኣብ ዝተኻየደ [...]